Kulliyaka vee bahyaa eku dhiriulhun huttumaka - AO News Kulliyaka vee bahyaa eku dhiriulhun huttumaka\nކުއްލިއަކަށްވީ ބައްޔާއެކު ހިތްވަރުގަދަ ދިރިއުޅުން ހުއްޓުމަކަށް\nއައްޑޫ ސިޓީ މީދޫ އަށް އުފަން ސ.މީދޫ ރޯނުގެ އާމިނަތު ހަސަން(އާމިންދިޔަ) އަކީ އަމިއްލަ މަސައްކަތުން ދިރިއުޅުމުގެ ކަންތައްތައް ބަލަހައްޓަމުން އައި ހިތްވަރުގަދަ އަންހެނެކެވެ. އަބަދުވެސް ކޮންމެވެސް މަސައްކަތެއްގައި މަޝްއޫލުވެ އުޅެމުންދިޔަ އާމިންދިޔަގެ ހިތްވަރުގަދަ ދިރިއުޅުން ހުއްޓުމަކަށް އައީ މިދިޔަ ރޯދަމަހު ކުއްލިއަކަށް މާބޮޑަށް ވަރުބަލިވެ އަބަދު ކެއްސަން ފެށުމުންނެވެ. ކުރިންގެ ހިތުގެ މައްސަލަ ހުރުމުގެ ސަބަބުން ހިތުގައި ހޮޅިކޮޅެއް ނުވަތަ “ޝަންޓް” އެއްލެއްވުމަށް ޑޮކްޓަރު ލަފާދެއްވާފައިވާތީ އޭރު އާމިންދިޔަ ދިޔައީ މި ހޮޅިކޮޅު ލެއްވުމަށްކުރަންޖެހޭ އޮޕަރޭޝަނަށްވެސް ތައްޔާރުވަމުންނެވެ.\nޑޮކްޓަރުންގެ ލަފަޔާއެކު އާމިންދިޔަ ހިތުގެ އޮޕަރޭޝަންކުރުމަށް މިދިޔަ ޖޫން މަހު މާލެ ދިޔައީ އޭނާގެ ދަރިއަކާއެކުގައެވެ. “ކުރީ ފަހަރު މާލެ ގޮސް ޓެސްޓުތައްވެސް ހަދާފަ ، އޮޕަރޭޝަންކުރާނެ ތާރީހެއް އަންގަންދެން ރަށުގައި މަޑުކުރީ. އޭރުވެސް ވަރަށް ބަލިކޮށް އުޅެނީ. އަބަދު ކެއްސާފަ ވަރުބަލިވާތީ އުޅެނީ. ދެން އޭރު ހީކުރެވުނީ ހިތުގެ މައްސަލަ ހުރީމަކަމަށް އެ ގޮތަށްވަނީ.”އާއިލާގެ ފަރާތުން ‘އޭއޯ ނިއުސް’އަށް މައުލޫމާތު ދެމުން ބުންޏެވެ. 23 ވަނަ ދުވަހު އާމިންދިޔަގެ ހިތުގެ އޮޕަރޭޝަންކުރުމަށް ތިއޭޓަރަށްވެސް ވެއްދިއެވެ. އެހެންނަމަވެސް ހުންގަދަވެ، ލޭ މަތިވުމުގެ ސަބަބުން އެ ދުވަހުވެސް އޮަޕަރޭޝަން ކުރެވޭ ގޮތެއް ނުވިއެވެ.”ހުންގަދަ ކަމުން އޮޕަރޭޝަން ނުކުރެވުނު. ދެން އައިޖީއެމްއެޗްގަ އެޑްމިޓްކޮށްގެން ފަރުވާދެމުން ދިޔައީ. 26 ވަނަ ދުވަހު ގެއަށް ދޫކޮށްލީ 29 ވަނަ ދުވަހު އަނެއްކާވެސް އޮޕަރޭޝަންކުރުމަށް ހަދަންޖެހޭ ޓެސްޓުތައްވެސް ހެދުމަށްފަހު”\nއެހެންނަމަވެސް އެ ޓެސްޓުތަކުގެ ނަތީޖާއާއި އެކު އެ އާއިލާއަށް ލިބިގެން ދިޔައީ އަނެއްކާވެސް ބޮޑު ހިތާމައެކެވެ. ހިތުގެ އޮޕަރޭޝަނެއް ކުރަން މާލެ ދިޔަ އާމިންދިޔަ ގެ ފުއްޕާމޭ ހަލާކުވެ ކެންސަރު ޖެހިފައިވާކަން އެގުން ވެގެންދިޔައީ ރިހޭ ފައިމައްޗަށް ފޮއި ވެއްޓުން ފަދަކަމަކަމަށެވެ. “އެހާ ހިސާބުން ކުރަން ދިޔަ އޮޕަރޭޝަންވެސް ނުކުރެވުނު. ކެންސަރ ހުރިކަން އެގުމުން ޑޮކްޓަރުންނަށްވެސް ލިބުނީ ހައިރާންކަމެއް. އޭގެ ކުރިން ހެދި އެއްވެސް ޓެސްޓަކުން ބަލީގެ އެއްވެސް ނިޝާނެއް ނުފެނި ކުއްލިއަކަށް އެކަން އެގުމުން ޑޮކްޓަރު ވިދާޅުވީ ދެން ހިތުގެ އޮޕަރޭޝަންވެސް ނުކުރެވޭނެ ވާހަކަ. އަދި ކެންސަރުޖެހިފައިވާކަން މަންމައަށް ސިއްރުކުރަމަށްވެސް ޑޮކްޓަރ ލަފާދެއްވި. ސަބަބަކީ ހިތުގެ މައްސަލަ ހުރުމުން ކުއްލިއަކަށް އެހެން ބައްޔެއް ހުރިކަން އެގުމުން އެކަމަށް ކެތްކުރުން އުދަގޫވެގެންދާނެތީ. އަދި ހިތުގެ މައްސަލަ ހުރުމުން ބާރުގަދަ އެއްވެސް ބޭހެއްވެސް ބޭނުން ކުރެވޭކަށް ނެތް. އެންމެ ކުޑަމިނުން ތަދުކަޑުވާލަންވެސް ބޭސްގުޅައެއް ބޭނުންކުރެވޭކަށް ނެތް” އާމިންދިޔަ ކުރަން ދިޔަ އޮޕަރޭޝަންވެސް ނުކޮށް އެބުރި ރަށަށް އައި އިރުވެސް ބައްޔާއި ބެހޭ ގޮތުން އާއިލާއިން، އޭނާއަށް އެއްވެސް ވާހަކައެއް ނާންގައެވެ.\nއާމިންދިޔަގެ ހިތުގެ މައްސަލަ ހުރުމުގެ ސަބަބުން ކެންސަރު ބައްޔަށް އެއްވެސް ފަރުވާއެއް ނުކުރެވޭނެކަމަށް ޑޮކްޓަރުން ބުނެފައިވީ ނަމަވެސް އާއިލާއިން އުއްމީދު ކަޑައެއް ނުލައެވެ. މި ގޮތުން މި މަހު ހުޅުމާލެ ހޮސްފިޓަލަށް އައި އިންޑިއާގެ ކެންސާރުބަލީގެ ޓީމަކަށް އާމިންދިޔަ ވަނީ ދައްކާފައެވެ. އަދި އެ ޓީމުން އާމިންދިޔަ ބެލުމަށްފަހު ލަފާދެއްވީ ރާއްޖެއިން ބޭރަށް ގެން ދިއުމަށެވެ. “މިހާރު ވަރަށް ގިނަ ޓެސްޓުތައް ރާއްޖެއިން ނެހެދޭ. އެހެންކަމުން އިންޑިއާ ގެންގޮސް ޓެސްޓުތައް ހަދާ ދެވޭނެ ފަރުވާ އަކީ ކޮބައިތޯ ބެލުމަށްބޭނުންވޭ. މިކަމަށް އިންޑިއާގަ ހޭދަވާނީ ކިހާ މުއްދަތެއްކަމެއް ނޭގޭ”\nއިންޑިއާގައި މަޑު ކުރަންޖެހޭ ސިދާ ވަކި މުއްދަތެއް ނޭގޭއިރު އެ އާއިލާގެ މާލީ ހާލަތު ހުރި ގޮތުން އާއިލާއިންވަނީ ތިޔަ އެންމެހާއި ބޭފުޅުންގެ ދީލަތި އެހީއަކަށް ނުހަނު ބޭނުންވެފައެވެ.\nއާމިންދިޔަގެ ބަލި ހާލަތާ ބެހޭގޮތުން އިތުރު މައުލޫމާތު ސާފުކޮށް، އެހީތެރިވާން ބޭނުންވާ ފަރާތްތަކުން އާމިންދިޔަގެ ދަރިފުޅު ފާތުމަތު ހަބީބާ ފޯން ނަމްބަރު7953320 އަށް ގުޅުއްވައިގެން މަޢުލޫމާތު ހޯއްދެވުމަށް އެދެމެވެ. އަދި ފައިސާގެ އެހީތެރިކަން ފޯރުކޮށްދޭން ބޭނުންވާ ފަރާތްތަކުން ބޭންކް އޮފް މޯލްޑިވްސް ރުފިޔާ އެކައުންޓް ނަމްބަރު 7716382533101(ފާތިމަތު ދީދީ)ގެ އެކައުންޓަށް ފައިސާ ޖަމާކޮށްދިނުމަށް އެދެމެވެ.\nމާތް ﷲ އާމިންދިޔަށް އަވަސް ޝިފާއެއް މިންވަރު ކުރައްވައި އާއިލާއަށް ކެތްތެރިކަން ދެއްވާށިއެވެ.\nމާތްﷲ ގެ ހައްޤުގައި ހޭދަކުރެވޭ އެންމެ ލާރިއަކީވެސް ބޭކާރުވެގެން ދާނެ ލާރިއެއް ނޫންކަން ޔަގީނެވެ.


Nasheed ah dhin hamalaage thahugeegah Ilyas Labeeb ge bayaan nagaifi | Mihaaru\nނަޝީދަށް ދިން ހަމަލާގެ ތަހުގީގަށް އިލްޔާސް ލަބީބުގެ ބަޔާން ނަގައިފި\nހުޅުދޫ ދާއިރާގެ މެމްބަރު އިލްޔާސް ލަބީބް\n15 މެއި 2021 - 15:36\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހަރާކޮށްލަން ދިން ހަމަލާގެ ކުރިން، އެފަދަ އަމަލެއް ހިންގަން ބަޔަކު ރާވާ ކަމުގެ މައުލޫމާތު ލިބިގެން ސިފައިންނަށް ރިޕޯޓް ކުރެއްވި ހުޅުދޫ ދާއިރާގެ މެންބަރު އިލްޔާސް ލަބީބު ފުލުހުންގެ ތަހުގީގަށް ބަޔާން ދެއްވައިފި އެވެ.\nމަޖިލީހުގެ ގައުމީ ސަލާމަތާ ބެހޭ ކޮމިޓީގެ މެންބަރުންގެ ތެރޭގައި ވެސް ހިމެނޭ އިލްޔާސް ލަބީބް އިއްޔެ ނެރުއްވި ބަޔާނެއްގައި ވިދާޅުވެފައިވާ ގޮތުގައި ނަޝީދަށް އަމާޒުކޮށް ހަމަލާއެއް ދޭން އުޅޭ ކަމަށް އާންމު މީހެއްގެ ފަރާތުން މައުލޫމާތު ލިބުމާ އެކު، އެ މައުލޫމާތު ޑިފެންސް މިނިސްޓަރު މާރިޔާ އަހުމަދު ދީދީ އަށް ދެއްވާފައި ވާނެ އެވެ.\nމި ބަޔާނުގައި އޭނާ ވަނީ ތަހުގީގަށް އެއްބާރުން ދެއްވަމުން އަންނަ ކަމަށް ވެސް ވިދާޅުވެފަ އެވެ. ފުލުހުންނަށް ބަޔާން ދެއްވި ކަމަކަށް ވިދާޅެއް ނުވެ އެވެ. ނަމަވެސް "މިހާރު" އަށް އެނގިފައިވާ ގޮތުގައި ފުލުހުން އޭނާގެ ބަޔާން މިހާރު ވަނީ ނަގައިފަ އެވެ.\nއިލްޔާސް ލަބީބު އިއްޔެ އާންމުކުރެއްވި ބަޔާނުގައި ވިދާޅުވެފައި ވަނީ ނަޝީދު އަވަހާރަކޮށްލަން ރާވާކަމުގެ މައުލޫމާތު ލިބިވަޑައިގަތުމާ އެކު، ވަގުތުން ނަޝީދަށް އެ މައުލޫމާތު ހިއްސާ ކުރެއްވި ކަމަށެވެ. އަދި މިނިސްޓަރު މާރިޔާއަށް ގުޅުއްވައި، ތަފުސީލު ދެއްވީ ނަޝީދުގެ އިރުޝާދާ އެކު ކަމަށް ވެސް ވިދާޅުވެފައިވެ އެވެ. ނަމަވެސް އޭނާ ވިދާޅުވީ ފުލުހުންނަށް އެކަން ރިޕޯޓް ނުކުރައްވާ ކަމަށެވެ.\nޓެރެރިޒަމް މަނާކުރުމުގެ ގާނޫނުގައި، ޓެރަރިޒަމްގެ އަމަލެއް ހިންގަން އުޅޭކަމުގެ އެއްވެސް މައުލޫމާތެއް އެއްވެސް ފަރާތަކަށް ލިބިއްޖެ ނަމަ އެކަން ފުލުހުންނަށް އަންގަން ޖެހޭނެ ކަމަށް ބަޔާންކޮށްފައި އޮވެ އެވެ. އަދި ރިޕޯޓް ނުކޮށް ހުއްޓައި އެކަން ހިނގައި ލިބޭ ގެއްލުންތަކަށް ބަލައި އެ މީހަކަށް ބޮޑެތި އަދަބުތައް ވެސް ކަނޑައެޅެ އެވެ.\nނަޝީދަށް ހަމަލާއެއް ދޭން އުޅޭކަމުގެ މައުލޫމާތު ލިބުމަށް ފަހު، ނަޝީދުގެ ސަލާމަތީ ފިޔަވަޅުތައް އެންމެ މައްޗަށް ޖައްސާފައިވާ ކަމަށް ބުންޏަސް ސަލާމަތީ ކަންކަން ހުރި ގޮތުންނާއި ނަޝީދުގެ ސަލާމަތަށް އެކަށީގެން ފިޔަވަޅެއް އެޅިފައި ނުވާތީ ޑިފެންސް މިނިސްޓަރު މާރިޔާ އާއި ސިފައިންނަށް ވަނީ ފާޑުކިޔުން ވަރަށް ބޮޑަށް އަމާޒުވެފަ އެވެ.\nނަޝީދަށް ދިން ހަމަލާއާ ގުޅިގެން މިހާތަނަށް ތިން މީހަކު ހައްޔަރުކޮށް، އެކަމާ ގުޅޭ ގިނަ މައުލޫމާތުތަކެއް ފުލުހުން ވަނީ އާންމުކޮށްފަ އެވެ. އަދި ތަހުގީގަށް މި ތިން މީހުން ބަންދުގައި ބައިތިއްބަން ވަނީ ކޯޓުން 15 ދުވަހުގެ މުއްދަތެއް ދީފަ އެވެ.\nރައީސް މުހައްމަދު ނަޝީދު އެމްޑީޕީ ފުލުހުން އެމްއެންޑީއެފް މާރިޔާ އަހުމަދު ދީދީ، ޑިފެންސް މިނިސްޓަރު މެމްބަރު އިލްޔާސް ލަބީބު (ހުޅުދޫ) ނަޝީދަށް ދިން ޓެރަރިސްޓް ހަމަލާ\nއިލްޔާސް ލަބީބު ކަހަލަ ޕާޓީގެ މުހިއްމު މީހަކު ބުނީމަ ފިޔަވަޅު ނޭޅޭނަމަ ދެން އެހެން ކޮންފަދަ ބައެއް ބުނެގެންބާ ކަމެއްވާނީ؟ އެއްލަވައެއް ކިޔާ އެއްކޮށް އުޅޭ ބަޔަކު ބައި މީހާއަށް ތިހެން ހެދީމަ އެ ވީ ގޮތެއް ފަހުމެއްނުވޭ.\nމިނިސްޓަރގެ އިހުމާލުން ސިފައިންގެ މުއައްސަސާގެ އިތުބާރު ވަރަށްބޮޑަށް ދަށަށްގޮއްސި. ނަޝީދުގެ އިރުޝާދަށް އިލްޔާސްވެސް ނުބައި ރޫޓިންގއެއް ފޮލޯކުރެވިފަކަމަށް ބެލެވޭ.\nޒެކް ބޭބެ ބުނީ މީނަގެ ވާހަކައޭ! ޢެކަމަކު މާރި ދައިތަ ޒެކް ބޭބެ ކައިރީ ބުނިހެން ހީނުވޭ! އޫޕްސް! ދައްތަ ހަނދާން ނެތުނީ!\nމިއިލިޔާސް ގާތު އެހެން ބުނި މީހާ ކޮބާ؟ އޭނައަށް އެކަން އެގުނު ގޮތަކީ ކޮބާ؟ މިދެސުވާލުގެ ޖަވާބުހޯދައިދީ!އ\nތިވަރު މީހުން މަޖިލިސް ކޮމިޓީތަކުގެ ޗެއަރ ކަން ކުރަނީ ކިހިނެއް. ތަސައްރަފް ނުފުދޭ ކުޑަކުއްޖެއްތަ. ނޫން ތީ ހަމަ ބޮލެއް. މީނަ ހޮވި ދާއިރާގެ ރައްޔިތުން ކިހާވަރަކައް ބަލާފަބާ ހޮވާފަ މިހުރީ.\nމީނާ މަޖިލީހުގަ ދައްކާ ވާހަކަތަކުންވެސް ސިކުނޑީގަ އެއްވެސް ތެއްކަމެއް ނުހުންނަކަން އެނގޭ! ޤާނޫނު ހަދާ މަޖިލީހުގައި އެއްދައުރު ހަމަކޮށް2ވަނަ ދައުރު ފެށިގެން ނިމޭއަތަށްއަޅާ އިރުވެސް ތިމާ ހަދާ ޤާނޫނު ތަކުގައި ބުނާއެއްޗެއް ފަހުމެއްނުވޭ! އެއަށް އަމަލު ކުރަންޖެހޭގޮތްވެސް ނޭގޭ!\nމާރިޔާ ކައިރީ ބުނުމުން ދެން އިތުރަސް ކާކުޖައިރީ ކީކޭ ބުނަންވީ؟\nއިލިޔާސް ލަބީބުގެ ޒިންމާވެސް ތިއޮތީ އަދާނުކުރެވި. ތިވަރުން ތިކަން ނިންނައިގެން ނުވާނެ. އެނގިތިބެ އަޅާނުލުމުން ހިގާފައިވާ ކަމރއް\nމިހާރު ޓްވިޓަރާ ހަމައިން ކޮންމެ ކަމެއްވެސް ނިމޭނީ. ލަބީބު ދެން ފަހަރަކުން ޓްވީޓް ކުރާނީ. އޭރުން ކަމާ ބެހޭ ސެކިއުރިޓީމީހުން އެއްވެސް ކަމެއް ކުރާކަށްނުޖެހޭނެ. ހަމަލާދޭން އުޅޭ މީހުން އަމިއްލައަށް އެކަން އެވަގުތަށް ހުއްޓާލަފާނެ.\nމުޅި މައްސަލައަށް ފުރިހަމަޔަށް ބަލާއިރު ނަޝީދު އާއި އިލްޔާސް އާއި ދެމީހުންވެސް ވަނީ ޤާނޫނާ ޚިލާފު ވެފައެވެ. ޤާނޫނާ އެއްގޮތައް އިންޞާފު ޤާއިމުވާނެ ހެއްޔެވެ؟\nމާރިޔާ އިސްތިއުފާ ދިނުމަކީ ނަޝީދު އިސްތިއުފާ ދިނުން ކަހަލަ ކަމެއް. އެ ދެމީހުން އަތުގަ އެކަކު އަނެކަކުގެ ވަރަށް ސިއްރުތައް އޮންނާނެ. މީހަކު ޒިންމާކޮށް މަޤާމުން ދުރުކުރަންޏާ ބަލާބަލަ، އެ މައުލޫމާތު މާރިޔާއަށް ދޭން އިލްޔާސް ލަބީބު ގުޅައިގެން ހުއްޓާ އެ މަގުން ހޯމް މިނިސްޓަރ އިމްރާން ހިނގާފަ ނުވަތަ ދުއްވާ އެއްޗެއްގަ ދިޔަތޯ. ދިޔަނަމަ އިމްރާން އިސްތިއުފާ ދޭން ޖެހޭނެ


Raajje In EU Ah Ethere Nuvun Eii Blacklist Kurumeh Noon - EU - Vaguthu\nކޮވިޑް-19 ގެ ސަބަބުން ބަންދު ކޮށްފައިވާ ޔޫރަޕިއަން ޔޫނިއަންގެ ބޯޑަރުތައް ހުޅުވާލާއިރު، ރާއްޖެ ހިމެނޭހެން ބައެއް ގައުމުތަކަށް އެގައުމަށް އެތެރެ ނުވެވުމަކީ އެ ގައުމުތައް ބްލެކްލިސްޓް ކުރެވިފައިވުން ނޫން ކަމަށް އެ ޖަމްއިއްޔާއިން ބުނެފިއެވެ.\nއީޔޫއިން މިއަދު ނެރެނު ބަޔާނެއްގައި ބުނީ، ޔޫރަޕްގެ އެތެރޭގެ ބޯޑަރުތައް ހުޅުވުމުގެ މަސައްކަތް ކުރަމުން އަންނައިރު، އެހެން ގައުމުތަކަށް އެތެރެވުމުގެ ހުއްދަ ދޭން ތައްޔާރު ވަމުން އަންނަ ކަމަށެވެ.\nއެގޮތުން 15 ގައުމެއް މިހާރު ލިސްޓް ކޮށްފައިވާ ކަމަށް އެ ޖަމްއިއްޔާއިން ވަނީ ބުނެފައެވެ. އީޔޫއިން ބުނީ، އެގައުމުތަކަކީ އެއީ ކޮވިޑް-19ގެ ބަލިމަޑުކަން އޮތް ހާލަތައް ބަލައި އާންމު ކޮށްފައިވާ ލިސްޓެއް ކަމަށެވެ.\nއީޔޫގެ ބޯޑަރު ހުޅުވާލި ޤައުމުތަކުގެ ތެރޭގައި ހިމެނެނީ އަލްޖީރިޔާ، އޮސްޓްރޭލިއާ، ކެނެޑާ، ޖޯޖިއާ، ޖަޕާން، މޮންޓެނެގްރޯ، މޮރޮކޯ، ނިއުޒިލޭންޑް، ރުވާންޑާ، ސާބިއާ، ދެކުނު ކޮރެއާ، ތައިލޭންޑް، ޓިއުނީޝިއާ އަދި އުރުގުއޭ އެވެ. މީގެ އިތުރުން ޗައިނާއަށްވެސް އީޔޫގެ ބޯޑަރުތައް، ކަނޑައެޅޭ ވަކި މިންގަނޑުތަކެއްގެ ދަށުން ހުޅުވާލެވޭނެ ކަމަށް އީޔޫ އިން ބުނެފައި ވެއެވެ.\nއީޔޫއިން ބުނެފައިވަނީ ހާލަތައް ބަލާފައި ލިސްޓުގައި ނުހިމެނޭ ގައުމުތަކަށް ލިސްޓުގައި ހިމެނުމުގެ ފުރުސަތު އޮންނާނެ ކަމަށާއި މި ލިސްޓުގައި ރާއްޖެ ނެތް ކަމުގައި ވިއަސް އީޔޫގެ ވަކި ވަކި ގައުމުތަކުން އެގައުމަކުން ބޭނުންވާ ގޮތަކަށް މިކަން ހަމަޖެއްސުމުގެ ފުރުސަތު އޮންނާނެ ކަމަށެވެ. މިގޮތަށް ލިސްޓުގައި ނަން ނެތުމަކީ އެއްވެސް ހާލެއްގައި ބްލެކްލިސްޓް ކުރުން ނޫން ކަމަށް އެ ޖަމްއިއްޔާއިން ވަނީ ބުނެފައެވެ.\nއީޔޫގެ ބަޔާނުގައި ރާއްޖެއިން ކޮވިޑް-19 ކޮންޓްރޯލް ކުރުމަށް ކޮށްފައިވާ މަސައްކަތް ފުރިހަމަ ކަމަށް ވަނީ ފާހަގަކޮށްފައެވެ.\nރާއްޖެއިން ކޮވިޑް-19 ފެނުމާއި ގުޅިގެން ބަންދުކޮށްފައިވާ ބޯޑަރު އަންނަ މަހުގެ 15 ވަނަ ދުވަހު ހުޅުވުމަށް މިހާރު ސަރުކާރުން ވަނީ ނިންމާފައެވެ.\nޖޫން 30, 2020 01:07\nރޭޕިސްތާން ޓޫރިސްޓުން ނާންނާނެ\nޖޫން 30, 2020 04:19\nރާއްޖޭގައި ކޮވިޑް ޖެހޭމީހުން މަދީކީނޫން ޓެސްޓް އެވަރަށް ނުކުރަނީއެވެ. މަގޭ ބެލުމުގެ ދަށުގައިވާ ބޭރުމީހަކު ޕޮޒިޓިވްވުމުން އޭނާ ގެންދިޔައީ އޭނާޔާއެކު ނިދި އެކަކުވެސް ޓެސްޓްވެސްނުކުރޭ އެމީހުން ނިދާއުޅުނުގެ ކަރަންޓީނުކުރީ 1 ދުވަހަށް އަނެއްދުވަހު ޓެސްޓް ނުކޮށް ކަރަންޓީނު އުވާލީއެވެ. ދެން ވަރަށް ގިނައިންޓެސްޓް ކުރާބަޔެއްކަން ދައްކަން މަގުތަކުގައި މިތިބެނީ. އެކަމު މަގުތަކުން ޓެސްޓެއް ކުރަން އާއްމުން އެއްބަސްނުވާނެތާ މަގަށް އާއްމުން ނިކުންނަނީ ކޮންމެވެސް ބޭނުމަކު އަވަހަށް ތަނަކަށްދާށެވެ. އަނެއްކޮޅުން ﷲ ރަހުމަތުން ރާއްޖޭގައި މިބަލި އެހާވަރުގަދައެއްނޫނެވެ. ވެދާނެ ހޫނުގެ ސަބަބުންކަމަށްވެސް އަދި އެވާގޮތް ސައިންސްވެރިންނަށްވެސް ނުހޯދެނީކަމަށްވެސް\nޖޫން 30, 2020 08:38\n2008 ކުން ފެށިގެން ހުޅަގުން މިރާއްޖެ މިވަނީ އިހުތިލާލުކޮށް އިސްތިއުމާރު ކޮށްފައި ، ގައުމު މިނިވަން ކުރަން އުތީމް ބޮޑުތަކުރު ފާނަކަށް ބޭނުންވެފައި މިވަނީ !\nޖޫން 30, 2020 09:32\nބޮޑުތަކުރުފާނު އެއިންނެވީ އިންޑިޔާގެ ކޮތަޅުދަށުވެފަ މަޖިލީހުގަ!\nޖޫން 30, 2020 08:46\nމިކަހަލަ ރޭޕު ގައުމަކައް ފުރުސަތުދިނުމަކީ އިންޑިއާޔައް ފުރުސަތުދިނުން ކަހަލަކަމެ\nޖޫން 30, 2020 09:47\nރޭޕް ތުހުމަތުކުރެވޭ މީހުން ހިފާ ހައްޔަރުކޮށް އަދަބުނުދެނީސް ދެން ރާއްޖެ އަކަށް އީޔޫ އަކަށް އެތެރެނުވެވޭނެ ކަމަށް ކެންޔާގެ ނޫސްތަކުން މިފަހަރުވެސް ސަރުކާރު ފެއިން މިމީހުނަށްތާއީދުކުރަނީ އަޅެހަމަ މުސްލިމުންތަ ނަމުން މުސްލިމު ކަމުން ކާފަރު ....\nޖޫން 30, 2020 10:01\nނިމިދިޔަ ސަރުކާރުގެ މީހުންނަށް ޖެއްސުން ކުރަން މި ގައުމުގެ މަދު ބަޔަކު ދަތުރުކުރުން މަނާކޮށް އީޔޫއިން ލިސްޓެއް ހަދައިގެން އުޅުނީ. މިސަރުކާރުގައި މުޅި ގައުމުގެ ރައްޔިތުން އެދިމާލަށް ދަތުރުކުރުމުގެ ހުއްދަ ނުދީގެން އަދި އެއުޅެނީ.\nޖޫން 30, 2020 10:40\nމިއުޅެނީ ޤައުމުގެ މައްސަލައެއް ނޫން. ދިވެހީންގެ ތެރެއިން ނުވިސްނޭ ނުވަތަ އަމިއްލަ އެދުމުން ފޯވެފައިތިބި ބަޔަކު ގެނައި ނޮހޮރޮއްޕާން ވެރިންތަކެއްގެ ނޮހޮރޮއްޕާން.


ސާރާ އަދި ޕްރީތް ވެސް އަހަންނާއި އެކު މަސްތުވާ ތަކެތި ބޭނުން ކުރި – ރިއާ - DhiDaily\nސާރާ އަދި ޕްރީތް ވެސް އަހަންނާއި އެކު މަސްތުވާ ތަކެތި ބޭނުން ކުރި – ރިއާ\nސާރާ އަލީ ޚާން އާއި ރާހުލް ޕްރީތް ސިންގ ވެސް އޭނާއާއި އެކު މަސްތުވާ ތަކެތި އެކި ފަހަރު މަތިން ބޭނުން ކުރި ކަމަށް ޖޫންމަހުގެ ތެރޭގައި މަރުވި ސުޝާންތުގެ ލޯބިވެރިޔާ ރިއާ ބުނެފިއެވެ.\nސުޝާންތައް މަސްތުވާ ތަކެތި ހޯދައިދީ އެތަކެތި ބޭނުން ކުރި ކަމަށް ރިއާ ވަނީ މީގެ ކުރިން އެއްބަސް ވެފައެވެ. އަދި އޭނާ ވަނީ އެމައްސަލައިގައި ހައްޔަރު ކޮށްފައެވެ. އިންޑީއާގެ ރިޕޯޓުތައް ބުނާ ގޮތުގައި، އެންސީބީގެ ތަހުގީގަށް ރިއާ ދިން މައުލޫމާތު ތަކުގައި ފިލްމީ ދާއިރާގައި މަސައްކަތް ކުރާ މަސްތުވާ ތަކެތި ބޭނުން ކުރާ 25 މީހެއްގެ ނަން އެނާ ވަނީ ހިއްސާ ކޮށްފައެވެ. އަދި އެމީހުންގެ ތަހުގީގު ވަރަށް އަވަހަށް ފަށާނެ ކަމަށްވެސް ރިޕޯޓު ތަކުން ވަނީ ބުނެފައެވެ.\nތަހުގީގުގައި ރިއާ ބުނެފައިވަނީ، އެނާއާއި އެކު ސާރާ، ޕްރީތް އަދި ސިމޯންވެސް މަސްތުވާ ތަކެތި އެކި ފަހަރު މަތިން އެކި ތަންތާގައި ބޭނުން ކުރާ ކަމަށާއި، އެކަމުގައި ސުޝާންތުވެސް ބައިވެރިވާ ކަމަށެވެ. 14 ދުވަހަށް ބަންދުގައި ބެހެއްޓުމުގެ އަމުރެއް ކޯޓުން ވަނީ ރިއާގެ މައްޗަށް އިއްވާފައެވެ. މީގެ ކުރިން އޭނާ ބުނެފައިވަނީ، އޭނާ އަކީ ދުވަހަކުވެސް މަސްތުވާ ތަކެތި ބޭނުން ކުރި މީހެއް ކަމަށާއި، ސުޝާންތަށް ވެސް މަސްތުވާ ތަކެތި ދުވަހަކުވެސް ހޯދައި ދީފައި ނުވާނެ ކަމަށެވެ، ނަމަވެސް އެންސީބީ އިން ރިއާގެ ފޯނު ކޯޓު އަމުރެއްގެ ދަށުން ބަލާ ފާސް ކުރިއިރު އެނާ މަސްތުވާ ތަކެތި ހޯދަން ކުރި މެސެޖު ތަކާއި އެކަމާއި ގުޅޭ ގިނަ ހެކިތަކެއް ވަނީ ފެނިފައެވެ.\nމީޑިއާތަކުން ރިޕޯޓްކޮށްފައިވާ ގޮތުގައި އެންސީބީ އަށް ދިން ބަޔާންތަކުގައި ރިއާ ވަނީ ސުޝާންތަށް މަސްތުވާތަކެތި ހޯދައިދޭން މަސައްކަތްތައް ކުރި ކަމަށާއި އޭނާގެ ކޮއްކޮ މެދުވެރިކޮށް އެފަދަ މުއާމަލާތްތައް ހިންގާ ބައެއްގެ މަސްތުވާތަކެތި ސަޕްލައިކުރުވާފައި ކަމަށެވެ. އަދި 2018 އިން ފެށިގެން ސުޝާންތަކީ މެރުއާނާ އަށް އެޑިކްޓްވެފައިވާ މީހެއް ކަމަށާއި އެކަން ހުއްޓުވަން މަސައްކަތްކޮށްފައިވާ ކަމަށް ރިއާ ބުނެފައިވެ އެވެ. ނަމަވެސް ސުޝާންތު މަޖުބޫރުކޮށްގެން އަމިއްލަ އަށް ވެސް މަސްތުވާތަކެތި ބޭނުންކުރި ކަމަށް ރިއާގެ ބަޔާންތަކުގައި ބުނެފައިވެ އެވެ.\nސުޝާންތު ދަންޖެހިގެން މަރުވި ކަމަށް މުމްބާއީގެ ފުލުހުން ހާމަކުރީ ޖޫން މަހުގެ 14 ވަނަ ދުވަހު އެވެ.


Paparazzin ah Kareena ves angaanee Virushka engi kahala engumeh?\nކަރީނާ އަދި ސައިފް-- ފޮޓޯ:ޕިންކް ވިލާ\nޕަޕަރާޒީންނަށް ކަރީނާ ވެސް އަންގާނީ "ވިރުޝްކާ" އެންގި ކަހަލަ އެންގުމެއް؟\n14 ޖެނުއަރީ 2021 - 10:28:26\nހަދިޔާއަކާއެކު އިއްޔެ ވިރާޓް ކޯލީ އާއި އޭނާގެ އަނބިމީހާ، އަނުޝްކާ ޝަރްމާ ވަނީ ޕަޕަރާޒީންނަށް ނޯޓެއް ފޮނުވާފަ އެވެ. ޕަޕަރާޒީންގެ މަސައްކަތަށް ޝުކުރު އަދާކުރަމުން އެމީހުން އެދުނީ، އެމީހުންގެ އަލަތު ދަރިފުޅުގެ ފޮޓޯ އާއި ވީޑިއޯ އަދި އެ ކުއްޖާ ހިމެނޭ އެއްވެސް ކޮންޓެންޓެއް ނުގެނެސްދިނުމަށެވެ.\nތަރިންގެ ދަރިންނަކީ ސަމާލުކަން ލިބޭ ކުދިންނަށްވީ ނަމަވެސް ކުޑައިރުއްސުރެ އެހާ އުނދަގޫކުރާތީ އާއިލާތަކުން ވެސް ތިބެނީ ހިތްހަމަނުޖެހިފަ އެވެ.\nމިވަގުތު އެންމެ ގިނަ ބައެއްގެ ސަމާލުކަން ލިބޭ އެއް ކުއްޖަކަށް ސައިފް އާއި ކަރީނާގެ ދަރިފުޅު ތައިމޫރު ހުރިިއިރު އޭނާގެ އާއިލާ އިން ހީކުރީ ވިރާޓް އާއި އަނުޝްކާއަށް ދަރިއަކު ލިބުމާއެކު ތައިރޫމަށް ހަމަޖެހޭ ދިރިއުޅުމެއް އުޅެން ފުރުސަތު ލިބޭނެ ކަމަށެވެ. އެހެެންނަމަވެސް ވިރާޓް އާއި އަނުޝްކާ، އެމީހުންގެ ދަރީގެ ފޮޓޯ އެގޮތަށް ނަގަން ފުރުސަތު ދޭން ބޭނުންނުވާކަން ހާމަކުރުމާއެކު ދެން އުފެދޭ ސުވާލަކީ ޕަޕަރާޒީން އެކަމަށް އިހުތިރާމުކުރާނެތޯ އެވެ.\nކޮންމެއަކަސް، ކަރީނާ ވެސް ދެވަނަ ދަރިއަކަށް ބަލިވެ އިންއިރު އޭނާ ވެސް ވަރަށް އަވަހަށް ވިހާނެ އެވެ. އެކަމަކު އެ ކުއްޖާގެ ފޮޓޯ ދައްކާނެތޯ މިއީ އުފެދޭ ސުވާލެކެވެ. މިހާރު ވެސް ތައިމޫރަށް އެހާ އުނދަގޫވާތީ އެކަމުގެ ކަންބޮޑުވުން ހުރިއިރު އަނުޝްކާ އާއި ވިރާޓް ފަދައިން ސައިފް އާއި ކަރީނާ ވެސް ޕަޕަރާޒީންނަށް މިފަދަ އެންގުމެއް އެންގުން ވަރަށް ގާތެވެ.\nމުނިފޫހިފިލުވުންބޮލީވުޑްކަރީނާ ކަޕޫރްއަނުޝްކާ ޝަރްމާ


Raees Ge Fainpulhu Dhekefin, Addu Ge Tharaggee Yageen Koh Dhevvi: Ahmed Rasheed – adduLIVE\nރައީސްގެ ފައިންޕުޅު ދެކެފިން، އައްޑޫގެ ތަރައްގީ ޔަގީންކޮށްދެއްވި: އަހުމަދު\n1 Sep 16, 2020, 12:05 ހަސަން ރަޝީދު\nއައްޑޫ ސިޓީގެ ތަރައްގީ ރައީސް އިބްރާހިމް މުހައްމަދު ސޯލިހު ޔަގީންކޮށްދެއްވާފައިވާ ކަމަށް ހިތަދޫ މެދު ދާއިރާގެ މެމްބަރު އަހުމަދު ރަޝީދު ވިދާޅުވެއްޖެއެވެ.\nއަހުމަދު ރަޝީދު މިހެން ވިދާޅުވީ މުލިއާގޭގައި ރައީސް ސޯލިހާއި ބައްދަލުކުރެއްވުމަށްފަހު ކުރެއްވި ޓްވީޓެއްގައެވެ.\nއެގޮތުން އަހުމަދު ވަނީ މި ބައްދަލުވުމުގައި އާސަންދައިގެ ހިދުމަތް އައްޑޫން ލިބި، ހިތަދޫގެ ނަރުދަމާގެ މަސައްކަތް ފެށި، ހޮސްޕިޓަލުގެ ޚިދުމަތް އިތުރަށް ފުޅާ ކުރެވި ހަރުދަނާ ކުރައްވާނެ ކަމުގެ ޔަގީންކަން ރައީސް ސޯލިހު ދެއްވި ކަމަށް ވިދާޅުވެފައެވެ.\nއައްޑޫގެ ތަރައްގީ ރައީސް ސޯލިހު ޔަގީންކޮށްދެއްވިއިރު، އައްޑޫގެ 25 ކިލޯ މީޓަރުގެ މަގު ހެދުމުގެ ޕްރޮޖެކްޓު މިއަހަރުތެރޭ ފެށުމަށް އަންނަނީ ތައްޔާރުވަމުންނެވެ. މި ޕްރޮޖެކްޓުގެ މަސައްކަތް ހަވާލުކޮށްފައިވަނީ އިންޑިއާގެ އެލް އެންޑް ޓީ އިންފްރާސްޓްރަކްޗާ އަދި އިން ޖޭވީ ވިތު އެލްއީއޭ އެސޯސިއޭޓްސް ކުންފުންޏާއެވެ.\nއައްޑޫގެ މަގު ހެދުމުގެ ޕްރޮޖެކްޓުގެ އިތުރުން ބިން ހިއްކުމުގެ މަޝްރޫއު ވެސް ހަވާލުކޮށްފައިވަނީ އިންޑިއާގެ ދެ ކުންފުންޏާއެވެ.\nމި މަޝްރޫޢުގެ ދަށުން ހިތަދޫއިން 90 ހެކްޓަރު، މަރަދޫ އަދި މަރަދޫފޭދޫން 75 ހެކްޓަރު، ހުޅުމީދޫން 38 ހެކްޓަރު އަދި ރިޒޯޓް ތަރައްޤީކުރުމަށް އިތުރު 25 ހެކްޓަރުގެ ބިން ހިއްކުމަށް ހަމަޖެހިފައިވާ ކަމަށް ޕްލޭނިން މިނިސްޓްރީން ބުނެއެވެ.\nއަދި އެ ދެކުންފުންޏާ މި މަސައްކަތް ޙަވާލުކޮށްފައިވަނީ އިންޑިޔާ ސަރުކާރުން ފަހިކޮށްދީފައިވާ 800 މިލިޔަން އެމެރިކާ ޑޮލަރުގެ ލައިން އޮފް ކްރެޑިޓްގެ ތެރެއިން ކަމަށްވެސް މިނިސްޓްރީން މައުލޫމާތުދެއެވެ.\nމި ދެ ޕްރޮޖެކްޓަކީ އައްޑޫ ސިޓީ ކައުންސިލުން ތައްޔާރުކޮށްފައިވާ އައްޑޫ ވިޝަންގެ ތެރޭގައި ހިމެނޭ ދެ ޕްރޮޖެކްޓެވެ.


Mi aharu fathuruverikamuge dhuvas faahagakuraany Addu gai! - vNews.mv\nމިއަހަރު ފަތުރުވެރިކަމުގެ ދުވަސް ފާހަގަކުރާނީ އައްޑޫގައި!\nޠާހިރާ އަޒްހާރު 05 March 2021, 15:14\nމިއަހަރު ދުނިޔޭގެ ފަތުރުވެރިކަމުގެ ދުވަސް ރާއްޖޭގައި ފާހަގަކުރާނީ އައްޑޫ ސިޓީގައި ކަމަށް ޓުއަރިޒަމް މިނިސްޓްރީން ހާމަކޮށްފިއެވެ.\nޓުއަރިޒަމް މިނިސްޓްރީން ބުނީ މިއހަރުގެ ފަތުރުވެރިކަމުގެ ދުވަސް އައްޑޫގައި ފާހަގަކުރަން ނިންމީ އައްޑޫ ސިޓީ ކައުންސިލްގެވެސް އިސްނެގުމުގެ މަތިން ކަމަށެވެ.\nވޯލްޑް ޓުއަރިޒަމް އޯގަނައިޒޭޝަނުން މިއަހަރުގެ ފަތުރުވެރިކަމުގެ ދުވަސް ފާހަގަކުރަން ނިންމާފައިވަނީ ސެޕްޓެމްބަރު 27 ވަނަ ދުވަހުއެވެ. މިއަހަރުގެ ފަތުރުވެރިކަމުގެ ދުވަހުގެ ޝިއާރުގެ ގޮތުގައި ޔޫއެންޑަބްލިއުޓީއޯއިން ކަނޑައަޅާފައިވަނީ " ޓުއަރިޒަމް ފޮރ އިންކްލޫސިވް ގްރޯތު" މި ޝިއާރެވެ.\nކޮވިޑް-19 އާއި ގުޅިގެން މިދިޔަ 2020 ވަނަ އަހަރުގެ ފަތުރުވެރިކަމުގެ ދުވަސް ފާހަގަކުރުމުގެ ރަސްމިއްޔާތު ބާއްވާފައިވަނީ ވަރޗުއަލްކޮށެވެ. ވަރޗުއަލްކޮށް މި ރަސްމިއްޔާތުގައި ގިނަ ބަޔަކު ބައިވެރިވިއިރު، މިއަހަރުގެ މި ރަސްމިއްޔާތު ބާއްވާނެ ގޮތުގެ އިތުރު ތަފްސީލުތަކެއް ޓުއަރިޒަމް މިނިސްޓްރީން ހާމަކޮށްފައެއް ނުވެއެވެ.\nމިދިޔަ އަހަރުގެ ފަތުރުވެރިކަމުގެ ދުވަހާއި ގުޅުވައިގެން ބޭއްވި ރަސްމިއްޔާތުގައި ވާހަކަދައްކަވަމުން ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވަނީ މިއަހަރު ވެގެންދާނީ ދިވެހިރާއްޖޭގެ ފަތުރުވެރިކަމަށް ކާމިޔާބު އަހަރަކަށް ކަމުގައި އުންމީދުކުރައްވާ ކަމަށް ވިދާޅުވެފައެވެ.\nރާއްޖޭގެ ފަތުރުވެރިކަމުގެ އެންމް ފަހުގެ ތަފާސްހިސާބުތަކަށް ބަލާއިރު، މިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަަދަދު ވަނީ ދެ ލައްކައަށް އަރާފައެވެ.\nވިޔަފާރި ރާއްޖެ ދުނިޔޭގެ ފަތުރުވެރިމަުގެ ދުވަސް\nއަޅުގަނޑު ހުރީ ބޭރުގަ: ރައީސް ނަޝީދު\nއިލެކްޝަންސް ކޮމިޝަން އެއްކޮށް އިސްތިއުފާ ދޭން މަލީހު ގޮވާލައިފި\nފިތުރު ޒަކާތް މިއަދު ބަލައިގަންނަން ފަށާނެ\nއިޙްޔާ ފޯރަމް އޮންނާނީ ހޯމަ އަދި ބުރާސްފަތި ވިލޭރޭ\nރަމަޟާންމަހު ކުނި ނެރެންޖެހޭނީ ރޭގަނޑު 10:00 އިން 11:00 އަށް!\nމާލޭގައި ރިލީސް ސާމްޕަލް ނަގާނީ މިރޭ 9:15 އިން ފެށިގެން


Hiy hama nujehunas ulhandhuthah limit kuran jehey: Mayor\nމާލޭ މަގުމަތި: ބައެއް ފަރާތްތަކުނ ހިތްހަމަ ނުޖެހުން ފާޅު ކުރިޔަސް މާލޭގައު އުޅަނދު ލިމިޓް ކުރަން ޖެހޭ ކަމަށް ސިޓީ ކައުންސިލުން ބުނޭ -- އަވަސް ފޮޓޯ | އަހުމަދު ނާއިމް\nމާލޭގައި ދުއްވާ އުޅަނދުތައް ލިމިޓް ކުރަން ނިންމުމުން ބައެއް ފަރާތްތަކުން އެކަމާއި ހިތްހަމަ ނުޖެހެން ފާޅު ކުރިޔަސް އެއީ ކުރަންޖެހޭ ކަމެއް ކަމަށް މާލޭ ސިޓީ މޭޔަރު، ޝިފާ މުހައްމަދު ވިދާޅުވެއްޖެ އެވެ.\nމާލޭގައި އެއްގަމު އުޅަނދުތަށް ލިމިޓް ކުރުމާބެހޭ ގޮތުން އަވަސްއިން މިއަދު ކުރި ސުވާލަކަށް ޖަވާބު ދެއްވަމުން އެކަމަނާ ވިދާޅުވީ، ކައުންސިލުން މާލޭގައި އުޅަނދުތައް ލިމިޓް ކުރަން ނިންމީ ކައުންސިލްގް ހުރިހާ މެމްބަރުންގެ އެއްބާރުލުމާއެކުގައި ކަމަށެވެ. އޭނާ ވިދާޅުވީ، އުޅަނދުތައް ލިމިޓް ކުރުމާ ދެކޮޅަށް ވާހަކަ ދައްކަނީ ވިޔަފާރިވެރިން ކަމަށެވެ. އަދި އެއީ އެކަމުގެ ސަބަބުން އެފަރާތްތަކުގެ ވިޔަފާރިއަށް އަސަރު ކުރާނެތީ ކަމަށެވެ.\nމޭޔަރު، ވިދާޅުވީ، އުޅަނދުތައް ލިމިޓް ކުރުމާއި ގުޅޭގޮތުން ކައުންސިލުން އެކުލަވައިލި ކަރުދާސް މިހާރު ޓްރާންސްޕޯޓް މިނިސްޓްރީ އާއި ޕްލޭނިން މިނިސްޓްރީ އަދި ފުލުހުންގެ މުއައްސަސާއަށް ހުށަހަޅައިފައިވާ ކަމަށެވެ.\nސިޓީ ކައުންސިލުން ބުނެފަ ވަނީ މާލޭގައި ދުއްވާ އުޅަނދުތަށް ލިމިޓް ކުރަން ނިންމީ، މާލެއަކީ ދިރިއުޅެން ފަސޭހަ ތަނަކަަށް ހެދުމަށް ކަމަށެވެ.\nމާލޭއަށް ދިމާވެފައިވާ ޓްރެފިކް މައްސަލައަށް ހައްލު ހޯދުމަށް ފާއިތުވި ސަރުކާރުތަކުން ވެސް ވަނީ މަސައްކަތް ކޮށްފަ އެވެ. ނަމަވެސް ޓްރެފިކް ތޮއްޖެހުމަށް އެދެވޭ ހައްލެއް ހޯދިފައެއް ނުވެއެވެ.\nޑެޕިއުޓީ މޭޔަރު ޝާމައު ޝާރީފް ވިދާޅުވީ މާލޭގައި އެއްގަމު އުޅަނދު ލިމިޓް ކުރުމުގެ މަސައްކަތް ރައީސް އޮފީހާއި ގުޅިގެންވެސް ކުރަމުން އަންނަ ކަމަށާއި ވަރަށް އަވަހަށް އުޅަނދުތައް ލިމިޓް ކުރުން ވަކި ގޮތަކަށް ހަމަޖެހިގެންދާނެ ކަމަށެވެ.\nމާލެއަށް ދިމާވެފައިވާ ވެހިކަލް ޕާކު ކުރުމުގެ މައްސަލައަށް ހައްލެއް ހޯދުމަށް ސިޓީ ކައުންސިލުން ވަނީ މާލޭ އެކިއެކި ސަރަހައްދުތަކުގައި ޕާކިން ޒޯނުތައް ވެސް ތަރައްގީ ކޮށްފަ އެވެ.\nމޯލްޑިވްސް ޕޮލިސް ސާވިސް ރައީސް އޮފީސް މާލޭ ސިޓީ + ޓްރާންސްޕޯޓް އޮތޯރިޓީ މާލޭ ސިޓީ ކައުންސިލް


Bodu Molhakaaeku Atalanta In Quarter Ge Fursathu Bodukoffi - Vaguthu\nމާލެ އިން ފައްސިވާ މީހުންގެ އަދަދު މައްޗަށް! - 16 ގަޑިއިރު ކުރިން\nބޮޑު މޮޅަކާއެކު އެޓަލަންޓާ އިން ކުއާޓާގެ ފުރުސަތު ބޮޑުކޮށްފި\nޔުއެފާ ޗެމްޕިއަންސް ލީގުގެ ދެވަނަ ބުރުގެ ފުރަތަމަ ލެގުގައި އިޓަލީގެ އެޓަލަންޓާ އިން ސްޕެއިންގެ ވެލެންސިއާ ބަލިކޮށްފިއެވެ.\nޗެމްޕިއަންސް ލީގުގެ ގަދަ ސޯޅައިގައި ރޭ އަމިއްލަ ދަނޑުގައި ކުޅެ އެޓަލަންޓާ އިން ވެލެންސިއާގެ މައްޗަށް ކުރިހޯދީ 4-1 އިންނެވެ. މި ނަތީޖާއާއެކު މުބާރާތުގެ ކުއާޓާ ފައިނަލަށް ދިއުމުގެ ފުރުސަތު އެޓަލަންޓާ އަށް ވަނީ ވަރަށް ބޮޑަށް ފަހިވެފައެވެ. އެޓީމުން މި މުބާރާތުގެ ދެވަނަ ބުރުން ފުރުސަތު ހޯދީ މެންޗެސްޓާ ސިޓީގެ ފަހަތުން ގްރޫޕް ސީގެ ދެވަނަ ހޯދައިގެންނެވެ. އަނެއްކޮޅުން ވެލެންސިއާ ދެވަނަ ބުރަށް ކޮލިފައިވީ ޗެލްސީ އަދި އަޔެކްސް ހިމެނުނު ވާދަވެރި ގްރޫޕް އެޗްގެ އެއްވަނަ ޓީމުގެ ގޮތުގައެވެ.\nއިޓަލީގެ ސްޓޭޑިއޯ ގުއިސެއްޕެ މީޒާގައި ރޭ ކުޅުނު މެޗުގައި ވެލެންސިއާ ކޮޅަށް އެޓަލަންޓާ އިން ޖެހި ފުރަތަމަ ގޯލު ފުރަތަމަ ހާފުގެ 16 ވަނަ މިނެޓުގައި އަލްޖަންދްރޯ ގޯމެޒްގެ އެހީތެރިކަމާއެކު ކާމިޔާބުކުރީ މިޑްފީލްޑަރު ހަންސް ހަޓެބޮޔާ އެވެ. އޭގެ ފަހުން މާރިއޯ ޕަސަލިޗް ތަނަވަސްކޮށްދިން ފުރުސަތެއްގައި ޖޮސިޕް އިލިސިޗް ވަނީ ފުރަތަމަ ހާފު ނިމެން ތިން މިނެޓަށް ވެފައި ވަނިކޮށް ވެލެންސިއާގެ ގޯލު ފޫއަޅުވާލައި އެޓަލަންޓާގެ ލީޑު ފުޅާކޮށްފައެވެ. މި ހާފުގައި ލަނޑު ޖަހަން ވެލެންސިއާ އަށް ވެސް ގިނަ ފުރުސަތުތަކެއް ލިބިގެންދިޔައެވެ. އެގޮތުން ފެރަން ޓޮރެޒް ފޮނުވާލި ހަމަލާ ގޯލުގެ ދަނޑިއަށް އަމާޒުވި އިރު ގޯލު ކުރިމަތިން ލިބުނު ހުސް ފުރުސަތެއްގައި ފޯވަޑް ގޮންކާލޯ ގުއިޑެސް ފޮނުވާލި ބޯޅަ ދިޔައީ ގޯލާ އަމާޒުނުވެ ބޭރަށެވެ.\nއެޓަލަންޓާގެ ތިންވަނަ ގޯލު 57 ވަނަ މިނެޓުގައި ރެމޯ ފްރޫލާ ޖެހި އިރު 62 ވަނަ މިނެޓުގައި އެޓީމުގެ ހަތަރު ވަނަ ގޯލު ކާމިޔާބުކުރީ ފުރަތަމަ ލަނޑު ވެސް ޖެހި ހަންސް ހަޓެބޮޔާ އެވެ. އޭގެ ހަތަރު މިނެޓު ފަހުން ވެލެންސިއާ އަށް ސުންކަނޑުވައިދިނީ ޑެނިސް ޗެރިޝޭވް އެވެ. ފަރަގު ކުޑަ ކުރަން ވެލެންސިއާގެ ފޯވަޑް މެގްޒިމިލިއާނޯ ގޯމެޒް އަށް މެޗު ނިމެން ކައިރި ވެފައި ވަނިކޮށް ރަނުގެ ފުރުސަތެއް ލިބުނު ނަމަވެސް އޭރިއާ ތެރެއިން އޭނާ ފޮނުވާލި ބޯޅަ ދިޔައީ ގޯލު ދަނޑިކައިރިން ބޭރަށެވެ.\nއެޓަލަންޓާ އާއި ވެލެންސިއާ ބައްދަލުކުރާ ދެވަނަ ލެގު މެޗު ކުޅުމަަށް ހަމަޖެހިފައިވަނީ އަންނަ މަހުގެ 11 ވަނަ ދުވަހު އެވެ.\nއޯގަސްޓް 7ގަައި ޗެމްޕިއަންސް ލީގު ފަށަނީ\nބަޔާން އަށް ޓްރެބަލް ކާމިޔާބު ކުރެވޭނެ ފެންވަރު އެބަހުރި: ޝްވައިންސްޓައިގާ\nޗެމްޕިއަންސް ލީގުގެ ފައިނަލް އޯގަސްޓް 29 އަށް ތާވަލުކުރަނީ


SunOnline: Furathama faharah Raajje in Palestine ah Safeereh ayyan kuranee\nފުރަތަމަ ފަހަރަށް ރާއްޖެއިން ފަލަސްތީނަށް ސަފީރެއް އައްޔަންކުރަނީ\nޝަފްނާ ހުސައިން 04 Feb 2021, 09:33\n2021 ވަނަ އަހަރަށް މަޖިލިސް ހުޅުވުމަށް ބޭއްވި ޖަލްސާ: މި ޖަލްސާގައި ރައީސް ސޯލިހު ރިޔާސީ ބަޔާން ދެއްވާނެ -- ފޮޓޯ/ ރައްޔިތުންގެ މަޖިލިސް\nމި އަހަރު ތެރޭގައި، ރާއްޖެއިން ފުރަތަމަ ފަހަރަށް ފަލަސްތީނަށް "ނޮން-ރެސިޑެންޓް" ސަފީރެއް އައްޔަންކުރުމަށް ގަސްދުކުރައްވާކަން ރައީސް އިބްރާހިމް މުހައްމަދު ސޯލިހު މިއަދު ހާމަކުރައްވައިފި އެވެ.\nރައްޔިތުންގެ މަޖިލީހުގައި ރިޔާސީ ބަޔާން އިއްވަވައިދެއްވަމުން ރައީސް ވިދާޅުވީ ހާރިޖީ ދާއިރާއިން މިވަގުތު އެންމެ ބޮޑު އިސްކަމެއް ދެއްވަނީ އެކި ގައުމުތަކާ ރާއްޖެއާ ދެމެދު ހީނަރުވެފައި އޮތް ގުޅުންތައް އަލުން އިއާދަކޮށް ބަދަހިކޮށް އާލާކުރުމަށް ކަމަށެވެ.\nއެގޮތުން ރާއްޖޭގެ ހާރިޖީ ގުޅުންތައް އިތުރަށް ވަރުގަދަކުރުމުގެ ގޮތުން، އިތުރު ގައުމުތަކަށް "ނޮން-ރެސިޑެންޓް" ސަފީރުން ކަނޑައެޅުމަށް މަސައްކަތްކުރަމުން އަންނަ ކަމަށް ވިދާޅުވި އެވެ.\n"މިގޮތުން ފުރަތަމަ ފަހަރަށް ފަލަސްތީނަށް "ނޮން-ރެސިޑެންޓް" ސަފީރެއް މި އަހަރުގެ ތެރޭގައި އައްޔަންކުރުމަށް އަޅުގަނޑު ގަސްދުދުކުރާ ވާހަކަ ދަންނަވަން،" ރައީސް ވިދާޅުވި އެވެ.\nރާއްޖެއާ ފަލަސްތީނާ ދެމެދު ޚާރިޖީ ގުޅުން ގާއިމުކޮށްފައި ވަނީ 1988 ވަނަ އަހަރު އެވެ.\nރާއްޖެއާ ފަލަސްތީނާ ދެމެދު ގުޅުން އިތުރަށް ބަދަހިކުރާނެ ގޮތްތަކާއި، މިހާރު އޮތް ގުޅުންތައް ވަރުގަދަކުރާނެ ގޮތްތަކާ މެދު ދެ ސަރުކާރުން އަންނަނީ މަޝްވަރާ ކުރަމުންނެވެ. އަދި ދިވެހި ރައްޔިތުންނާއި ސަރުކާރު ދެމިއޮންނާނީ ފަލަސްތީނުގެ ރައްޔިތުންނާއެކު ކަމުގެ ޔަގީންކަން، އަބަދުވެސް ދެމުންގެންދެ އެވެ.\nރައީސް ވިދާޅުވީ ކޮވިޑް-19 ގެ ދަތިކަމުގައިވެސް، ރަހްމަތްތެރި ގައުމުތަކުންނާއި ބައިނަލްއަގްވާމީ ޖަމާއަތްތަކުން ފޯރުކޮށްދިން ދީލަތި އެހީތެރިކަމަކީ ހާރިޖީ ގުޅުން މިހާރު ބަދަހިވެފައިވާ މިންވަރު ދައްކުވައިދޭ އަލިގަދަ ހެއްކެއް ކަމަށެވެ.\nހާރިޖީ ދާއިރާއިން ރާއްޖޭގެ އެންމެ އިސް ސިޔާސަތަކީ، ރާއްޖެއާ ދިވެހީންގެ ސަލާމަތާއި ރައްކާތެރިކަން ކަށަވަރުކުރުމާއެކު، ކޮންމެ ކަމެއްގައިވެސް ރާއްޖޭގެ އެންމެ މަތީ މަސްލަހަތު ހިމާޔަތްކުރުން ކަމަށެވެ.\nއިންސާނީ ހައްގުތައް ހިމާޔަތްކޮށް، ޑިމޮކްރަސީގެ ހަމަތައް ނަގަހައްޓައި، ތިމާވެއްޓަށް އަންނަ ބަދަލުތަކުން ރާއްޖެ ރައްކާތެރިކުރުމަކީވެސް ރާއްޖޭގެ ހާރިޖީ ގުޅުންތައް އެމައްޗަށް ބިނާވެފައިވާ ވަރަށް މުހިންމު އަސާސެއް ކަމަށް ވިދާޅުވި އެވެ.


Noorul-islam.NET :: ގެއްލިފައިވާ ރޯދަ ހިފުމުގެ ކުރިން ޝައްވާލުމަހުގެ6ދުވަހުގެ ރޯދަ ހިފިދާނެތޯ؟ Tweetގެއްލިފައިވާ ރޯދަ ހިފުމުގެ ކުރިން ޝައްވާލުމަހުގެ6ދުވަހުގެ ރޯދަ ހިފިދާނެތޯ؟Category » ފިޤްހު ތާރީޚް: 18 އޯގަސްޓް 2012\tލިޔުއްވީ : މުޙައްމަދު އަނީލް (ނޫރުލްއިސްލާމްގެ އެޑިޓަރ)\nޝައްވާލް މަހުގެ ހަ ރޯދައަކީ ވަރަށް މާތް، އަދި އެހާމެ ގަދަވެގެންވާ ސުންނަތެކެވެ. އެކަން ބަޔާންކޮށްދެއްވައި އެރޯދަ ހިފުމަށް ހިތްވަރު ދެއްވައި ރަސޫލުﷲ صَلَّى اللَّهُ عَلَيْهِ وَسَلَّمَ ޙަދީޘުކުރެއްވިއެވެ. �مَنْ صَامَ رَمَضَانَ ثُمَّ أَتْبَعَهُ سِتاًّ مِنْ شَوَّال كَانَ كَصِيَامِ الدَّهْرِ� [رواه مسلم وغيره]\nމާނައީ 'ރަމަޟާން މަހުގެ ރޯދައަށް ފަހު ޝައްވާލު މަހުން ހަ ރޯދަ ހިފައިފީ މީހާ މުޅި އަހަރުގެ ރޯދަ ހިފި ފަދަ އެވެ.'\nއެންމެ ފުރަތަމަ ދަންނަން ޖެހޭ ޙަޤީޤަތަކީ މިކަމާ ގުޅިގެން ޞަރީޙަ ޙަދީޘެއްގައި މިކަން ބަޔާން ވެފައި ނުވާކަމެވެ. އޭގެ ސަބަބުން ލޮބުވެތި ނަބިއްޔާ ޞައްލަﷲ ޢަލައިހި ވަސައްލަމްގެ އަރިހުން ވާރިދު ވެފައިވާ ޝައްވާލުމަހުގެ ރޯދައާއި ބެހޭ ޙަދީޘްތަކުގެ މައްޗަށް ބުރަވެ ވަޑައިގެން މިކަމުގައި ޢިލްމުވެރިންގެ މަޝްހޫރު ދެރައުޔެއް (ނުވަތަ ދެބަސްފުޅެއް) އައިސްފައި ވެއެވެ. ފުރަތަމަ ބަސްފުޅަކީ؛ ޝައްވާލު މަހުގެ6ދުވަހުގެ ރޯދަ ހިފަން ޖެހޭނީ ރަމަޟާން މަހުގެ ރޯދައިގެ ތެރެއިން ގެއްލުނު ރޯދަ ހިފައި، ފުރިހަމަ ކުރުމަށްފަހުގައެވެ.\nއެބޭފުޅުންގެ ދަލީލަކީ މަތީގައި ބަޔާން ކުރެވިފައިވާ ޙަދީޘެވެ. އެއީ �مَنْ صَامَ رَمَضَانَ ثُمَّ أَتْبَعَهُ سِتاًّ مِنْ شَوَّال كَانَ كَصِيَامِ الدَّهْرِ� [رواه مسلم وغيره] މާނައީ 'ރަމަޟާން މަހުގެ ރޯދައަށް ފަހު ޝައްވާލު މަހުން ހަ ރޯދަ ހިފައިފީ މީހާ މުޅި އަހަރުގެ ރޯދަ ހިފި ފަދަ އެވެ.'\nމިޙަދީޘްފުޅުގައި ރަމަޟާން މަހުގެ ރޯދަ ހިފުމަށްފަހު ޝައްވާލުމަހުން6ރޯދަ ހިފާ ވާހަކަ ބަޔާން ވެފައި އޮތުމުން އެންމެ ފުރަތަމަ ރަމަޟާން މަހުގެ ރޯދަ ފުރިހަމަ ކުރަން ޖެހޭނެ ކަމަށް މިބޭކަލުން ދެކެވަޑައިގެންނެވިއެވެ. ދެވަނަ ބަސްފުޅަކީ؛ ރަމަޟާން މަހުގެ ރޯދައިގެ ތެރެއިން ގެއްލުނު ރޯދަ ހިފުމުގެ ކުރިން ޝައްވާލު މަހުގެ6ދުވަހުގެ ރޯދަ ހިފުމަކީ ހުއްދަވެގެންވާ ކަމެކެވެ.\nމިއީ އިމާމް އަބޫޙަނީފާ ރަޙިމަހުﷲ އާއި އިމާމް މާލިކު ރަޙިމަހުﷲ އާއި އިމާމް ޝާފިޢީ ރަޙިމަހުﷲ ގެ މަޒްހަބުގެ ރައުޔެވެ. މިއީ ޖުމްހޫރު ދަންނަބޭކަލުންގެ ރައުޔެވެ. އަދި މިއީ މި ދެބަސްފުޅުގެ ތެރެއިން އެންމެ ޞައްޙަ ބަސްފުޅެވެ. މިބޭފުޅުންގެ ދަލީލަކީ:\n1- ކީރިތި ޤުރްއާނުގައި ﷲ ވަޙީ ކުރައްވާފައިވާ މި ބަސްފުޅެވެ. ( وَمَنْ كَانَ مَرِيْضاً أَو عَلَى سَفَرٍ فَعِدَّةٌ مِنْ أَيَّامٍ أُخَرَ ) [البقرة: 185] މާނައީ "އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެންދުވަސްތަކަކުން އެ عدد ހަމަކުރުން ހުއްޓެވެ."\nމިއާޔަތުގައި ﷲ ވަނީ އެހެން ދުވަސްތަކަކުން އެރޯދަ ފުރިހަމަ ކުރުމަށް އަންގަވާފައެވެ. އެއްވެސް ޙާލެއްގައި ރަމަޟާންމަހާ ވިދިގެން އެރޯދަ ހިފުމަށް، ނުވަތަ އޭގެ ކުރިން އެހެން ރޯދައެއް ނުހިފުމަށް އަންގަވާފައެއް ނުވެއެވެ. އަދި ޤަޟާކުރާ ރޯދަ ވިދިވިދިގެން ހިފުމަކަށްވެސް އަންގަވާފައެއް ނުވެއެވެ. ރަމަޟާން މަހުގެ ރޯދައިގެ ތެރެއިން ގެއްލިފައިވާ ރޯދަ ހިފުމަށް އަހަރުތެރޭގެ ބާކީއޮތް 11 މަސް ދުވަސް އޮތްއިރު، ޝައްވާލު މަހުގެ ހަރޯދަ ހިފަން އޮތީ އެންމެ 28 ނުވަތަ 29 ދުވަހެވެ. އެހެންކަމުން ޝައްވާލު މަހުގެ ރޯދަ ހިފުމަށްފަހުގައި އަހަރު ތެރޭގެ ދުވަސްތަކުން ޤަޟާކުރަންޖެހޭ ރޯދަ ފުރިހަމަ ކުރެވިދާނެއެވެ.\n2- عائشة رضي الله عنها ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. " كان يكون علي الصوم من رمضان فما أستطيع أن أقضيه إلا في شعبان" [ البخاري ومسلم]\nމާނައީ: ތިމަންކަމަނާ ރަމަޟާން މަހުގެ ރޯދައިގެ ތެރެއިން ރޯދަތަކެއް ހިފަން ޖެހިފައި ވިއެވެ. (އެބަހީ؛ ރަމަޟާން މަހުގައި ގެއްލިފައި ބައެއް ރޯދަ ވާކަމުގައި ވިއެވެ.) އެހެން ނަމަވެސް އެރޯދަ ތިމަން ކަމަނާއަށް ޝަޢުބާން މަހުގައި މެނުވީ ޤަޟާނުކުރެއްވެއެވެ.\nއަދި ހަމަ އެހެންމެ، ޢާއިޝާ ރަޟިޔަﷲ ޢަންހާ އަހަރު ތެރޭގައި އަންނަ ސުންނަތް ރޯދަތައްވެސް ހިއްޕަވާކަމަށް ޞައްޙަ މަގުން ވާރިދުވެފައި ވެއެވެ. މިގޮތުން އެކަމަނާ ޢަރަފާތް ދުވަހުގެ ރޯދަ ހިއްޕެވިކަމަށްވެސް ސާބިތުވެފައި ވެއެވެ. އަދި އެކަމަނާ މުޅި އަހަރުގެ ރޯދައިގެ ދަރުމަ ނަންގަވާލައްވާނެ ކަމަށް ސަލާމަތް ބުއްދި ޤަބޫލެއް ނުކުރެއެވެ. ހަމަ އެގޮތަށް މިސާލަކަށް އަންހެނެއްގެ ޙައިޟުގެ މުއްދަތަކީ 15 ދުވަސް ކަމަށް ވުމުން ރަމަޟާން މަހު އޭނާއަށް ގެއްލުނީ 15 ރޯދައެވެ. ޝައްވާލު މަހުން އޭނާ 15 ދުވަހުގައި ގެއްލިފައިވާ 15 ރޯދަ ޤަޟާކޮށް ނިމިގެން ބަލާއިރު، ޝައްވާލު މަހުގައި އޭނާގެ ޙައިޟުގެ 15 ދުވަސް ގެއްލިގެން ދާނެއެވެ. އެހެން ކަމުން6ދުވަހުގެ ރޯދައިގެ މާތްކަމުން އޭނާ މަޙުރޫމްވާނެއެވެ. ހަމަ އެގޮތަށް ނިފާސްވެރިޔާގެ ނިފާސްގެ ދުވަސްވަރު ރަމަޟާންމަހު އައުމުން، ޝައްވާލުމަހުގައި ޤަޟާ ކުރެވޭނެ މުއްދަތު ނެތިއްޖެނަމަ އެމާތްކަމުން މަޙުރޫމުވެގެން ހިނގައިދާނެއެވެ.\nނޯޓް: މިއީ 12 ސެޕްޓެމްބަރ 2011 ގައި ނޫރުލްއިސްލާމްގައި ޝާއިޢު ކުރެވިފައިވާ ލިޔުމެކެވެ.


BREAKING | Covid-19: Lanka In Anehkaa Ves Fassi Record Adhadhakah, Miee Jehijehigen 8 Vana Dhuvas - Vaguthu\nކޮވިޑް-19: ލަންކާއިން އަނެއްކާވެސް ފައްސި ރެކޯޑް އަދަދަކަށް، މިއީ ޖެހިޖެހިގެން 8 ވަނަ ދުވަސް\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް ލަންކާއިން އިއްޔެ ފައްސިވީ މީހުންގެ އަދަދު އަނެއްކާވެސް ރެކޯޑް މިންވަރަކަށް އަރައިފިއެވެ. މިއީ ލަންކާއިން ފައްސިވީ މީހުންގެ އަދަދު ޖެހިޖެހިގެން ރެކޯޑް މިންވަރަކަށް އެރި އަށްވަނަ ދުވަހެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިއްޔެ އެކަނި ލަންކާއިން އިތުރު 1,923 މީހަކު ފައްސިވިކަމަށް ރެކޯޑް ކުރެވިފައި ވެއެވެ. މިއާއެކު އެޤައުމުން މި ބަލި ޖެހުނު މީހުންގެ ޖުމްލަ ޢަދަދު މިހާރު ވަނީ 113,676 އަށް އަރާފައެވެ.\nކޮވިޑް-19 ގައި ލަންކާގެ ހާލަތު ފަހަކަށް އައިސް އިންތިހާއަށް ގޯސްވަމުން އަންނަނީ، އެޤައުމުގައި ބަލި ފެތުރޭތީ އަޅާފައިވާ ގިނަ ފިޔަވަޅުތަކަށް ލުއި ދީފައިވަނިކޮށެވެ. ނަމަވެސް ހާލަތު އިތުރަށް ނުރައްކާ ވުމުން މިހާރު އެޤައުމުގައި ރައްކާތެރިކަމުގެ ފިޔަވަޅުތައް އަނެއްކާވެސް ވަނީ އަޅަން ފަށާފައެވެ.\nލަންކާއިން ކޮވިޑް-19 ޖެހިގެން އިއްޔެ މީހަކު މަރުވިކަމަށް ރެކޯޑް ކުރެވިފައެއް ނުވެއެވެ. ނަމަވެސް މިހާތަނަށް އެޤައުމުން މި ބަލީގައި ޖުމްލަ 696 މީހަކު މަރުވެފައި ވެއެވެ.\nފަހުގެ މަޢުލޫމާތުތަކަށް ބަލާއިރު ލަންކާއިން މިހާތަނަށް ކޮވިޑް-19 އަށް ފައްސިވީ މީހުންގެ ތެރެއިން 98,209 މީހަކު ވަނީ ބަލިން ރަނގަޅުވެފައެވެ. އެހެންކަމުން މިހާރު އެޤައުމުގައި ފަރުވާދެމުން ދަނީ 14,771 މީހަކަށެވެ. މީގެ ތެރެއިން ގިނަ ބަޔަކަށް ސީރިއަސް ހާލުގައި އާއި އައިސީޔޫގައި ފަރުވާދެމުންދާ ކަމަށް ރިޕޯޓްތައް ބުނެއެވެ.\nކޮވިޑަށް ފައްސިވާ މީހުންގެ އަދަދުތައް އިތުރުވަމުން އަންނާތީ ލަންކާގައި މިހާރު ވަނީ ހަރުކަށި އުސޫލުތަކެއް ޤާއިމްކޮށްފައެވެ. އެގޮތުން ސްކޫލްތައް ވަނީ ވަކި މުއްދަތެއް ނެތް ގޮތައް ބަންދުކޮށްފައެވެ. އަދި ޕާޓީތަކާއި ހަފްލާތައް އަމިއްލަ ގޭގައި ބޭއްވުން ވެސް ވަނީ މަނާ ކޮށްފައެވެ.\nކޮވިޑް-19 ކޮންޓްރޯލް ކުރުމަށް އަޅާފައިވާ ފިޔަވަޅުތަކާއި ހިލާފުވާ މީހުން ލަންކާ އިން ދަނީ ހައްޔަރު ވެސް ކުރަމުންނެވެ.\nމެއި 4, 2021 04:34\nލަންކާ ގައިތިބި ދިވެހިންނަާް ވެކްސިން ޖެހޭނެ ގޮތެއް ހައްދަވައި ދެއްވާތޯ ދިވެހި ސަރުކާރުގައި އާދޭސް ދަންނަވަން.\nމެއި 4, 2021 09:47\nތިއީ ވަރަށް ރަނގަޅު ވާހަކައެއް. ދިވެހިރާއްޖެގައި އުޅޭ ވަކިނަސްލެއް ތަފާތުކުރުމެއްނެތި ވެކްސިންދޭފަދައިން ލަންކާގައި އުޅޭ ދިވެހިންނަށްވެސް ވެކްސިން ދެވޭނެގޮތެއް އިންތިޒާމްކޮށްދެއްވުމަށް އާދޭސްދަންނަވަން.\nމެއި 4, 2021 05:34\nބޮޑު ވަޒީރު ކައިރީ ތިވާހަކަ ބުނަން ޖެހޭނީި


!އޮލިމްޕަހުން "ލީނާ"ގެ ފަހު ފެނިލުން މިމަހުގެ6އިން 8 އަށް !އޮލިމްޕަހުން "ލީނާ"ގެ ފަހު ފެނިލުން މިމަހުގެ6އިން 8 އަށް\nއޮލިމްޕަހުގައި "ލީނާ"ގެ ފަހުގެ ޝޯތައް މިމަހުގެ6އިން 8 އަށް!\nމިދިޔަ މަހުގެ 23 ވަނަ ދުވަހު ބެލުންތެރިންނާ ހަމަޔަށް ގެނެސްދިން ދިވެހި ފިލްމު "ލިނާ"ގެ ވަދާޢީ ޝޯ ތައް ދައްކަން ތައްޔާރު ވެއްޖެއެވެ.\nމިއަދުން ފެށިގެން މިމަހުގެ 8 އަށް މި މިފިލްމުގެ ވަދާޢީ ޝޯތައް ދަށްކަން ހަމަޖެހިފައި ވާއިރު މިހާރު ވެސް މި ފިލްމްގެ ޝޯތަށް އޮލިމްޕަހުގައި ކާމިޔާބު ކަމާއެކު ދަށްކަމުން ދެއެވެ.\nމި ފިލްމަކީ ދިވެހި ވިޔަފާރި ވެރިންގެ ޤައުމީ ޖަމްޢިއްޔާގެ ތެރޭގައި ރަޙުމް ކުޑަ ގޮތަކަށް މަރާލާފައި އޮއްވާ ފެނުނު އެތަނުގެ މުއައްޒަފެއް ކަމަށްވާ ޢަޒްލީނާ ނަފީސްގެ މަރުގެ ޙާދިސާގެ މައްޗަށް ބިނާކޮށް ތައްޔާރު ކޮށްފައިވާ ފިލްމެކެވެ.\nފިލްމުގައި މުޖުތަމައުގައި ހިނގާ ތަފާތު މައްސަލަތަކުގެ އިތުރުން ހެއްވާ މަޖާ ކަންތައްތަކެއްވެސް ފެނިގެން ދެއެވެ.\nޕީއެސްއެމް ނިއުސް އަށް މަޢުލޫމާތު ދެމުން މި ފިލް ޑައިރެކްޓް ކޮށްފައިވާ ޢަބްދުﷲ މުޢާޒު (މުއާ) ބުނީ މި ފިލްމަށް ބެލުން ތެރިންގެ ބޮޑު ތަރުޙީބެއް ލިބެމުންދާ ކަމަށެވެ. ކުރިއަށް އޮތް އަޟްޙާ ޢީދު ތެރޭގައިވެސް ރާއްޖޭގެ އެކި ކަންކޮޅު ތަކުގައި މިފިލްމު އެޅުވުމަށް ހަމަޖެހިފައި ވާކަމަށް މުޢާޒު ބުންޏެވެ. އަދި މި ފިލްމު ރަށްރަށުގައި އަޅުވަން ބޭނުންވާ ފަރާތް ތަކަށް އެފުރުޞަތު އެބަ އޮތްކަމަށް ވެސް އޭނާ ބުނި.\nމި ފިލްމަށް ސޯޝަލް މީޑިއާގެ އެކިއެކި ޕްލެޓްފޯމް ތަކުގައި ތަފާތު ފާޑުކިޔުތުންތައް އަމާޒު ވެފަވާއިރު، ބައެއް ފަރާތް ތަކުން ދަނީ ފިލްމު ބޮއިކޮޓް ކުރަން ގޮވާލާފައެވެ. ނަމަވެސް މިފިލްމު މިހާރު މިވަނީ ކާމިޔާބު ޝޯތަކެއް އަޅުވައި ހިޓް ފިލްމެއްގެ ޓެގް ހޯދާފައެވެ.\nމި ފިލްމުގެ ލީޑް ރޯލުން ފެނިގެން ދަނީ މަރިޔަމް ޢައްޒައާ، އަލީ ޢާޒިމް (ދޮން އައްޔަ) އެވެ. އަދި ވިލަންއެއް ގެ ގޮތުގައި ފެނިގެން ދަނީ ޢަބްދުﷲ މުޢާޒެވެ. މީގެ އިތުރުންވެސް އެތައް ހުނަރުވެރި ފަންނާނުންނެއް މި ފިލްމުން ފެނިގެންދެއެވެ


ކޯވިޑުގައި ނިޔާވި މީހުންގެ ޢަދަދު 245އަށް ކޯވިޑުގައި ނިޔާވި މީހުންގެ ޢަދަދު 245އަށް\nކޯވިޑުގައި ނިޔާވި މީހުންގެ ޢަދަދު 245އަށް\nއައްޑޫ އެއުއެޓޯރިއަލް ހޮސްޕިޓަލުގައި ޕީސީއާރު ޓެސްޓު ހަދަނީ - ފޮޓޯ: އޭއީއެޗް\nކޯވިޑް ބަލީގައި އިތުރު މީހަކު ނިޔާވެ މިބަލީގައި ރާއްޖެއިން ނިޔާވި މީހުންގެ ޢަދަދު 245އަށް އަރައިފިއެވެ.\nހެލްތު ޕްރޮޓެކްޝަން އޭޖެންސީ އެޗްޕީއޭއިން ވިދާޅުވީ މިއަދު މެންދުރުކުރި 11:46ހާއިރު ނިޔާވެފައިވަނީ އުމުރުން 87 އަހަރުގެ ދިވެހި އަންހެނެއްކަމަށެވެ. މިމީހާ ނިޔާވެފައިވަނީ އައްޑޫ ކޯވިޑް ފެސިލިޓީގައި ފަރުވާދެމުން ދަނިކޮށްކަމަށް އެޗްޕީއޭއިން ވިދާޅުވެއެވެ.\nމިއާއެކު ރާއްޖެއިން މިބަލީގައި ނިޔާވި މީހުންގެ ޢަދަދު ވަނީ 245އަށް އަރާފައެވެ. ފަހަކަށް އައިސް ރާއްޖޭގައި ކޯވިޑް ބަލީގައި މަރުވާ މީހުންގެ ނިސްބަތްމަދުވެފައިވީ ނަމަވެސް ވޭތުވެދިޔަ ކޮންމެ ހަފްތާއެއްގައި ދެމީހަކުވަނީ މިބަލީގައި ނިޔާވެފައެވެ. އެންމެ ފަހުން މިބަލީގައި މީހަކު ނިޔާވެފައިވަނީ އިއްޔެއެވެ. އެއީވެސް ހުޅުމާލޭ މެޑިކަލް ފެސިލިޓީގައި ފަރުވާދެމުންދިޔަ ޢުމުރުން ދުވަސްވީ މީހެކެވެ.\nކޯވިޑްޖެހޭ ނިސްބަތް މާލެ ސަރަޙައްދުގައި ކޮންމެވެސް ވަރަކަށް ހިފެހެއްޓިފައިވީނަމަވެސް ރާއްޖޭގެ ބައެއް ރަށްރަށުގައި ކޯވިޑްގެ ކޭސްތައް އަންނަނީ ގިނަ ޢަދަދަކަށް ޕޮޒިޓިވްވަމުންނެވެ. މިވަގުތުވެސް 23 ރަށެއް މޮނީޓަރިންއަށްލާ އަރާފޭބުންވަނީ މަނާކޮށްފައެވެ. މިގޮތުން މިދިޔަ އޯގަސްޓްމަހު މޮނީޓަރިންއަށް ލާފައިވާ އައްޑޫ ސިޓީގެ ގުޅިފައިވާ ރަށްތަކުންވެސް ޕޮޒިޓިވްވާ ޢަދަދު އަދިވެސް ކޮންޓްރޯލްއެއް ނުވެއެވެ.


Mandhu college massalaigai Education Minister court ah haaziru kuranee, court chit geyge dhorugai - One Online\nމަންދު ކޮލެޖުގެ މައްސަލައިގައި އެޑިއުކޭޝަން މިނިސްޓަރު ކޯޓަށް ހާޒިރުކުރަނީ، ކޯޓު ޗިޓު ގޭގެ ދޮރުގައި\nމަންދު ކޮލެޖުގެ މައްސަލައިގައި އެޑިއުކޭޝަން މިނިސްޓަރު ޑރ. އައިޝަތު އަލީ ކޯޓަށް ހާޒިރުވުމަށް އެދި ކޯޓު ޗިޓު މިނިސްޓަރު ދިރިއުޅުއްވާ ގޭގެ ދޮރުގައި ހިއްޕައިފިއެވެ.\nމިނިސްޓަރު ޑރ. އައިޝަތު އަލީ ހާޒިރުވާން ޖެހޭނީ ސިވިލް ކޯޓަށެވެ. އެއީ ޑރ. އައިޝަތުގެ މައްޗަށް މާލެހައި ޕްރައިވެޓް ލިމިޓެޑުން ހުށަހަޅާފައިވާ އިހުމާލުވެފައިވާކަން ސާބިތުކުރުމުގެ މައްސަލައިގެ ދައުވާފޯމާއި ލިޔެކިޔުން ހަވާލުކުރުމަށެވެ. ކޯޓަށް ހާޒިރުވާން އަންގާފައިވަނީ މާދަމާ ހެނދުނު 9:50 އަށެވެ.\nމާލެހައި ޕްރައިވެޓް ލިމިޓެޑަކީ އެމްޑީޕީގެ ކުރީގެ ރައީސް އިބްރާހީމް އިސްމާއިލް (އިބްރާ)ގެ މަސްލަހަތު ހިމެނޭ ކުންފުންޏެކެވެ. އެ ކުންފުނީގެ ދަށުން ހިންގަމުން އައި މަންދު ކޮލެޖުގެ އެއްބަސްވުން 2015 ވަނަ އަހަރު ވަނީ ބާތިލުކޮށްފައެވެ. އެ މައްސަލަ އިބްރާ ވަނީ ސިވިލް ކޯޓަށް ހުށަހަޅައިފައެވެ. އެ މައްސަލަ ބެލުމަށްފަހު ސިވިލް ކޯޓުން ހުކުމްކުރީ އެއްބަސްވުން ބާތިލުކުރީ ގާނޫނާހިލާފަށް ކަމަށްވުމުން ގެއްލުމުގެ ބަދަލުގެ ގޮތުގައި އެޑިއުކޭޝަން މިނިސްޓްރީން މަންދު ކޮލެޖަށް 15 މިލިއަން ރުފިޔާ ދޭން ޖެހޭނެ ކަމަށެވެ.\nސިވިލް ކޯޓުގެ އެ ހުކުމަށް ހައި ކޯޓުންނާއި ސުޕްރީމް ކޯޓުން ވެސް ތާއިދުކުރިއެވެ. އެޑިއުކޭޝަން މިނިސްޓްރީން ވަނީ ސިވިލް ކޯޓު މެދުވެރިކޮށް މަންދު ކޮލެޖަށް ގެއްލުމުގެ ބަދަލުގެ ގޮތުގައި 15 މިލިއަން ރުފިޔާ ދައްކައިފައެވެ.\nނަމަވެސް އެޑިއުކޭޝަން މިނިސްޓްރީން ބަދަލުދިނީ، ކޯޓުން ކަނޑައެޅި މުއްދަތުގެ މާލަހުން ކަމަށް ވިދާޅުވެ، ޑރ. އައިޝަތު ގާނޫނުއަސާސީއާ ހިލާފުވެއްޖެ ކަމަށް ކަނޑައަޅައިދިނުމަށް އެދި އިބްރާ ވަނީ މިދިޔަ މަހުގެ މެދު ތެރޭގައި ސިވިލް ކޯޓަށް މައްސަލަ ހުށަހަޅައިފައެވެ. ސިވިލް ކޯޓުން އެންމެ ފުރަތަމަ ނިންމީ އެ މައްސަލަ ބަލައިނުގަތުމަށެވެ. ނަމަވެސް މައްސަލަ ބަލައިނުގަނެވޭނެ ކަމަށް ރެޖިސްޓްރާ ނިންމެވުމުން އެކަން ފަނޑިޔާރުންނަށް އިލްތިމާސްކުރުމުން މައްސަލަ ބަލައިގަންނަން ފަނޑިޔާރުން ވަނީ ނިންމައިފައެވެ.\nސިވިލް ކޯޓަށް އިބްރާ ހުށަހެޅި ދައުވާގައި ވަނީ ޑރ. އައިޝަތު ގާނޫނުއަސާސީއާ ހިލާފުވެއްޖެ ކަމަށް ކަނޑައަޅައިދިނުމަށް ކަމަށާއި އެއީ ސަރުކާރުން ގާނޫނަށް ކިޔަމަންވާން ޖެހޭނެކަން އަންގައިދިނުމަށެވެ. ދައުވާގައި އިބުރާ އިތުރަށް ވިދާޅުވީ ކޯޓުތަކުން ކުރާ ހުކުމްތަކަށް ސަރުކާރުން ކިޔަމަންތެރިވާން ޖެހޭނެ ކަމަށެވެ. ނަމަވެސް މިހާރު ސަރުކާރުން ކޯޓުތަކުގެ ހުކުމްތަކަށް ކިޔަމަންތެރިނުވިޔަސް އެއްވެސް ކަހަލަ އަދަބެއް ނުދެވޭ ކަމަށެވެ.\nގުޅޭ ޓެގު އެޑިއުކޭޝަން މިނިސްޓްރީ ސިވިލް ކޯޓް އިބްރާހީމް އިސްމާއީލް (އިބުރާ) މަންދު ކޮލެޖް


Naraka Edhi Govany Emeehunnah | Dhiislam\nނަރަކަ އެދިގޮވަނީ އެމީހުންނަށް!؟\nރައީސް ނަޝީދު ރާއްޖޭގެ ރައްޔިތުންނާއި މުހާތަބުކޮށް ކޮންމެ ހުކުރު ދުވަހަކު ދެމުންދާ ހިތާބުތަކުގެ ތެރެއިން އެންމެ ފަހުގެ ހިތާބު ވެގެން ދިޔައީ ގިނަ ބައެއްގެ މެދުގައި ރައީސް ނަޝީދުއާއި މެދު ހިތްހަމަ ނުޖެހުން އިތުރުވެގެން ދިޔަ ސަބަބަކަށެވެ.\nމީގެ ކުރިން ނަރަކައިގެ ވާހަކަ އާއި ނަރަކައަށް ދާނެކަމަށް ހަދީސްތަކުން ސާބިތުވާ މީހުންގެ ސިފަތަށް ކިޔައިދިނުން އޮންނަނީ ސާކިއުލާއަކުން މަނާކޮށްފައެވެ. ޤިޔާމަތުގެ ވާހަކައަކީ މީހުންނަށް ނަފްސާނީ ގެއްލުން ލިބިދޭކަމަކަށް އޮންނަނީ ވެފައެވެ. އެހެނަސް ރައީސް ނަޝީދު ވެރިކަމަށް އިސްކުރެވުނު ހިނދު 'ތިމަންނާ ދީނީ ކަންކަމާއި ބެހުމުގެ ބަދަލުގައި އެކަން ހަވާލުކުރާނީ ދީނީ ދަންނަ ބޭކަލުންނާއޭ' ވިދާޅުވެފައިވެއެވެ. އެހެނަސް މިހާރު މަންޒަރު މިދަނީ މަޑުމަޑުން ބަދަލުވަމުންނެވެ. ދީނީ ކަންކަމަށް ފަތުވާ ދިނުމުގެ ބަދަލުގައި ލާދީނީ ފަތުވާތައް މިދަނީ އާންމުކުރުމަށް ބާރުއަޅަމުންނެވެ. ހަދީސްތަށް ކިޔުމުން މީހުންގެ 'ހައްޤު'ތައް ގެއްލޭކަމަށް މިއަދު މިވަނީ ވެފައެވެ. ނަރަކައާއި ސުވަރުގޭގެ ވާހަކަތަކުން ޒިކުރު ކުރުމުގައި މިއަދު މިވަނީ ޢިލްމުވެރިން 'ދެވަނަ ވިސްނުކަމުން' ވިސްނާން ޖެހިފައެވެ.\nރައީސް ނަޝީދު ވިދާޅުވަނީ 'އަންހެން ބޭފުޅުންނާ ގުޅޭގޮތުން އެ ދެކެވޭހާ ވާހަކަތައް އެއީ، އެބޭފުޅުން ހިތްހަމަޖެހޭ ކަމެއް ނޫނޭ.' އެވެ. ހިތާމައަކީ ބަޔަކު ހަމަ ޝަކުވާ ކުރާއިރަށް ރައީސްވެސް އެކަން ޤަބޫލުކުރިކަމެކެވެ. އަދި ޤައުމާއި މުހާތަބުކޮށް ރައީސް ދެކޭގޮތް ހާމަކުރިކަމެކެވެ. ރައީސް ނަޝީދުއަށާއި ރައީސް ކައިރީ 'ކުޓުވި' އަންހެން ކުދިންނާއި ފިރިހެން ކުދިންކައިރީ ބުނެލަން އޮތީ ނަރަކަ ވަށައިގެން ވަނީ ހިތްހަމަޖެހޭ ކަންކަމުން ޒީނަތްތެރިކުރެވިގެންނެވެ. އޭގެ ޒީނަތުގައި ޖެހި ނަރަކައަށް ވަޑައިނުގަންނަވާށެވެ.\nރަސޫލާ ހަދީސް ކުރެއްވިއެވެ، صِنْفَانِ مِنْ أَهْل النَّار لَمْ أَرَهُمَا : قَوْم مَعَهُمْ سِيَاط كَأَذْنَابِ الْبَقَر يَضْرِبُونَ بِهَا النَّاس , وَنِسَاء كَاسِيَات عَارِيَات مُمِيلَات مَائِلَات رُءُوسهنَّ كَأَسْنِمَةِ الْبُخْت الْمَائِلَة لَا يَدْخُلْنَ الْجَنَّة وَلَا يَجِدْنَ رِيحهَا , وَإِنَّ رِيحهَا تُوجَد مِنْ مَسِيرَة كَذَا وَكَذَا ) رواه مسلم. ނަރަކައިގެ އަހުލުވެރިންގެ ތެރެއިންގެ ތެރެއިން ދެބާވަތެއްގެ ބަޔަކުވެއެވެ. ތިމަންކަލޭގެފާނު އެދެބައިމީހުން ދެކެވަޑައިނުގަންނަވަމެވެ. އެއީ ގެރީގެ ނިގޫފަދަ ހަންމުށިފަދަ ޗާބޫކުތަކަކުން މީސްތަކުންގެ ގައިގައި ނުޙައްޤުން ތަޅާހަދާ އަދަބުދޭ ބަޔަކާއި، ހެދުންތުރުކުރައްވައިގެން އޮރިޔާމުން އުޅޭ އަންހެނުންތަކެކެވެ. އެކަނބަލުންތަކަކީ އިތްފަތްތެރިކަމުގެ ސީދާމަގުން އެއްކިބާވެ ލެބިފައިތިބޭ އަދި އެހެންމީހުން ސީދާމަގުން އެއްކިބާކޮށް ލަންބުވާ ބައެކެވެ. އެކަނބަލުންގެ އިސްތަށިގަނޑު ވައްތަރުވާނީ ޖަމަލުގެ ގޮންގަނޑު ހެންނެވެ. އެކަބަލުންނަކަށް ސުވަރުގެއަކަށް ނުވަދެވޭނެއެވެ. އަދި ސުވަރުގޭގެ ވަސްވެސް ނުލިބޭނެއެވެ. އަދި އެތާގެ ވަސް އެވެނި މިވެނި ދުރުމިނަކަށް ފޯރައެވެ."\nނަރަކަ އަށާއި ސުވަރުގެ އެދިގޮވަނީ ކޮންބަޔަކަށް ހެއްޔެވެ؟ ނަރަކަ އާއި ސުވަރުގޭގެ ވާހަކަތައް ދަރުސްތަކުގައި ދެއްކުމުގެ ތެރޭގައި ނުބައި ނުލަފާ އަންހެނުންގެ ވާހަކަ ދެއްކުމުން އެކަމާއި ހާސްވެގެން 'ހެޔޮލަފާ' އަންހެންވެރިން ނޫޅޭނެކަން ސައްވީސް ގަޑިއިރު ހަމަހޭގައި ހުންނަ އެއްވެސް މީހަކު ދެކޮޅެއް ނަހަދާނެއެވެ. އެހެނަސް ރޯދަ ނުހިފާ، ނަމާދު ނުކޮށް، އެއްޖިންސުންގެ ގުޅުންހިންގާ، ޤުރުއާން ޤަބޫލުނުކުރާ، ހަދީސް ޤަބޫލު ނުކުރާ، ލެއްވިހައި ނުބައި އަމަލެއް ކުރާ، ނަމުން މުސްލިމު އަންހެނުން އެކަމާ ވަރަށް ހާސް ވާނެކަން ޔަގީނެވެ. އެހެނީ ދަރުސްތަކުގައި އިންޒާރު އެކުރަނީ އެފަދަ 'އަންހެނުން'ގެ ވާހަކައެވެ. އެއްވެސް ހާލެއްގައި 'ބަސްއަހާ' އަންހެން ބޭކަބަލުންގެ ވާހަކައެއް ނޫނެވެ.


ދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 13 – DhiSalafiyyah\nދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 13\n27/12/2021 ތާރީޚް, ސިޔަރަތާއި ތާރީޚްއަލް އުޚްތު އުންމު ޢަބްދިﷲ\nމަދާއިން ފަތަޙަކުރެއްވީ ހިޖުރައިން 16 ވަނަ އަހަރުގައެވެ. މި ރަށަކީ ފާރިސީންގެ ވެރި ރަށެވެ. މިރަށް އޮންނަނީ ދިލްޖާ ކޯރުގެ (Tigris river) އިރުމަތި ފަރާތުގައެވެ.\nޤާދިސިއްޔަ ހަނގުރާމައަށް ފަހު، ދެ މަސް ނުވަތަ އެއަށްވުރެ ގިނަ ދުވަސްވަންދެން ސަޢުދު ބުން އަބީ ވައްޤާޞް، ޚަލީފާގެ އަމުރުފުޅެއްގެ އިންތިޒާރުގައި ހުންނެވިއެވެ. މަދާއިން ފަތަޙަކުރެއްވުމަށް ޢުމަރުގެފާނު އިޛުނަ ދެއްވުމުން އެކަލޭގެފާނު މަދާއިނަށް ވަޑައިގެންނެވި މަގު މަތީގައި ބާބިލު ހިމާޔަތްކުރަން ތިބި ފާރިސީން ޤަތުލުކުރެއްވިއެވެ.\nއެކަލޭގެފާނު މަދާއިނަށް ވަދެވަޑައިގެންނެވީ އެ ރަށުގެ ހުޅަނގު ފަރާތުންނެވެ. އެ ރަށަށް ވަދެވަޑައިގެންނެވިއިރު އެއްވެސް ކުރިމަތިލުމެއް ނުހިނގައެވެ. އޭރު އެރަށް ޙިމާޔަތްކުރާނެ ބަޔަކު ބައިތިއްބާފައި، ޔަޒްދަޖަރްދު އެ ރަށުން ނުކުމެއްޖެއެވެ. ޔަޒްދަޖަރްދު ދިޔައީ ޙުލްވާނަށެވެ. އެއަށް ފަހު، ދިލްޖާ ކޯރު މުސްލިމުންގެ ބާރުގެ ދަށަށް ގެނައެވެ. ފާރިސީންނަށް މުސްލިމުންނެއް ނުހުއްޓުވުނެވެ. އެންމެ ފަހުން އެރަށުގައި ތިބި ފާރިސީން ޖިޒްޔަދިނުމަށް އެއްބަސްވިއެވެ. ދެން މުސްލިމުން “ބައިތުލް އަބްޔަޟް” އަށް ވަނެވެ. އެއީ މުސްލިމުން އެތަނެއް ފަތަޙަކުރާނެ ކަމުގައި ރަސޫލު ﷲ صلى الله عليه وسلم ވަޢުދުވެވަޑައިގެންފައިވާ ތަނެކެވެ. \nދެން އެއަށްފަހު، ހާޝިމް ބުން ޢުތުބާ ބުން އަބީ ވައްޤާޞާއި އަލްޤަޢުޤާޢު ބުން ޢަމްރާއެކު ސަޢުދުގެފާނު ޖަލޫލާއަށް ވަޑައިގެންނެވިއެވެ. އެއަށްފަހު، ޙުލްވާނަށް ވަޑައިގެންނެވިއެވެ. އަދި އެ ދެ ތަން ފަތަޙަކުރެއްވިއެވެ. އެއީ ހިޖުރައިން 16 ވަނަ އަހަރެވެ. \n މަދާއިނަކީ ޢިރާޤުގެ ދިލްޖާ ކޯރުގެ ކައިރީގައިވާ ރަށެކެވެ. އެ ރަށުގެ ދެކުނުން އެންމެ ކައިރީގައިވަނީ ބަޣުދާދެވެ. [انظر: د. حسين مؤنس، أطلس تاريخ الإسلام، ص: 113.]\n رواه مسلم برقم: 10 – (1822).\n انظر: الطبري، تاريخ الأمم والملوك، (2 / 460 – 464).


Britney kaiveni kohfi, party therein kureege firimeeha hayyaru | Mihaaru\nމުނިފޫހިފިލުވުން / މިއުޒިކް\nބްރިޓްނީގެ ކައިވެނި ޕާޓީގެ ތެރެއިން ކުރީގެ ފިރިމީހާ ހައްޔަރުކޮށްފި\nއެމެރިކާގެ ލަވަކިޔުންތެރިޔާ ބްރިޓްނީ ސްޕިއާސް އާއި އޭނާގެ ފިރިމީހާ އެކްޓަރު އަދި މޮޑެލް ސޭމް އަސްގަރީ.\n11 ޖޫން 2022 - 08:13\nމިއުޒިކީ ދުނިޔޭގައި އައިކޮންއެއްގެ ގޮތުގައި ގިނަ ބަޔަކަށް އެނގޭ އެމެރިކާގެ ލަވަކިޔުންތެރިޔާ ބްރިޓްނީ ސްޕިއާސް ތިންވަނަ ކައިވެނި ޕާޓީގެ ތެރެއިން އޭނާގެ ކުރީގެ ފިރިމީހާ ހައްޔަރުކޮށްފި އެވެ.\nއެތައް ދުވަހަކު އެކީގައި އުޅުމަށް ފަހު، ބްރިޓްނީ ކައިވެނިކޮށްފައި ވަނީ އޭނާގެ ޕާޓްނަރު ސޭމް އަސްގަރީއާ އެވެ. މިދިޔަ އަހަރު އެ ދެ މީހުން އެންގޭޖުވިއިރު، ދެ މީހުން އެންމެ ފުރަތަމަ ދިމާވީ 2017 ވަނަ އަހަރުގަ އެވެ. އެ ދެ މީހުން ދިމާވީ މިއުޒިކް ވީޑިއޯއެއްގެ ޝޫޓިންގެ ތެރެއިންނެވެ. ސޭމް އަކީ އެކްޓަރެއް އަދި މޮޑެލްއެކެވެ.\nއެ ދެ މީހުން ކައިވެނިކުރީ މިދިޔަ ބުރާސްފަތި ދުވަހު ދެކުނު ކެރޮލައިނާގަ އެވެ.\nއެ ދެ މީހުންގެ ކައިވެނީގެ ހަފުލާގައި ބައިވެރިވީ، ދެފަރާތުގެ ގާތް، އާއިލާގެ ބައެއް މެމްބަރުންނާއި އެކުވެރިންނެވެ. ކައިވެނީގެ ހަފުލާ ވަރަށް ހިތްގައިމުކޮށް ކުރިއަށް ދަނިކޮށް، ހުއްދައާ ނުލައި، ބްރިޓްނީ ފުރަތަމަ ކައިވެނިކުރި ޖޭސަން އެލެގްޒޭންޑްރާ ވަނީ އެ ހަފުލާ އޮތް ތަނަށް ވަދެ، ހަމަނުޖެހުން ހިންގަން އުޅެފަ އެވެ.\nބްރިޓްނީ އާއި އޭނާގެ ކުރީގެ ފިރިމީހާ ޖޭސަން އެލެގްޒެންޑްރާ.\nޖޭސަން އާއި ބްރިޓީ ކައިވެނިކުރީ 2004 ވަނަ އަހަރުގައި ލަސް ވޭގަސްގަ އެވެ. އެ ކައިވެންޏަށް 55 ގަޑިއިރުވިތަނުން އެ ދެ މީހުން ވަރިވި އެވެ.\nބްރިޓްނީގެ ކައިވެނި ޕާޓީ އަށް ޖޭސަން ވަދެ ވަނީ އެތަނުގައި ހުރި އެއްޗެއްސަށް ގެއްލުން ދޭން މަސައްކަތް ކޮށްފަ އެވެ. ފުލުހުން އޭނާ ހައްޔަރުކުރީ އެ މައްސަލައިގަ އެވެ.\nޖޭސަން ވަނީ މީގެ ކުރިން ވެސް ބްރިޓްނީ އުޅޭ ގޭގެ ބޭރުގައި ކުރަހައި، މުދަލަށް ގެއްލުން ދީފަ އެވެ. އެކަމާ ގުޅިގެން ވެސް އޭނާ ހައްޔަރުކުރި އެވެ. ޖޭސަން މިވަގުތު ހުރީ ކެރޮލައިނާގެ ކައުންޓީ ޖަލުގަ އެވެ.\nހޮލީވުޑް ސެލެބްރިޓީން ބްރިޓްނީ ސްޕިއާސް\nމީނަވެސް ވެއްޖެނު ދެން ބްރިޓްނީ ފަހާ ނުދުވެ އެހެން ކަމެއް ކުރަން! އަނެއްހެން ހަމަ ބަލާލަން ކަމުދާނެހެން ހީވަނީ ގިނަ އަންހެން ކުދިންނަށް! އެކަމު ނަފްސާނީ މައްސަލައެއް އުޅޭ ކަމަށްވަންޏާ އުނދަގޫވާނެ ކަންނޭނގެ ރިލޭސަންސިޕަކަށް ދާން!\nމިހާރު މީހުުނަށް ގެޓުވާނެ އެހާ އަވަހަށް ވަރިވި ސަބަބު. ގަޔަށް ބޮލަށް އަތްލާ އެއްޗިއްސަށްް ގެއްލުންދީ ނަފްސާނީ ބިރުވެރި ކަމެއްގަ ބަހައްޓާ، ގާތް، ހެޔޮއެދޭ މީހުނާ ދުރުކޮށް މުއްބާރުކޮށް އުޅޭ މީހަކާ އިނދެގެން އުޅުުމަށް ވުރެ ހުހަށް ހުއްޓަސް މާ ފަސޭހަ.\nރަނގަޅު ވާހަކަ އެއް! އަދި މާ ރަނގަޅުވާނެ އެކަހަލަ ފިރިހެނުން ނޫނީ އަންހެނުނާއި ކައިވެނިން ބޭރުން ގުޅުން ނުހިންގިއްޔާ!\nOfficer – AML Compliance, Assistant Officer, Customer Service Representative


2 Nazim ge massala angaara dhuvahu Supreme court gai | Mihaaru\n25 ނޮވެމްބަރ 2018 - 16:052comments\nހަނގުރާމަވެރި ހަތިޔާރު ގެންގުޅުމުގެ ކުށުގައި ކުރީގެ މިނިސްޓަރު ނާޒިމަށް އިއްވީ 11 އަހަރުގެ ޖަލު ހުކުމެކެވެ. މަކަރާއި ހީލަތް ހެދުމުގެ ކުށުގައި ދިއްގަރު ދާއިރާގެ ކުރީގެ މެމްބަރު ނާޒިމަށް އިއްވާފައި ވަނީ 25 އަހަރުގެ ޖަލު ހުކުމެކެވެ.\nދެ ބޭފުޅުންގެ ޖަލު ހުކުމް ތަންފީޒު ކުރުން ފަސްކުރަން ސުޕްރީމް ކޯޓުން ދާދި ފަހުން ނިންމީ ދެ ބޭފުޅުންގެ ހުކުމުގެ މައްސަލަ ރިވިއު ކުރަން ސުޕްރީމް ކޯޓަށް ހުށަހަޅާފައިވާތީ އެ މައްސަލަ ނިމެންދެންނެވެ. އެ ދެ ބޭފުޅުންގެ ޖަލު ހުކުމް ތަންފީޒު ކުރުން ފަސް ކުރުމަށާއި އެ ހުކުމާ ގުޅިގެން އެ ދެ ބޭފުޅުންނަށް އެއްވެސް ފިޔަވަޅެއް ނާޅަން ސުޕްރީމް ކޯޓުން ކުރިން ވަނީ އަމުރުކޮށްފަ އެވެ.\nކުރީގެ މިނިސްޓަރު ނާޒިމަށް އިއްވި ޖަލު ހުކުމަށް ހައި ކޯޓުން ތާއީދު ކުރުމުން އެ މައްސަލަ އޭނާގެ ފަރާތުން ކުރިން ސުޕްރީމް ކޯޓަށް އިސްތިއުނާފް ކުރުމުން އެ މައްސަލަ ބަލައިނުގަތުމަށް އެ ކޯޓުން އޭރު އޮތީ ނިންމައިފަ އެވެ. އެކަމަކު، އެ ނިިންމުން ރިވިއު ކުރަން ނާޒިމްގެ ފަރާތުން ހުށަހެޅުމުން މައްސަލަ ބަލައިގަތެވެ.\nކުރީގެ މިނިސްޓަރު ނާޒިމްގެ މައްސަލަ ބައްލަވަނީ ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުﷲ އަރީފާއި އަބްދުލްޣަނީ މުހައްމަދެވެ. ކުރީގެ މެމްބަރު ނާޒިމްގެ މައްސަލަ ބައްލަވަނީ އަރީފާއި އާދަމް މުހައްމަދުގެ އިތުރުން ފަނޑިޔާރު އަބްދުﷲ ދީދީ އެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް ސުޕްރީމް ކޯޓް ކާނަލް ނާޒިމް މެމްބަރު މުހައްމަދު ނާޒިމް (ދަނގެތި) މުހައްމަދު ނާޒިމް


vnews - Monica: Islamvee dheenuge haqeegai dhiraasaakoh enme ragalhu dheenah vumun\nމޮނިކާ: އިސްލާމްވީ ދީނުގެ ހަގީގަތް ދިރާސާކޮށް އެންމެ ރަނގަޅު ދީނަށް ވުމުން\nއިންޑިއަން ފިލްމް އިންޑަސްޓްރީގައި ހާއްސަކޮށް ތަމަޅަ އަދި ތެލެގޫ ފިލްމުތަކުގައި އެ ބަތަލާއެއްގެ ރީތިކަމަށް މަޝްހޫރު މޮނިކާ ވަނީ ގިނަ ބައެއްގެ ސަމާލުކަން ހޯދާފަ އެވެ. ބަތަލާއެއްގެ އިތުރުން ޗައިލްޑް އާޓިސްޓެއްގެ ގޮތުގައި 70 އަށް ވުރެ ގިނަ ފިލްމު ކުޅެފައިވާ މޮނިކާ އޭނާގެ އުފަން ނަން ކަަމަށްވާ ރޭކާ މަރުތިރާޖުގެ ނަން މޮނިކާއަށް ބަދަލުކޮށްފައިވަނީ ތަމަޅަ އަދި ތެލެގޫ ފިލްމުތައް ކުޅެމުން ދިޔަ ދުވަސްވަރު އެވެ. އޭގެ ފަހުން ޕަރުވާނާގެ ނަމަށް ނަން ބަދަލުކޮށްފައިވަނީ މަލަޔާމް ފިލްމުތައް ކުޅެން ލިބެން ފެށުމާއި ގުޅިގެންނެވެ.\nމައިގަނޑު ގޮތެއްގައި ތަމަޅަ ފިލްމުތަކުން އާއްމުންގެ މަގުބޫލުކަން ހޯދި މޮނިކާ އުފަންވެފައިވަނީ 1987 ވަނަ އަހަރުގެ އޮގަސްޓް މަހުގެ 25 ވަނަ ދުވަހު ޓެމިލްނާޑޫއަށެވެ. މޮނިކާގެ ބައްޕައަކީ ނަސާރާދީނުގެ މީހަކަށްވާއިރު، މަންމައަކީ ހިންދޫދީނަށް ތަބާވާ މީހެކެވެ. 1990 ވަނަ އަހަރު ނިކުތް ތަމަޅަ ފިލްމެއް ކަމަށްވާ އަވަސަަރަ ޕޮލިސް 100ގައި ޗައިލްޑް އާޓިސްޓެއްގެ ރޯލުން ފިލްމީ ދާއިރާއަށް ނިކުތް މޮނިކާ އޭނާގެ ފިލްމީ ކެރިއަރު ނިންމާލިއިރު ވަނީ 70 އަށް ވުރެ ގިނަ ފިލްމު ކުޅެފަ އެވެ. އަދި އޭނާ އެންމެ ފަހުން ފެނިގެން ގޮސްފައިވަނީ 2016 ވަނަ އަހަރު ނިކުތް ތަމަޅަ ފިލްމެއް ކަމަށްވާ މީރާ ޖާކިރާތީ އިންނެވެ.\n2014 ވަނަ އަހަރުގެ ތެރޭގައި އިސްލާމުވުމަށް ފަހު މޮނިކާ ވަނީ ޗެންނާއީގެ ވިޔަފާރިވެރިއެއް ކަމަށްވާ މާލިކާ ކައިވެނިކޮށްފަ އެވެ. އާއިލާގެ ތެރެއިން ރޭވިގެން ދިޔަ މި ކައިވެނިކުރިއިރު މާލިކަކީ މޮނިކާގެ ބައްޕަގެ ގާތް އެކުވެރިއެއް ކަމަށް ހަބަރުތައް ބުނެ އެވެ. 2014 ވަނަ އަހަރުގެ މެއި މަހުގެ 30 ވަނަ ދުވަހު މޮނިކާ އިސްލާމްދީން ގަބޫލުކޮށްފައިވާއިރު އޭނާ ބުނީ އޭނަ އިސްލާމް ދީން ގަބޫލުކުރީ ދުނިޔެވީ ފައިދާއަކަށް ނޫނީ، ވަކި މީހެއްގެ ލޯބި ހޯދުމަށް ނޫން ކަމަށެވެ. އޭނާ ކުރާ ކޮންމެ ކަމެއްވެސް ކުރަނީ އަމިއްލަ ދިރިއުޅުމަށް މަންފާ ކުރާނެ ގޮތައް ކަމަށާއި، ކުރާ ކަމަކުން މީހުންގެ ރުހުން ހޯދުމަށް ނޫން ކަމަށެވެ.\nމޮނިކާ ބުނީ އޭނާ އިސްލާމްދީނާއި މެދު ލޯބި ޖެހުނީ އިސްލާމްދީނަކީ ހައްދުފަހަނައަޅާފައިވާ ދީނެއް ކަމަށް ބުނެ ފަތުރާ އަދި ގަބޫލުކުރެވިފައި އޮންނަ އޮތުމުގެ އަސްލު ހޯދުމަށް ކުރި މަސައްކަތުގެ ތެރެއިން ކަމަށެވެ. އެގޮތުން ކުރި މަސައްކަތުގައި އިސްލާމުދީނަކީ ހައްދުފަހަނައަޅާ ދިއުމަށް ބާރުއަޅުއްވާފައި ދީނެއް ނޫން ކަމަށާއި، އިސްލާމްދީނަކީ ހުރިހާ ވަގުތެއްގައި ވެސް ސުލްހައަށް އިސްކަންދޭން ދީނެއްކަން އެނގިގެން ދިޔަ ކަމަށްވެސް ބުންޏެވެ.\nމީގެ އިތުރުން މޮނިކާ ބުނީ އިސްލާމްދީނަށް ޝައުގާއި ލޯބި އުފެދުނު އަނެއް ސަބަބަކީ އިސްލާމްދީނުގައި އަންހެނުންނަށް ދީފައި އޮތް ދަރަޖައިގެ މަތިވެރިކަމުން ކަމަށެވެ. އަދި އިސްލާމްދީނުގެ އުސޫލުތަކާއި އަސާސްތަކަށް އޭނާގެ ހިތުގައި ވަރަށް މަތިވެރި ދަރަޖައެއް ދެވިގެން ދިޔަ ކަމަށްވެސް ބުންޏެވެ. އިސްލާމްދީނާއި މެދު އުފެދިފައިވާ ޝައްކުތަކަށް ޖަވާބު ހޯދުމުގެ މަސައްކަތް 2010 ވަނަ އަހަރު ފެށި ކަމަށާއި، އެ މަސައްކަތުގައި ދީނީ ފޮތްތަކާއި، ކީރިތި ޤުރުއާނުގެ ތަރުޖަމާ ކިޔައި ދިރާސާ ކުރި ކަމަށް މޮނިކާ ބުންޏެވެ.\nއޭނާ އިސްލާމްދީން ގަބޫލުކުރިކަން އާއްމު ނުކުރި ނަމަވެސް 2014 ވަނަ އަހަރުގެ މެއި މަހާއި ހަމައަށް ވެސް އިސްލާމްދީނުގައި ކަނޑައަޅާފައިވާ ރުކުންތައް ބަރާބަރަށް އަދާކުރަމުން ގެންދިޔަ ކަމަށް މޮނިކާ ބުނެފައިވެ އެވެ. އިސްލާމްވުމަށް ފަހު އޭނާގެ މިހާރުގެ ނަމަކީ އެމްޖީ ރަހީމާ އެވެ.\nމޮނިކާ އާއި ފިރިމީހާ މާލިކް\nމޮނިކާ ބުނީ އޭނާގެ އާއިލާގެ ފަރާތުން ހާއްސަކޮށް މައިންބަފައިންގެ ފަރާތުން އެއްވެސް މައްސަލައެއް އޭނާ އިސްލާމްދީން ގަބޫލުކުރުމުން ކުރިމަތި ނުވާ ކަމަށާއި އާއިލާގެ ފުރިހަމަ އެއްބާރުލުން އޭނާއަށް ލިބޭ ކަމަށެވެ. ފިލްމުކުޅުން ހުއްޓާލުމަށް ފަހު އޭނާ މަސައްކަތްކުރަނީ ރަނގަޅު ގެވެހި އަންބެއްގެ ގޮތުގައި ކާމިޔާބު ދިރިއުޅުމެއް ބިނާކުރަން ކަމަށް ވެސް ބުނެފައިވެ އެވެ.


(1) އުޑުތަކާއި، ބިމުގައިވާހާ ތަކެއްޗެއް اللَّهއަށް تسبيحކިޔައިފިއެވެ. އަދި އެކަލާނގެއީ، عزيزވަންތަަ، حكيمވަންތަ ރަސްކަލާނގެއެވެ.\n(2) އޭ إيمانވެއްޖެ މީސްތަކުންނޭވެ! ތިޔަބައިމީހުން ނުކުރާ ކަންތަކުގެ ވާހަކަ ތިޔަބައިމީހުން ބުނެއުޅެނީ ކީއްވެގެން ހެއްޔެވެ؟\n(3) ތިޔަބައިމީހުން ނުކުރާ ކަންތަކުގެ ވާހަކަ ބުނުން، اللَّهގެ حضرةގައި ނުރުއްސެވުން ބޮޑުވެގެންވެތެވެ.\n(4) ހަމަކަށަވަރުން، ހަރުދަނާ ބިނާއެއް ފަދައިން ސަފުސަފަށް އެތުރިގެންތިބެ، އެކަލާނގެ މަގުގައި ހަނގުރާމަކުރާ މީހުންދެކެ، اللَّه ލޯބިވެވޮޑިގެންވެތެވެ.\n(5) އަދި موسىގެފާނު އެކަލޭގެފާނުގެ قومގެމީހުންނަށް ވިދާޅުވިހިނދު (ހަނދުމަކުރާށެވެ!) އޭ އަހުރެންގެ قومގެމީހުންނޭވެ! ތިޔަބައިމީހުން އަހުރެންނަށް އުނދަގޫކުރަނީ ކީއްވެގެން ހެއްޔެވެ؟ ހަމަކަށަވަރުން، އަހުރެންނީ ތިޔަބައިމީހުންގެ ގާތަށް اللَّه ފޮނުއްވި رسولއާކަން ތިޔަބައިމީހުން ދެނެތިބި حالގައެވެ. ފަހެ، އެއުރެން (حقން) އެއްކިބާވިހިނދު، اللَّه އެއުރެންގެ ހިތްތައް (ތެދުމަގުން) އެއްކިބާ ކުރެއްވިއެވެ. فاسقވީ މީހުންނަށް اللَّه ތެދުމަގެއް ނުދައްކަވާނެތެވެ.\n(6) އަދި مريمގެފާނުގެ ދަރިކަލުން عيسىގެފާނު ވިދާޅުވިހިނދު (ހަނދުމަކުރާށެވެ!) އޭ إسـرآءيـلގެދަރިންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް اللَّه ފޮނުއްވި رسولއާއެވެ. ތިމަންކަލޭގެފާނުގެ ކުރީގައިވާ توراةގެ حكمތައް ތެދުކުރައްވާ ބޭކަލަކު ކަމުގައެވެ. އަދި ތިމަންކަލޭގެފާނަށްފަހު أحمدއެވެ ނަމަކަށް ކިއުނު رسولއަކު ވަޑައިގަންނަވާނޭކަމުގެ އުފާވެރި خبرދެއްވާ ބޭކަލަކު ކަމުގައެވެ. ފަހެ، އެއުރެންގެ ގާތަށް ފާޅުވެގެންވާ ހެކިތަކާއެކު އެކަލޭގެފާނު ވަޑައިގެންނެވިހިނދު އެއުރެން ބުނޫއެވެ. މިއީ ފާޅުވެގެންވާ ޖާދޫއެކެވެ.\n(7) އެމީހަކަށް إسلام دينއަށް ގޮވައިލައްވާ حال، اللَّهއާމެދު ހަދައިގެން ދޮގުބުނި މީހަކަށްވުރެން އަނިޔާވެރިކަންބޮޑީ ކާކުހެއްޔެވެ؟ އަނިޔާވެރި ބަޔަކަށް اللَّهތެދުމަގެއް ނުދައްކަވަތެވެ.\n(8) އެއުރެން އެދެނީ، اللَّهގެ نورފުޅު (އެބަހީ: إسلام دين) އެއުރެންގެ އަނގަތަކުންފުމެ، ނިއްވައިލުމަށެވެ. އަދި كافرން ނުރުހުނުކަމުގައިވިޔަސް اللَّه، އެކަލާނގެ نورފުޅު ފުރިހަމަކުރައްވާހުށްޓެވެ.\n(9) އެކަލާނގެއީ، ތެދުމަގާއި، حق دينއާއިގެން އެކަލާނގެ رسولއާ ފޮނުއްވި ރަސްކަލާނގެއެވެ. އެއީ އެންމެހާ دينތަކުގެ މައްޗަށް އެ دين މަތިވެރި ކުރެއްވުމަށެވެ. مشركން ނުރުހުނުކަމުގައި ވިޔަސްމެއެވެ.\n(10) އޭ إيمانވެއްޖެ މީސްތަކުންނޭވެ! ވޭންދެނިވި عذابއަކުން ތިޔަބައިމީހުން މިންޖުކޮށްދޭނޭ ވިޔަފާރިއެއް ތިޔަބައިމީހުންނަށް ތިމަންރަސްކަލާނގެ ދައްކަވަން ހެއްޔެވެ؟\n(11) (އެއީ) ތިޔަބައިމީހުން اللَّهއަށާއި، އެކަލާނގެ رسولއާއަށް إيمانވުމެވެ. އަދި ތިޔަބައިމީހުންގެ މުދާތަކުންނާއި، ތިޔަބައިމީހުންގެ نفسތަކުން اللَّهގެ މަގުގައި ތިޔަބައިމީހުން جهادކުރުމެވެ. ތިޔަބައިމީހުން ދަންނަނަމަ، އެގޮތް ތިޔަބައިމީހުންނަށް\n(12) އޭރުން އެކަލާނގެ ތިޔަބައިމީހުންނަށް ތިޔަބައިމީހުންގެ ފާފަތައް ފުއްސަވާނެތެވެ. އަދި އެތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް އެކަލާނގެ ތިޔަބައިމީހުން ވައްދަވާނެތެވެ. އަދި عدنއެވެ ކިއުނު ސުވަރުގެތަކުގައިވާ ރަނގަޅު ގޮވަތިގެދޮރުގައި ތިޔަބައިމީހުން ވަޒަންވެރި ކުރައްވާނެތެވެ. ބޮޑުވެގެންވާ نصيبލިބުމަކީ އެއީއެވެ.\n(13) އަދި ތިޔަބައިމީހުން އެއަށް ލޯބިވާނޭ އެހެން نعمةއެއް އެކަލާނގެ ދެއްވާނެތެވެ. (އެއީ) اللَّهގެ حضرةން ދެއްވާ نصرއަކާއި، އަދި ގާތްވެގެންވާ فتحއެކެވެ. އަދި ކަލޭގެފާނު مؤمنތަކުންނަށް އުފާވެރިކަމުގެ خبرދެއްވާށެވެ!\n(14) އޭ إيمانވެއްޖެ މީސްތަކުންނޭވެ! ތިޔަބައިމީހުން اللَّهއަށް نصرދޭ ބަޔަކު ކަމުގައިވާށެވެ! مريمގެފާނުގެ ދަރިކަލުން عيسىގެފާނު، حوارىންނަށް ވިދާޅުވި ފަދައިންނެވެ. اللَّهއަށްޓަކައި ތިމަންކަލޭގެފާނަށް نصرދޭނީ ކޮންބަޔެއްހެއްޔެވެ؟


17 އޮކްޓޯބަރ 2020 - 11:09\nމިހާރު ނޫސް ތަފާތުވާ ހިސާބަކީ މިކަހަލަ ލިޔުންތައް. އެހެން ނޫހަކުން ނުލިޔާނެ މީހަކު ބުނި އެއްޗެއް ނޫނީ\nތިބުނީ 250000 މީހުން ޓެސްޓްކޮށްފިނަމަ އޭގެ 4.47% ކަމުގައިވާ 11،175 މީހުން ޕޮޒިޓިވް ވަނެކަމަށްތަ. އެކަން އެގޮތަށް އޮންނާނެ ކަމަކަށް ނުބެލެވޭ. ރެންޑަމް ޓެސްޓުން ޕޮޒިޓިވް ވާ އަދަދު އެނގުނީމާ ހަޤީޤަތުގައި ޕޮޒިޓިވްވާ މިންވަރު އަންދާޒާކުރެވޭނީ. މިހާރު ގިނައިން ތިކުރަނީ ޕޮޒިޓިވްވާ މީހުންގެ ކޮންޓެކްޓްސް. އޭގެ މާނައަކީ ޕޮޒިޓިވްވާ ނިސްބަތް ބޮޑުތަނުން އިތުރުވާނެއޭ.


ކަޝްމީރަކީ މިނިވަން ސްޓޭޓެއް! އާޓިކަލް 370 އުވާލުމަކީ ކަޝްމީރު ރައްޔިތުންގެ ޙައްޤުތައް ގަދަކަމުން ޖަހައިގަތުން!: ޑރ. ޒާކިރު ނައިކް\nއިނގިރޭސިވިލާތުން އިންޑިއާއަށް މިނިވަންކަން ދިނީ މުސްލިމުން3ބައިކޮށްފައެވެ. އިންޑިއާއަށް ބައަކާއި ޕާކިސްތާނަށް ބައަކާއި އީސް ޕާކިސްތާނަށް ބައެކެވެ. މިކަން ކުރީ މުސްލިމުން ބައިބައިކުރުމުގެ ބޭނުމުގައެވެ.\nއާޓިކަލް 370 އަށް ބަލާށެވެ! ކަޝްނީރަކީ ޤާނޫނު ހަދައި ހިންގުމުގެ ބާރު ލިބިގެންވާ މިނިވަން ސްޓޭޓެކެވެ. ކަޝްމީރުގެ ރައްޔިތަކަށް ނޫނީ ކަޝްމީރުން ބިމެއް ނުގަނެވޭނެއެވެ. ނަމަވެސް 70 އަހަރުފަހުން ހިންދޫންގެ މެޖޯރިޓީ ޕާލަމެންޓަށް ލިބުމުން މިހާރު މިވަނީ އެ ޙައްޤުތައް ކަޝްމީރުގެ ރައްޔިތުންގެ އަތުން ޖަހައިގެންފައެވެ. އަތުލައިގެންފައެވެ.\nއިންޑިއާއިން ކަޝްމީރާއިމެދު އަމަލުކުރަމުން އެގެންދަނީ އިޒްރޭލުން ފަލަސްޠީނާއިމެދު އަމަލުކުރާ ގޮތަށެވެ. ޓެރަރިސްޓުން މެރުމުގެ ނަމުގައި ވެސް އަމަލުކުރަމުން އެ ގެންދަނީ ހަމަ އިޒްރޭލުން ޢަމަލުކުރަމުން ގެންދާ ގޮތަށެވެ.\n- ޑރ. ޒާކިރު ނައިކް


Apple In Dark Sky ganefi | Mihaaru\nއެޕަލް އިން ޑާކް ސްކައި ގަތުމަށް ފަހު އެންޑްރޮއިޑް އެޕް ހުއްޓާލަނީ\n04 އެޕްރީލް 2020 - 08:25\nއެޕަލް އިން "ޑާކް ސްކައި" ގަތީ އެވެ. ހިތާމަވެރި ވާހަކަ އެކެވެ. އެޕަލް އިން އެޕްލިކޭޝަނެއް ގަނެފި ނަމަ، އެޕަލް ޑިވައިސްތަކުގައި ނޫނީ ބޭނުންކުރެވޭ ގޮތެއް ނޯވެ އެވެ.\nޑާކް ސްކައި އަކީ ކަށަވަރުކަމާ އެކު މޫސުން ބަލައިދޭ އެޕްލިކޭޝަނެކެވެ. މި އެޕްލިކޭޝަން ބޭނުންކުރާ މީހުންގެ އަދަދަށް ބަލައިލުމުން ވެސް، އެޕްލިކޭޝަންގެ ހަރުދަނާކަން އެނގެ އެވެ. އެންޑްރޮއިޑް އެޕް ބޭނުންކުރާ އަދަދު މިލިއަން ފަހަނައަޅަ އެވެ.\nއެޕަލް އިން ޑާކް ސްކައި ގަތުމުން، އެންޑްރޮއިޑް މާކެޓުން ވަނީ ގެއްލިފަ އެވެ. އެންޑްރޮއިޑް ފޯނެއްގައި މި އެޕްލިކޭޝަން ބޭނުންކުރާ ނަމަ، ބޭނުންކުރެވޭނީ ޖުލައި 2020 ލައިގަންނަންދެންނެވެ. އެ އަށް ފަހު، އެންޑްރޮއިޑް ފޯނުތައް ބޭނުންކުރާ މީހުންނަށް ޖެހޭނީ ބަދަލުގެ ބޭނުންކުރަން ކަމުދާ އެޕްލިކޭޝަނެއް ހޯދާށެވެ.\nއެޕަލް އިން ޑާކް ސްކައިގެ "އޭޕީއައި – އެޕްލިކޭޝަން ޕްރޮގްރާމިން އިންޓާފޭސް" ވެސް ހުއްޓާލާނެ އެވެ. އެހެންކަމުން، މި "އޭޕީއައި" ބޭނުންކުރާ "ކެރޮޓް" ފަދަ އެޕްކޭޝަންތަކަށް ވެސް ޖެހޭނީ ކޮންމެވެސް އެހެން ދިމާއަކުން މައުލޫމާތު ހޯދާށެވެ. އެންޑްރޮއިޑް އަދި އައިއޯއެސް ޑިވައިސްތަކުގައި ވެސް ކެރޮޓް ބޭނުންކުރެ އެވެ.\n"ޑާކް ސްކައި"އާ މެދު އެޕަލުން ވިސްނާ ގޮތަކީ މި އެވެ. އެޕަލް ޑިވައިސްތަކުގައި މި އެޕްލިކޭޝަން ބޭނުންކުރާ މީހުންނަށް، 2021ގެ ނިޔަލަށް ބޭނުންކުރެވޭނެ އެވެ. އެ އަށް ފަހު އެޕަލް އެޕް ސްޓޯރުން ވެސް ޑާކް ސްކައި ގެއްލުވައިލެވޭނެ އެވެ.\nއެޕަލް އިން ޑާކް ސްކައި ގަތުމުގެ ބޭނުމަކީ، އައިއޯއެސްގެ ރަސްމީ "ވެދާ އެޕް" ހަރުދަނާކުރުމެވެ. ޑާކް ސްކައިން އެއްކުރާ މައުލޫމާތު ދެން ވާނީ އެޕަލްގެ މުދަލަށެވެ. ކުރި އަށް ދެ އަހަރެއްހާ ދުވަހުގެ ތެރޭގައި މިމަސައްކަތައް ފުރިހަކުރުމަށް ފަހު، ޑާކް ސްކައި މުޅި ޖައްވުން ގެއްލިގެން ދާނެ އެވެ.\nއައިފޯން އެންޑްރޮއިޑް އެޕަލް ސްމާޓް ފޯން އައިއޯއެސް


ތ. އަތޮޅު ތަޢުލީމީ މަރުކަޒުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުން\n2020 ވަނަ އަހަރު މިސްކޫލުގެ ސެކިއުރިޓީ ބަލަހައްޓާދޭނެ ފަރާތެއް ހޯދަން ބޭނުންވެއެވެ. ވީމާ، މި މިކަމަށް ޝައުގުވެރިވާ ފަރާތްތަކުން ތިރީގައި މިދަންނަވާ ދުވަސްތަކަށް މިސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު ، އަންދާސީ ހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ހާޟިރުނުވާ ފަރާތްތަކަށް، އަންދާސީ ހިސާބު ހުށަހެޅުއްވުމުގެ ފުރުޞަތު ނުދެވޭނެ ވާހަކަ ދެންނެވީމެވެ.\nއައިޓަމް / ތަފްސީލު\n24 އޮކްޓޫބަރ 2019\nތ.އ.ތ މަރުކަޒުގެ އިދާރީ އޮފީސް\nއަންދާސީ ހިސާބު ހުށައެޅުއްވުން\nއަދި ދަންނަވަމެވެ. މަޢުލޫމާތު ސާފުކުރެއްވުމަށާއި އަންދާސީހިސާބު ހުށަހެޅުއްވަން ބަދަލުގައި މީހަކު ފޮނުއްވާނަމަ، ފޮނުއްވާ ފަރާތުގެ ސިޓީއާއި އައި.ޑީ ކާޑުގެ ކޮޕީ އަދި ބަދަލުގައި ފޮނުއްވާ ފަރާތުގެ އައި.ޑީ ކާޑު ކޮޕީ ހުށަހަޅުއްވަން ވާނެއެވެ.\n15 އޮކްޓޫބަރު 2019\nޕަބްލިޝްކުރި ތާރީޚު: 15 އޮކްޓޫބަރު 2019\n- އިއުލާން - 34


Lockdown gai gina bayaku haalu gai jeheythee idhikolhu ge kulli massala eh\nލޮކްޑައުންގައި ގިނަ ބަޔަކު ހާލުގައި ޖެހޭތީ އިދިކޮޅުގެ ކުއްލި މައްސަލައެއް\nމާލެ ސަރަހައްދުގައި ކާފިއު ހިންގައި ލޮކްޑައުންކޮށް ރާއްޖޭގެ އެއް ރަށުން އަނެއް ރަށަށް ދަތުރު ނުކުރެވޭ ގޮތަށް ލޮކްޑައުނެއް ގެނައުމާ ގުޅިގެން ގިނަ ބަޔަކު ހާލުގައި ޖެހޭތީ އިދިކޮޅު ޕީޕީއެމް-ޕީއެންސީ ކޯލިޝަންގެ ފަރާތުން ކުއްލި މައްސަލައެއް ހުށަހަޅައިފި އެވެ.\nޕީއެންސީ ޕާލިމެންޓްރީ ގްރޫޕްގެ ލީޑަރު އަދި މަޑުއްވަރީ ދާއިރާގެ މެންބަރު އާދަމް ޝަރީފު އެ ކުއްލި މައްސަލަ ހުށަހަޅުއްވަމުން ވިދާޅުވީ، މާލެ ލޮކްޑައުން ކުރިއިރު ރާއްޖޭގެ އެކި ރަށްރަށުން އެކި ބޭނުންތަކަށް މާލެ އައިސް ތިބި މީހުން ނުފުރި ތާށިވެފައި އެބަ ތިބި ކަމަށެވެ. އަދި މާލޭގައި ގެދޮރު ނެތް މީހުން މަގުމަތިވެ ހާލުގައި ޖެހެމުންދާ ކަމަށެވެ.\nމި ގޮތުން މާލޭގައި ނުފުރި ތިބި ރަށްރަށުގެ މީހުން ފުރަން ހަމަޖެހިފައިވާ އުސޫލު ސާފުވެފައި ނުވާ ކަމަށާއި ކުލި ނުދެއްކޭ ހާލަތުގައި ތިބި މީހުނަށް ކުލި ދެއްކުމުގައި ސަރުކާރުން ދޭނެ ލުއިތަކެއް ވެސް ސާފު ވެފައި ނުވާތީ އެ މައްސަލަ ހުށަހަޅުއްވަން ނިންމެވީ ކަމަށް އާދަމް ޝަރީފު ވިދާޅުވި އެވެ.\nމަޖިލީހުގެ މިއަދުގެ ޖަލްސާއަށް އިދިކޮޅު ކޯލިޝަންގެ ފަރާތުން ހުށަހެޅި އެ ކުއްލި މައްސަލަ ބަލައިގަނެ ބަހުސް ކުރުމަށް ފާސްކުރީ މަޖިލީހުގެ 66 މެންބަރުންގެ ވޯޓުންނެވެ. އެ ކުއްލި މައްސަލަ ބަލައިގަތުމާ ދެކޮޅަށް އެއްވެސް މެންބަރަކު ވޯޓެއް ނުދެއްވަ އެވެ.\nވެބް ކޮންފެރެންސް މެދުވެރިކޮށް މިއަދު ކުރިއަށްދާ މަޖިލީހުގެ ޖަލްސާގައި އާދަމް ޝަރީފު އެންމެ ފުރަތަމަ އެ މައްސަލަ ހުށަހެޅުއްވިއިރު އޭނާގެ އަޑު އައުމުގައި ޓެކްނިކަލް މައްސަލަތަކެއް ދިމާވި އެވެ. އެހެންވެ ކައުންސިލަ ޖެނެރަލްގެ ލަފައާއެކު މަޖިލީހުގެ ރައީސް މުހައްމަދު ނަޝީދު ނިންމެވީ އެޖެންޑާގެ އެހެން މައްސަލަތަކާ އެކު ކުރިއަށް ދިއުމަށެވެ. ނަމަވެސް ފަހުން އެ މައްސަލަ ހައްލު ވުމުން ކުއްލި މައްސަލައާއެކު މަޖިލީހުގެ ޖަލްސާ ކުރިއަށް ގެންދިޔަ އެވެ.\nލޮކްޑައުންގައި ހާލުގައި ޖެހޭ މީހުނާ ގުޅޭ ގޮތުން މަޖިލީހަށް ކުއްލި މައްސަލައެއް ހުށަހެޅުނުއިރު، އެކި ބޭނުންތަކަށް މާލެ އައިސް ނުފުރި ތިބި މީހުންގެ މައުލޫމާތު ޖެންޑާ މިނިސްޓްރީން ދަނީ ހޯދަމުންނެވެ. އެ ގޮތަށް ތިބި މީހުން އެ މިނިސްޓްރީއަށް ރިޕޯޓް ކުރުމަށް ވެސް ވަނީ އެދިފަ އެވެ. ނަމަވެސް މިހާތަނަށް އެއިން ގިނަ މީހުނަށް ރަށަށް ފުރޭނެ އިންތިޒާމު ހަމަޖެހިފައެއް ނުވެ އެވެ.\nމީގެ އިތުރުން މާލެ ލޮކްޑައުން ކުރުމާ އެކު މާލެ ސަރަހައްދުގެ ރަށްތަކުގެ މަގުމަތީގައި ހަރަކާތްތެރިވަމުންދާ ފުލުހުންނަށް އާންމުންގެ ތެރެއިން މަގުމަތިވި ގިނަ ބަޔަކު ފާހަގަވެފައިވެ އެވެ. އެ ގޮތުން މިހާތަނަށް 80 އަށްވުރެ ގިނަ މީހުން ވަނީ އިމާދުއްދީން ސްކޫލާއި ގަލޮޅު ރަސްމީ ދަނޑުގައި ގާއިމުކޮށްފައިވާ ވަގުތީ ހިޔާތަކަށް ވަނީ ގެންދެވިފަ އެވެ.\nއޭގެ ތެރޭގައި ތަނުގެ ކުލި ނުދެއްކިގެން ނުކުންނަން ޖެހުނު ބައެއް މީހުނާއި މާލެއަށް ކިޔަވަން އައިސް ތިބި ކުދިން ވެސް ހިމެނެ އެވެ. އެ ކުދިން ވެސް ވަގުތީ ހިޔާތަކަށް ގެންގޮސްފައިވާއިރު، ސަރުކާރުން ވަނީ ކުލި ނުދެއްކުނަސް މި ދަނޑިވަޅުގައި ގެއިން ނުނެރުމަށް ތަންތަން ކުއްޔަށް ދޫކުރުމާ މީހުނަށް އެދިފަ އެވެ.\nޕީޕީއެމް ރައްޔިތުންގެ މަޖިލިސް އާދަމް ޝަރީފު އުމަރު + ޕީޕަލްސް ނޭޝަނަލް ކޮންގްރެސް - ޕީއެންސީ ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް މާލޭ ސަރަހައްދުގެ ކާފިއު ލޮކްޑައުން ޕްރޮޓޮކޯލް


ޖޭޕީގެ ރައީސްގެ މަގާމުން އަލީ ވަހީދު ވަކިކުރަނީ | Sandhaanu\nޖޭޕީގެ ރައީސްގެ މަގާމުން އަލީ ވަހީދު ވަކިކުރަނީ\nޖިންސީ ގޯނާގެ ގިނަ ތުހުމަތުތަކެއް ކުރެވޭ ކުރީގެ ޓޫރިޒަމް މިނިސްޓަރު އަލީ ވަހީދު ޖުމްހޫރީ ޕާޓީ( ޖޭޕީ)ގެ ރައީސްގެ މަގާމުން ވަކިކުރުމާ މެދު ގޮތެއް ނިންމަން ޕާޓީގެ ސުލޫކީ ކޮމިޓީއަށް ހުށަހަޅައިފި އެވެ.\nއަލީ ވަހީދު ޕާޓީގެ ރައީސް ކަމުން ވަކިކުރަން ސުލޫކީ ކޮމިޓީއަށް ފޮނުވަން ނިންމީ ރޭ ބޭއްވި ޖޭޕީގެ 142 ވަނަ ކައުންސިލު ބައްދަލުވުމުގައެވެ. އެ ބައްދަލުވުމުގައި ގާސިމް އިބްރާހީމްވެސް ބައިވެރިވަޑައިގެންފައި ވެއެވެ.\nއަލީ ވަހީދުގެ މައްސަލަ ސުލޫކީ ކޮމިޓީއަށް ފިނުވީ އޭނާ އަކީ ޖިނާއީ ބޮޑެތި ތުހުމަތުތަކެއް ކުރެވޭ މީހަކަށް ވާތީއާއި އެފަދަ މީހަކު ޕާޓީގެ އިސް މަގާމެއްގައި ހުންނެވުމުގެ ކަންބޮޑުވުން ކައުންސިލްގެ މެމްބަރުން ފާޅުކުރަމުންދާތީ ކަމަށް ޖޭޕީން ބުނެއެވެ.\nއަލީ ވަހީދުގެ މައްޗަށް ޖިންސީ ގޯނާގެ ގިނަ ދައުވާތަކެއް އުފުލާފައިވަނިކޮށް އޭނާ ވަނީ ބޭސްފަރުވާއަށްކަމަށް ބުނެ ކޯޓުގެ ހުއްދައާއެކު ރާއްޖެއިން ބޭރަށް ގޮސްފައެވެ.\nނަަމަވެސް ބޭސްފަރުވާއަށް ދިން މުއްދަތު ހަމަވީއިރުވެސް ރާއްޖެ ނާންނާތީ ޖިންސީ ގޯނާގެ ތުހުމަތުގެ ދައުވާގެ އަޑުއެހުންތައް ކްރިމިނަލް ކޯޓުން ވަނީ އޮންލައިންކޮށް ކުރިއަށްގެންދަން ފަށާފައެވެ.\nއެހެންނަމަވެސް އެފަދަ ޝަރީއަތްތައް އޮންލައިންކޮށް ކުރިއަށް ނުގެންދެވޭނެކަމަށް ބުނެ ދައުލަތުން އެ މައްސަލަ ސްޕްރީމް ކޯޓަށް މައްސަލަ ހުށަހެޅުމާއި ގުޅިގެން ސްޕްރީމް ކޯޓަށް ހާޒިރުވުމަށް އޭނަށް އަމުރުކުރިއެވެ.\nނަމަވެސް އަލީވަހީދު ކޯޓަށް ހާޒިރު ނުވެ ކޯޓުގެ ހުރުމަތް ކަނޑައިފައިވާތީ އޭނާގެ މަށްޗަށް ވަނީ ދެ މަހާއި 12 ދުވަހުގެ ޖަލު ހުކުމެއް އިއްވާފަ އެވެ.\nއަދި ހުކުމް ތަންފީޒުކުރުމަށް އިންޓަޕޯލް މެދުވެރިކޮށް އޭނާ ރާއްޖެ ގެނައުމުގެ މަސައްކަތް ފުލުހުން މިހާރު ވަނީ ފަށާފައެވެ.


Ithaafushi Private Island ge agu: Reyakah 80,000 dollar | Mihaaru\nވިޔަފާރި / ޓޫރިޒަމް\nއިތާފުށި ޕްރައިވެޓް އައިލެންޑްގެ އަގު: ރެއަކަށް 80,000 ޑޮލަރު\nވަލްޑޯފް އެސްޓޯރިއާގެ އިތާފުށި ޕްރައިވެޓް އައިލެންޑް--ފޮޓޯ:ސީއެންއެން\n16 ޖެނުއަރީ 2021 - 12:19\nފަޅު ހިއްކައިގެން ތަރައްގީކޮށްފައިވާ ހިތްގައިމުކަމުގެ ގޮތުން މަތީ ދަރަޖައިގެ ރިސޯޓް އިތާފުށީގައި ހެދި ޕްރައިވެޓް ކުޑަކުޑަ ރަށް، މިދިއަ ހަފުތާގައި ބާޒާރަށް ހުޅުވާލައިފި އެވެ. އެކަމަކު އަގު އުޅެނީ އާދައިގެ މީހަކަށް އަތް ފޯރާ ފަށަކު ނޫނެވެ: ރެއަކަށް 80،000 ޑޮލަރު (1.3 މިލިއަން ރުފިޔާ) އެވެ.\nހިލްޓަންގެ ޗެއިން ތެރޭގައި ހިމެނޭ އެންމެ މަތީ ފެންވަރުގެ ރިސޯޓްތަކާއި ހޮޓާތައް މެނޭޖްކުރާ ބްރޭންޑް "ވަލްޑޯފް އެސްޓޯރިއާ" އިން ހިންގާ ވަލްޑޯފް އެސްޓޯރިއާ މޯލްޑިވްސް އިތާފުށީގައި، މި ކުޑަކުޑަ ރަށް ހަދާފައި ވަނީ ރިސޯޓްގެ އެހެން ބައިތަކާ މުޅިން ވަކިންނެވެ. އެކަމަކު 32،000 އަކަ މީޓަރުގެ މި ރަށަކީ ވެސް، ހަމަ ރިސޯޓެކެވެ.\nއިތާފުށި ޕްރައިވެޓް އައިލެންޑްގެ ކޮޓަރިއެއްގެ އެތެރެ\nމި ޕްރައިވެޓް އައިލެންޑުގައި އެއްފަހަރާ 24 ޓޫރިސްޓުންނަށް ޗުއްޓީ ހޭދަކުރެވެ އެވެ. އެ މީހުންނަށް ހާއްސަކޮށްގެން ތިން އިމާރާތެއް ހިމެނެ އެވެ. އެއީ ދެ ކޮޓަރީގެ ވޯޓާ ވިލާއަކާއި ތިން ކޮޓަރީގެ ބީޗް ވިލާއަކާއި ހަތަރު ކޮޓަރީގެ ރެސިޑެންސް ވިލާއެކެވެ.\nމިއިން ކޮންމެ ތަނެއްގައި ވެސް ހާއްސަ ޕޫލްތަކާއި ޖަކޫޒީ ލާފައިވެ އެވެ.\nރާއްޖޭގެ ހުދު ދޮންވެއްޔާއި ސާފު ބިއްލޫރިކޮޅެއް ފަދަ މޫދާ އެކު މި ރަށް ފެންނަނީ، ކާރޫބާރޫ ބޮޑު ދިރިއުޅުމުގެ ތެރެއިން ނުކުމެ ގުދުރަތީ ޗާލުކަމުގައި ހިތްއުފާކޮށްލަން ބޭނުން މުއްސަނދިންނަށް އެއްވަނައިގެ ތަނެއްގެ ގޮތުގަ އެވެ.\nއިތާފުށި ޕްރައިވެޓް އައިލެންޑްގެ ކޮޓަރިއެއް\nހިލްޓަން އިން ބުނީ މި ޕްރައިވެޓް އައިލެންޑުން ހިތްފަސޭހަ އަދި އަމާން ޗުއްޓީއެއްގައި ބޭނުންވާ ހުރިހާ ހިދުމަތެއް ލިބޭނެ ކަމަށެވެ.\nމާލެ އަތޮޅުގައި ހަދާފައިވާ އިތާފުއްޓަށް ވެލާނާ އިންޓަނޭޝަނަލް އެއާޕޯޓުން ލޯންޗެއްގައި ދާން ނަގަނީ 40 މިނެޓެވެ. ސީޕްލޭންގައި އެންމެ 15 މިނެޓެވެ.\nވަލްޑޯފް އެސްޓޯރިއާގެ އިތާފުށި ޕްރައިވެޓް އައިލެންޑް: މިއީ އަގުގެ ގޮތުން ވެސް އާދައިގެ ތަނެއް ނޫން\nވަލްޑޯފް އެސްޓޯރިއާ މޯލްޑިވްސް އިތާފުށި ހުޅުވީ 2019 ގަ އެވެ. އެ ރިސޯޓްގައި 121 ވިލާ ހުރެ އެވެ.\nޓޫރިސްޓުން ލަގްޒަރީ ޓޫރިޒަމް ރިސޯޓްތައް\n19 ކޮމެންޓް, 24 ރިއެކްޝަންސް\nމަށަށް އަޅައިގަތީ އެރަށުހެ މަތިން ނަގާފައިވާ ފޮޓޯއިން އިމާރާތަށް ސޮލީބު ސިފަވާގޮތަށް ފަރުމާކޮށްފައިވާކަން. ޢެއީ ހަމަ ގަސްދުގައި ކޮށްފަވާކަމެއް. ދެރަ\nނާތެދެއް؟؟!!! އެކަމަކު މިއަދުވެސް ޑޮލަރު އުޅެނީ 19ރ ގަ. ތިކަހަލަ ވާހަކަދެއްކީމަ އަހަރުމެން އާދައިގެ މީހުން އަންނާނީ ރުޅި.. ބޭރު ގައުމަކަށްދާއިރަށް އެވެރިންބުނާނެ ދިވެހިން ވަރަށް މުއްސަނދިވާނެއޭ، ރާއްޖޭގެ ރިސޯޓު ދުވާލަކަށް 80،000 ޑޮލަރަށް ވިއްކައޭ.. ތިގޮތަށް އެފްރިކާގެ ގައުމުތަކުގަ ޖަވާހިރާއި އަލިމަސްވެސް ހެސްކިޔާފަހޮވާ..\nތިލިބޭ އެއްޗަކުން އާދައިގެ ދިވެއްސަކަށް ރާހަތެއްކުރާނެބާ\nއެންމެ ކުޑަމިނުން ތި ތަންތަނަށް ލިބޭ ޑޮލަރުކޮޅު ރާއްޖޭގަ އެނބުރިފަ ބޭރަށް ނެރޭނެ ގޮތެއް ހަދާލާފަ އޮންނަ ނަމަވެސް ދިވެހިންނަށް ކޮންވެސް ރާހަތެއް ލީހެވެ.\nތީގެން އާދައިގެ ދިވެހިންނައްކުރާނެ މާކަބޮޑުފައދާއެއްނެތް. އެކަމަކު އިންޑިއާ، ލަންކާ، ޕިލިޕީންސް، ނޭޕާލު އަދި އިންޑޮނޭޝިއާގެ ބާލީކުދިންވަރައް އުފާވާނެ.\nސާފު ރީތި މޫދާ އެހާމެރީތި ވެއްޓާ އެހާމެ ރީތި ދޮންވެލި ވިއްކައިގެން ބިދޭސީ ކުންފުނިތައް މއްސަދިވާއިރު ދިވެހިން ހުސްއަތާ. މިފަދަ ގޮތަކަށް ޓުއަރިޒަމް ދިވެހިންނަށް މުހިނެއްނޫން.\nމިހެންވަންނަ ޑޮލަރު ރާއްޖޭގައި ހިފެހެއްތޭ ގޮތަށް ގާނޫނު އިސްލާހު ކޮށްބަލަ. މުއްސަދިން ގައުމުކާލަމުން ދުވަނީ. އަހަރުމެން ބޭރަށްދާންވެސް ޖެހެނީ ދޮލަރަށް ސަލާން ޖަހަން.\nތިއައީވެސް ގިނަ ރިސޯޓްތަކާ އެއްގޮތަށް ކޮރަޕްޝަނުގެ ތެރެއިން އުފަންވެފައިވާ ތިވިޔަފާރީގެ ފައިދާގެ މަންފާ ދިވެހި ރއްޔިތުންނަށް ކުޑަވާނޭ އަގޮބޮޑު ރަށެއް\nބޭރުމީހުން ނަށް ތީގެ ހުރިހާ ފައިދާއެއް އޮތީ. ރަގަޅަށް ވިންޔާ ތި ރިސޯޓްގަ ހިދުމަތް ދޭށް ވެސް ތިބޭނި ބޭރުމީހުން. މިގައުމް މިހާރު މިއޮތީ ހުރިހާ ގޮތަކުން ވެސް ފެއިލްވަ\nމިހާރެއް އެހާރެއް ކިޔާނެ ކަމެއްނެތް، ކިތައްމެ "ހާރެއް" ވެއްޖެ ޤައުމު ފެއިލްވެފަ އޮންނަތާ.\nއާރީ މީކީ މިއަދަކު އިއްޔެއަކު ވެގެންއުޅޭގޮތެއްނޫނޭ.. ހަމައެކަނި ވާގޮތަކީ ބައިސާ ކަނޑާފަ ވެރިކަމަށް އެރޭއިރަށް ދެން ވެއްޓެނީ ފުރާ ޑޮލަރުހުރިބައެއްގެ ޖީބަށް، ރައްޔިތުން ގޮސް ގުއި ވަޅަށް.. އަނެއްކާވެސް އަނެއްދައުރުގަ ހަމަ މިގޮތަށް..\nރާއްޖޭގެ ކޮންމެ 3800 އެއްހާ މީހަކަށް ދުނިޔޭގެ ފެންވަރުގެ ރިސޯޓެއް ޖެހޭ. މިއީ އެންމެ ސިނާއަތެއް. ދެން ދިވެހިންނަށް ސަތޭކަ ޑޮލަރު ނުލިބި މި ގަނެ ތެޅެނީ. މިއީ އަރަތެއް ނޫންތަ


Maazee - 1 | Vaahaka މާޒީ – 1 – Vaahaka\n6k00\tApril 4, 2022\nއިރު ދުނިޔެއާ އަލްވަދާޢު ކިޔަމުން ދިޔައެވެ. އެއްބައެއްގެ ހިތްތަަށް އުފާވެރިކަމާ ހަމަޖެހުން ގެނެސްދިންއިރު އަނެއް ބައެއްގެ ހިތްތަކަށް ގެނެސްދެނީ ހިތާމަޔާއި މޮޅިވެރިކަމެވެ. އާންއެކެވެ! ދުނިޔެ ހިނގަނީ އިންސާފަކަށް ނޫނެވެ. އަަހަރެންގެ ހިތުގައި ވަނީ މޮޅިވެރިކަމެވެ. އަަހަރެން ދެލޮލުން އައި ކަރުނަ އަތުނުފުށުން ފޮހެލުމަށްފަހު ގެއަށްދާން މިސްރާބުޖެހީމެވެ. "ދޮންބޭ....! މިސްކިތަށްގޮސް އާދޭ ކާން..." އަހަރެންނަށް ގެއަށް ވަދެވުމާއެކުހެން ކޮއްކޮ އެދުނެވެ. މިފަދަ ދަނޑިވަޅެއްގަވެސް އެފަދަ ކޮއްކޮ އެއްދެއްވީތީ އަހަރެން ﷲއަށް ހަމްދުކުރީމެވެ. އަދި ވުޟޫކޮށްގެން މިސްރާބުޖެހީ މިސްކިތަށެވެ. ނަމާދުކޮށްގެން އަަހަރެން ގެއަށް އަންނަން މިސްރާބުޖެހީމެވެ. "އިލީ! ދޮންބެ މިއައީ" އަަހަރެން ގެއަށް ވަދެ ގޮވާލީ ކޮއްކޮ ފެންނަން ނެތުމުންނެވެ.\n"ހުންނާނެ ނޫޑުލްސް ކައްކާފަ...މަޑުކުރޭ އިލީ މިދަނީ" ކޮޓަރިން ބޯދިއްކޮށްލި ރައިލީން އެދުމުން އަަހަރެން ސޯފައިގައި ޖައްސާލީ ކިޔަވާލަންށެވެ. ކުޑައިރުކޮޅަކުން ރައިލީން ހުޑީއަކާއި ޖިންސެއްލައިގެން ބޭރަށް ނުކުތެވެ. އަަހަރެން ގޮސް ރައިލީން އާއެއްކޮށް ކާން އިށީނީމެވެ. "ދޮންބޭ...ރިޝޫމެންގެ އަށް މިރޭ ދެވޭނެތަ.." ރައިލީން ހުއްދައަކަށް އެދުމުން އަހަންނަށް ހީލެވުނެވެ. "އެއީ ކީތްކުރަން...." އަހަރެން އަހާލީމެވެ. "ދެން މި ކެމިސްޓްރީ ފިލާވަޅެއް ނިންމަންވެެގެން...އޯކޭ ތަ" ރައިލީން އާދެހުގެ ރާގަކަށް އެދުނެވެ. "އެންެމެ ރަނގަޅު، އެކަމް ދޮންބެ އާއެއްކޮށް ދެވޭނީ..!" އަހަރެން ފެންބޯން ތެދުވަމުން ބުނީމެވެ. ރައިލީން އޯކޭ އޭބުނުމުން އަހަރެން މިސްރާބުޖެހީ ޢިޝާ ނަމާދަށް މިސްކިތަށެވެ. މިސްކިތުން އައިއިރު އެ ނޫކުލައިގެ ޖިންސާއެކު ލައިގެން ހުރި ހުޑީގެ ޖީބަށް އަތްޖަހާލައިގެން ރައިލީން ހުއްޓެވެ. އެ ދިގު ބްލޮންޑް ކުލައިގެ އިސްތަށިގަނޑުގައި ހުޅިއެއްޖަހާލައިފާވާއިރު މޭކްއަޕެއް ބޭނުންކޮށްފައެއް ނެތެވެ. ސައިކަލު ސްޓާރޓް ކޮށްލަމުން ރައިލީން ގާތު އަރަން ބުނީމެވެ. ފޮތްތަށް އުނަގަނޑަށް ހެޔޮވަރުކޮށްލައިގެން ރައިލީން އެރިއެވެ. އަަހަރެން ރައިލީން އެގެއަށް ލުމަށްފަހު މިސްރާބުޖެހީ ވިރުދާންމެންގެއަށެވެ. "ވިރޭ! ހިނގާބެ ސައިކު ބުރެއް އަޅާލަންދާން...!" އަހަރެން އެނދުނީމެވެ. "ވެއިޓް މައެ ފޯނަށް އެބަ މީހަކު ގުޅާ" އަަހަރެން ފޯނު ސްޕީކަރަށް ލުމަށްފަހު ވިރުދާން އަށް ލާނެތް ހިނިތުންވުމެއް ވެދުންކޮށްލީމެވެ. އެއާއެކު ފޯނު ކެނޑުނެވެ. އަަހަރެން އަނެއްކާވެސް މިލްޔާއަށް ޑައިލް ކޮށްލީމެވެ. "ހެލޯ...ލާން؟ކިހިނެތްވީ" ގުޅާއިރަށް މި ސަފަރުކަތްދައަށް ވެސް އިނގެނީ ސުވާލުބޮޑި އޮއްސަން ހެއްޔެވެ. "އޭ މިލް..މިތާ އެބަހުރި ވިރޭ.." އަަހަރެން ވިރުދާނާއި މިލްޔާ ރަކި ކޮށްލަންވެގެން ބުނީމެވެ.\n"ދެން ލާން ވެސް، ހަަމަ އެ ހަންޑި ހުރީމަތަ ތިގުޅީ" މިލްޔާގެ އަޑުގައި ވަނީ ލަދުވެތިކަމެވެ. މިލްޔާއަކީ އަަހަރެންގެ ކަޒިންއެކެވެ. ވިރުދާން އަހަރެންކައިރީ ވަށްބަހުން މިލްޔާދެެކެ ލޯބިވާ ވާހަކަ ބުނުމުން އަހަރެންގެ ކަމަކީ އެދެމީހުންނާ ދިމާކުރުމެވެ. "އޭ ބަަލަ މަންޖޭ! މަގޭ ބެސްޓީ އެއް ނުޖަހާނެ އިނގޭ ހަންޑިއެއް ވައްތަރެއް ދޯ!" އަަހަރެން ވިރުދާނަށް ދޯ އެއްލަމުން ބުނީމެވެ. ވިރުދާން އޭނާގެ އިސްތަށިގަނޑުގައި އަތް މަހާލަމުން ހީލިއެވެ. "ދެން އަސްލު ކީތްވެ ތިގުޅީ" މިލްޔާ އިތުރަށް އެސަމާސާގައި ބައިވެރިނުވީ އަހަރެން އޭނާ ލަދުންގޮސް ހަލާކުވިޔަސް ނުހުއްޓާނެކަން އިނގޭތީއެވެ. "އެދެން ކަމެއް ނުވެ...މަަހަަމަ ވިރޭ އަށް މިލްގެ ލޯބިލޯބި އަޑު ކޮޅު އިއްވާލާ ހިތްވީއޭ، ބާއީ.." އަހަރެން ޖަަހައިލި ހިނިގަނޑާއެކީގައި ބުނީމެވެ. ވިރުދާންއައިސް އަހަރެންގެ ކޮޑުމަތީގައި ބޮޑިއެއް އަޅާލިއެވެ. އެވަގުތު ފޯނު ކެނޑުނެވެ. ތެދަށް ބުނާނަމަ މިލްޔާ ލަދުންގޮސް ފޯނު ކަޑާލީއެވެ. "ކޮބާ ހިނގާ ދާން" ވިރުދާން އެދުމުން އަހަރުމެން ބޭރަށް ނުކުތީމެވެ. އަހަރުމެންގެ މިސްރާބު ހުރީ ރެސްޓޯރެންޓަކާއި ދިމާލަށެވެ. "ކޮބާ ކައެ މިލް ޖައްސަންވީނު.." އަހަރެން ލާނެތްކަމާއެކީގައި ހިނިތުންވަމުން ބުނީމެވެ. "ހެހެ ބުރޯ މާ އަވަސް! އަދި އޭނަގެ ހިތުގައި އޮތީ ކޯއްޗެއްކަން އިނގެންޖެހޭނެ އެއްނުދޯ؟" ވިރުދާން ކަޑަނުވާންވެގެން ބުނެލިއެވެ.\nރެސްޓޯރެންޓްގައި ތިބި އަހަރެންނާއި ވިރުދާން ސިހުނީ އެތެރެއަށް ވަން ބޮޑު ފިރިހެން ގުރޫޕް ފެނުމުންނެވެ. އެންމެންވެސް ކަޅު ހުޑީ އާއި ކަޅު ޖިންސްގައި ތިބިއިރު މޫނު ހުރީ މާސްކުންނާއި ހުޑްގެ ބޮޑުބަޔަކުން ނިވާ ކޮށްފައެވެ. ކޮންމެ މީހެއްގެ ކޮޑުގައި ދަބަހެއް އޮތްއިރު ވައްތަރީ ޖާސޫސްކުރާ ބަޔަކާއެވެ. އަހަރުމެން ދެމީހުން ކަޅަަކަށް އޯޑަރުޖަހަމުން އެމީހުންގެ ހަރަކާތްތަކަށް ޝަޢުޤުވެރިކަމާއި އެކީގައި ބަލަންފެށީމެވެ. އެމީހުން އެތާތިބެފައި ކުއްލިއަކަށް ތެދުވިއެވެ. އަދި އެ ފަސް ފިރިހެނުން ނިކުމެގެން ދިޔައިރު އެމީހުންނާއެއްކޮށް ހުރި އަންހެންކުއްޖެއް ވެސް ލޮލުގައި އަޅައިގަތެވެ. އަންހެން ކުއްޖެއް ހުރުމުން ހިތުގައި ސުވާލު އުފެދުނު ނަމަވެސް ބަލަހައްޓައިގެން ތިބީއެވެ. ހަމަ އިރުކޮޅަކުން އަންހެންކުއްޖަކު ޓެރަހުން ފުންމާލި ހަބަރު ލިބުނެވެ. އަހަރެންގެ ހިތުގައި ބިރުވެރިކަމުގެ ސާލެއް އޮޅާލި ފަދައެވެ. ވިރުދާން ސައިކުގެ ފަހަތަށް އަރުވައިގެން އަހަރެން ސައިކަލު ދުއްވަމުން ދިޔައީމެވެ. ސްޕީޑަށް ބެލޭވަރަށް ވުރެ އަހަރެން ހުރީ ހާސްވެފައެވެ. "ބުރޯ ސްލޯ ޑައުން...މަރުވެެގެން އުޅެނީ ބިޓުތަ؟ އެހެންނޫނީ އެކްސްއެއްތަ؟" ވިރުދާން އެގަޑީގައިވެސް ވާން އިނގުނީ ލާނެތް ހެއްޔެވެ. އަހަރެން ޖަވާބެއް ނުދީ ގޮސް ހެންވޭރުގައި ވާ 'ހޮރިޒޯން ވިޔު' ގެ ކުރިމައްޗަށް ހުއްޓުނީމެވެ. މީހުންތައް މަސްހުނި ވެފައި އޮތް ވަރުން ވާނުވާއެއް ނޭނގެއެވެ. ދެންބަލައިލީ ފަސްވަނަ ފަންގިފިލާއަށެވެ. އެތަނަށް ގެއްލިފައި ހުއްޓަ މީހަކު ފޯނަށް ގުޅަންފެށިއެވެ. "ދޮންބޭ! ރައު" ރައިލީންގެ ވޭނީ އަޑު އިވުމުން ހިތް ތޮރުފިގެން ދިޔައެވެ. އަދި މަރުވި ކުއްޖާއަކީ އޭނާގެ ކޮއްކޮ އެއްފަދައިން ލޯބިވާ ކުއްޖެއްކަން އެނގުމުން ލިބުނު ޝޮކް ބޮޑުވިއެވެ


Shihuru Veriakah Veveyni Einaage Eemaankan Vihkaalumah Fahu - Hukuru khuthuba | Thiladhun\nސިހުރުވެރިއަކަށް ވެވޭނީ އޭނާގެ އީމާންކަން ވިއްކާލުމަށްފަހު – ހުކުރު ޚުތުބާ\nއިބްރާހިމް އަސްވާޤް އޯގަސްޓް 16, 2019\nމީހަކަށް ސިހުރުވެރިއަކަށް ވެވޭނީ އޭނާގެ އީމާންކަން ވިއްކާލުމަށްފަހުކަމަށް މިއަދުގެ ހުކުރު ހުތުބާގައި ބުނެފި އެވެ.\nމިއަދުގެ ހުކުރު ޚުތުބާގައި ބުނެފައި ވަނީ ސިހުރުވެރިޔާ އަކީ އިންސީންގެ ޝައިތާނުންގެ ތެރޭގައި ހިމެނޭ ޝައިތާނެއް ކަމަށާއި، ސިހުރުވެރިއަކަށް ވެވޭނީ އޭނާގެ އީމާންކަން ވިއްކާލުމަށްފަހު، އޭނާގެ އެކުވެރި ޝައިތާނީ ޖިންނީންނާ ދޯޅުވުމަށްޓަކައި މާތް ﷲ ހުއްދަ ނުކުރައްވާ އަމަލުތައް ކޮށްގެން ކަމަށެވެ.\nއަދި ޝައިތާނާގެ ކިބައިން ސިހުރު ދަސްކުރަން އެދޭ މީހަކަށް އެކަން ދަސްކޮށްދޭނީ އޭނާގެ ދީނާއި އަޤީދާ އެ ޝައިތާނާއަށް ގުރުބާން ކުރުމަށް ފަހު ކަމަށެވެ.\n“ޝައިތާނާ އެމީހުންނަށް ކަމެއް ކޮށްދޭނީ އެ ޝައިތާނާ އެދޭ ބޮޑެތި ފާފަތަކުން ފާފައަކަށް އަރައިގަތުމުންނެވެ. މި ޝައިތާނާ ކުރަން އަމުރުކުރާ ބައެއް ކަންތައްތައް ކޮށްފި ނަމަ އެމީހަކު އިސްލާމް ކަމުގެ އިމުން މުޅިން ބޭރުވެ، ކުފުރުގެ އަނދަވަޅަކަށް ވެއްޓިދާނެއެވެ.” ޚުތުބާގައިވެއެވެ.\nޚުތުބާގައި ބުނެފައި ވަނީ ސިހުރުވެރިންނަކީ އިންސާނުން ދެކެ ލޯބި ނުވާ، ހިތުގައި އިންސާނުންނަށް އެއްވެސް އޯގާތެރިކަމެއް އަދި ކުލުނުވެރިކަމެއް ނެތް މީހުން ކަމަށެވެ. އަދި ބުނީ ސިހުރުވެރިންގެ މަގުސަދަކީ މީހުން ގިލަންވެރި ކުރުވުމާއި، މީސްތަކުންނަށް ގޯނާ ކުރުމާއި އޮޅުވާލައިގެން އަގީދާ ބަލިކަށީ މީހުންގެ ސިކުނޑިތަކާއި ކުޅެގެން އެމީހުންގެ ޖީބު ތަނަވަސް ކުރުން ކަމަށެވެ.\nހެޔޮ ނިޔަތުގައި ސިހުރުވެރިއެއްގެ ގާތަށް ނުދެވޭނެ ކަމަށާއި، އިރުވަރު ބެލުމާއި، ފާލުބެލުމާއި ރަމަލު ޖެހުމާއި، އަތްބެލުން ފަދަ އެންމެހައި ކަންތައްތަކަކީ ހަމަ ސިހުރު ހާހުރާ އާއި އެއްފަދަ ބޮޑެތި ފާފަތައް ކަމުގައި ޚުތުބާގައި ވަނީ ފާހަގަކޮށްފަ އެވެ.\nއެގޮތުން ޖާދޫގަރުންނާއި، ރަމަލުޖަހާ މީހުންނާއި، ކަހީނުންނާއި، ކުރާ އަނބުރާ މީހުންނާއި، ޖޯޑުދުއްވާ މީހުންނާއި، އަތްބަލާ މީހުންނަކީ ވެސް ހަމަ ސިހުރުވެރިން ކަމަށް ޚުތުބާގައި ބުނެފައިވެ އެވެ.\nމި ޒަމާނުގައި މީސް މީޑިއާ އިން ސިހުރު ހާހުރާ އާއި ދީނުގައި ހުއްދަ ނޫން އެތައް ކަމެއް ދަސްކޮށްދޭ ކަމަށާއި، ސިހުރުވެރިންނާއި ސިހުރުވެރިންގެ ގާތަށް ގޮސް އެމީހުންގެ ބަސް ގަބޫލުކުރާ މީހުންނަކީ އީމާންކަމުގެ ދާއިރާއިން ބޭރުވެފައިވާ މީހުން ކަމަށް ޚުތުބާގައި ބުންޏެވެ.\n“ތިބާއަށް މީހަކު ސިހުރު ހަދާފައި ހުރި ކަމަށް ބުނެ މީހުންގެ އަތުން ފައިސާ ނަގާ މީހުން އެ ކަނީ އަނގުރު އަލިފާނެވެ.” ޚުތުބާގައި ބުންޏެވެ.\nރަސޫލާގެ ހަދީޘެއްގައި އިންސާނުން ހަލާކު ކުރަނިވި ހަތް ކަމެއްގެ ތެރޭގައި އެންމެ ފުރަތަމަ ބަޔާންކުރައްވާފައި ވަނީ ޝިރުކު ކުރުމާއި ސިހުރު ހެދުމެވެ. އެއަށްފަހު މާތް ﷲ ހުރުމަތްތެރި ކުރައްވާފައިވާ ނަފްސެއް ހައްގަކާއި ނުލާ މެރުމާއި، ރިބާ ކެއުމާއި، ޔަތީމުންގެ މުދާ ކެއުމާއި، ޖިހާދުގެ މައިދާނުގައި ހަނގުރާމައިގެ ވަގުތުގައި ފުރަގަސްދީ ފިލުމާއި، އިއްފަތްތެރި ސޯލިހު މުއުމިނު އަންހެނުންނަށް ޤަޛްފު ކުރުމެވެ.\n“މި ބަސްފުޅަށް ވިސްނާލާއިރު، ސިހުރުގެ ނުބައިކަން މީހުން މެރުމަށް ވުރެ ބޮޑުކަން އެނގެއެވެ،” ހުތުބާގައި ބުންޏެވެ.\nއެއީ ސިހުރުގެ ސަބަބުން މުޖުތަމައު ރޫޅި، އެކުވެރިން ހަތުރުވެރިވެ، ނާމަންކަން ފެތުރި، ސިހުރުވެރިންގެ ސަބަބުން މީސްތަކުންގެ ހިތްތަކަށް ބިރުވެރިކަން ވަދެ، އާއިލާތައް ރޫޅުމަށް މެދުވެރިވާތީ ކަމަށް ވެސް ހުތުބާގައި ބުންޏެވެ. އަދި ސިހުރުވެރިންގެ ސަބަބުން ދުޅަހެޔޮ އެތައް ބަޔަކު ބަލި މީހުންނަށްވެ، އެތައް ބާއްޖަވެރިންނެއް އަބާއްޖަވެރިވެގެން ހިނގައިދާނެ ކަމަށް ހުތުބާގައި ބުންޏެވެ.\nޚުތުބާގައި ބުނެފައި ވަނީ ސިހުރަކީ ގަދީމީ ޒަމާނުގައި ވެސް އަދި ޓެކްނޮލޮޖީގެ މި ޒަމާނުގައި ވެސް އިންސާނުންގެ ގައިގައި ވަކިހިއްޕާލައިފައިވާ ބިރުވެރި ބަލިމަޑުކަމެއް ކަމަށާއި، ސައްތައިން ސައްތަ ދިވެހި ގައުމުގައި ސިހުރު ހާހުރަ ގިނަވަމުން ދިއުމަކީ ހިތާމަ ހުރި ކަމެއް ކަމަށެވެ.\nއިސްލާމީ މުޖަތަމުތަކުގައި ސިހުރު ހާހޫރައިގެ ވަބާ ފުޅާ މިންވަރަކަށް ފެތުރިގެން ދިޔައީ މީސްތަކުންގެ ނަފްސުތަކުގެ މައްޗަށް މާއްދިއްޔަތު ވެރިވެ، ހިތްތައް ހަރުވެ، ހަސަދަވެރިކަމާއި ރުޅިވެރިކަން އިތުރުވެ އަގީދާ ބަލިކަށިވުމުގެ ސަބަބުން ކަމަށް ޚުތުބާގައި ވަނީ ބުނެފަ އެވެ.\n“މިކަމުގެ ސަބަބުން މީސްތަކުން ވަހްމާއި، ޝައްކުގެ ތެރެއަށް ގެނބި ނަފްސާނީ ބަލިތަކުގެ ޝިކާރައަކަށް ވުމުންނެވެ. ގޭގައި ޤުރްއާން ކިޔެވުމާއި ޒިކުރު ކުރުން މަދުވެ، ޝައިތާނާގެ ކުޅިސަމާ ކުޅޭ ވެށްޓަކަށް ގެދޮރު ބަދަލުވުމުގެ ސަބަބުންނެވެ.” ޚުތުބާގައި ބުންޏެވެ.\nސިހުރު ހާހުރައިން ސަލާމަތް ވެވޭނީ ﷲގެ ހަޟްރަތަށް ރުޖޫއަވެ، ދުއާކޮށް ޒިކުރު ކުރުން ގިނަކޮށްގެން ކަމަށާއި ނަމަވެސް ހިތާމައަކީ މާތް ﷲ އަށް ވަކީލުކޮށް ސަބަބުތަކުގައި ހިފަހައްޓައިގެން މަސައްކަތް ކުރުމުގެ ބަދަލުގައި ބައްޔެއް ނުވަތަ މުސީބާތެއް ޖެހުމުން އިސްލާމް ދީނުގައި ބޭސްފަރުވާ ކުރަން އަންގަވާފައިވާ ގޮތް ދޫކޮށްލައި ސިހުރުވެރިންގެ ގާތުން މަދަދާ އެހީތެރިކަން ހޯދުން ކަމަށް ވެސް ބުންޏެވެ\nމިއަދުގެ ހުތުބާގައި އަލިއަޅުވާލައިފައި ވަނީ ސިހުރު ހާހޫރައިގެ ނުބައިކަމުގެ މައްޗަށެވެ.


Police station alhaane thanehge bahus ah dhethin nuguthaa - Ihavandhoo\nAug 28, 2021 02:23\nޕޮލިސް ސްޓޭޝަން އަޅާނެތަނެއްގެ ބަހުސަށް ދެތިން ނުގުތާ\nއުޅެންޖެހިފައިވާލެއް ބިޒީކަމާއިއެކު އެއްޗެއް ނުލިޔެވޭތާ ދުވަސްގަނޑެއްވެއްޖެއެވެ. ނަމަވެސް މިއަދު އިހަވަންދޫ ކައުންސިލުން ރައްޔިތުންގެ ހިޔާލު ހޯދުމަށް ހުޅުވާލާފައިވާ ކަމުގެ ޒާތުން އެއްޗެއްނުލިޔެ ނުހުރެވުނީއެވެ.\nދައްކަން މިއުޅެނީ އިހަވަންދޫ ޕޮލިސް ސްޓޭޝަން، އުރިދޫ އެންޓަނާގެ ދެކުނުގައި އަޅައިފިނަމަ އެތަނަށް ކުރިމަތިވާނެ ހިރާސްތަކުގެ ވާހަކައެވެ. އަޅުގަނޑު ގަބޫލުކުރާގޮތުގައި ކަމެއްގައި ރައްޔިތުންގެ ލަފަޔަކަށް އަހަންވާނީ އެކަމަކީ ޓެކްނިކަލް ކަމަކަށްވާނަމަ އެކަމާއި ގުޅުންހުރި މައުލޫމާތު ވަރަށްފުރިހަމަޔަށް ރައްޔިތުންނަށް ފޯރުކޮށްދިނުމަށްފަހުއެވެ. އެކަމެއްކުރުމަށް އިހްތިޔާރުކުރެވެންހުރި ގޮތްތައް އިހްތިޔާރުކުރުމުން ވާނެފައިދާއާއި ގެއްލުން އޮޅުންފިލުވައި ދީފައެވެ.\nއެހެން ނޫންނަމަ ލަފަޔަށް އަހަންވާނީ ރައްޔިތުންނަށްވެސް މަޝްވަރާކުރެވޭ، ހިޔާލުދެވޭ އަދި މޮޑަރޭޓްކުރެވޭ މަންސައެއްގެ އެހީގައެވެ. ޓެކްނޮލޮޖީގެ މިޒަމާނުގައި އެފަދަ މަންސަތައް ވަރަށްބައިވަރު އެބަހުއްޓެވެ. ކްލަބް ހައުސް ދިވެހިންނަށް އާނަމަވެސް ދިވެހިން އެއަށް ވަރަށް ފަރިތައެވެ. ގޫގަލް މީޓާއި ޒޫމް އަކީވެސް އެކަމަށް އެންމެ ފައްކާ އާލާތްތަކެވެ. ކައުންސިލެއްގެ ވައިބަރ ގްރޫޕެއްގައި ހުޅުވާލާ ޕޯލެއްގެ ނަތީޖާއިން، މުޅި ރައްޔިތުންނާއި ގުޅިފައިވާ މިފަދަ ހައްސާސީ ކަމެއްގައި ރައްޔިތުންގެ ހިޔާލު ކަމަށް ސިފަވާނެ މޭރުމުން “ފިލްމް ނިންމަން” ކައުންސިލުން ބޭނުންވާނަމަ މިކަމުގައި ކައުންސިލްގެ ސީރިއަސްކަމެއްނެތެވެ. ރައްޔިތުންނަށް އިޖްތިމާއީ ހިދުމަތްދޭ އެންމެ މުހިއްމު މުއައްސަސާ ހުންނާނެތަން ކަނޑައަޅަން “ނަމެއްގައި” ރައްޔިތުންގެ ހިޔާލަށް އެހުމަކީ ވަރަށް ޒިންމާދާރުކަން ކުޑަކަމެކެވެ. ވައިބާރ ޕޯލަށް ވޯޓްލަނީ އިހަވަންދޫ މީހާކަމެއް، ހޯރަފުށީ މީހާކަމެއް ނުވަތަ މާލޭ މީހާކަމެއްވެސް އަދި ގޭގައި ގެންގުޅޭ ބަނގުލަދޭޝް މީހާކަމެއްވެސް ކައުންސިލަކަށް ނޭގޭނެއެވެ. ނަމަވެސް ޕޯލްގެ ނަތީޖާއަކީ އިހަވަންދޫ ރައްޔިތުންގެ ހިޔާލު ކަމަށް ދެކޭނަމަ މިއީ ކައުންސިލުން އެއްވެސް އިހްލާސްތެރިކަމެއްނެތި ރައްޔިތުންލައްވާ ކުޅޭ ގޭމެކޭ ނުބުނެވޭނެ ސަބަބެއްނެތެވެ. ކޮންމެއަކަސް މިކަމުގައި މައިގަނޑު ވާހަކަޔަކީ ކައުންސިލްގެ އިހްލާސްތެރިކަން އޮތްތޯ ނުވަތަ ނެތްތޯ ބެލުމެއްނޫނެވެ. ރައްޔިތުން ކަމަކާއި މެދު ދެކޭގޮތް ބެލުމުގައި މިބީދައިން އަމަލު ހުރީތީ އެވާހަކަ ދެއްކުނީއެވެ.\nހާސަރުތައް ކުރުކޮށް އަސްލު މައުލޫއާގެން ކުރިޔަށްދެވޭތޯ ބަލާނަމެވެ. ޕޮލިސް ސްޓޭޝަން އުރީދޫ އެންޓަނާގެ ދެކުނުން އޮތް ބިމުގައި އެޅުމީ އެންމެ ރަނގަޅުގޮތްކަމަށް ވަކާލާތު ކުރައްވާ ވެރިއެއްގެކިބައިން، އެކަމަށް ވަކާލާތުކުރާ ސަބަބު އޮޅުން ފިލުވީމެވެ.\nއެބޭފުޅާ ދެއްކި ސަބަބުތައް ބައިވަރެވެ.\nބަނދަރު މައްޗަކީ ރައްޔިތުންގެ އެތައް މިލިއަން ރުފިޔާގެ މުދާހުރި ތަނަކަށްވާތީ ބަނދަރުމަތީ ޕޮލިސްސްޓޭޝަން ހުރުމަކީ ރައްޔިތުންގެ މުދާ ރައްކާތެރިކުރުމަށް އެހީއަކަށް ވާނެކަން.\nޕޮލިސް ސްޓޭޝަނުގައި ތަފާތު ކުށްވެރިން ބައިތިއްބާނެތީ އެމީހުން ލަވާ ހަޅޭކުގެ އަޑުން ވަށައިގެންވާ ސަރަހައްދުގައި އުޅޭ މީހުންނަށް އުނދަގޫވާނެކަން.\nރަށުގެ މަލަމަތިން ރީތި އިމާރާތްތައް ފެންނަންހުރުމީ ރަށާއިމެދު މެހެމާނުންދެކޭ ނަޒަރު ރަނގަޅުވާނެ ކަމެއްކަން\nކުނިގޮނޑު އެހެން ތަނަކަށް ބަދަލުކުރުމީ ވަގުތު ނަގާފާނެ ކަމަކަށްވާތީ ޕޮލިސް ސްޓޭޝަނުގެ މަސައްކަތް ނުފެށި ލަސްވެދާނެކަމަށް\nރަށުން ގޯތިދޭނެ ބިން ހުސްވުން\nރަށަށް އެންމެ ގިނައިން ޑްރަގްވައްދަނީ ބަނދަރުމަތިން ކަމަށް އެބޭފުޅާއަށް ޤަބޫލުކުރެވޭއިރު ފުލުހުންނަށް އެކަން މޮނިޓަރ ކުރަން ދަތިވާނެކަމަށް އެބޭފުޅާއަށް ފެންނަފެނުން\nނަމަވެސް އަޅުގަނޑުގެ ވިސްނުމާއި އެބޭފުޅާގެ ވިސްނުމާއި ލައްކަ ތަފާތެވެ. އަޅުގަނޑު ޤަބޫލުކުރާ ގޮތުގައި ފުލުހުންގެ ސަވަޔަލެންސާއި، ޕެޓްރޯކުރުމާއި ރައްޔިތުންނަށް ރައްކާތެރިކަން ކަށަވަރު ކޮދެވޭކަމުގެ އިހްސާސް ރައްޔިތުންނަށްވުމަކީ ވަކިތާކު ޕޮލިސް ސްޓޭޝަން ހުރެގެން ވާކަމެއްނޫނެވެ. އެއީ އެބޭފުޅުންގެ މަސައްކަތުގެ ވައްޓަފާޅިޔާއި ގުޅޭ އިންތިޒާމްތަކުން ނުކުންނަ ނަތީޖާއެވެ. ހަމަ އެހެންމެ އޫރިދޫ އެންޓަނާގެ ދެކުނުގައި ޕޮލިސް ސްޓޭޝަން ހުރުމީ ބަނދަރުމަތީ ސްޓޭޝަން ހުރުމަކަށްވެސްނުވާނެއެވެ. އަދި ހަމައެހެންމެ ސްޓޭޝަނަކީ ރަށަށް ޒިޔާރަށްކުރާ މެހެމާނުންނަށް ފޮނި ދައްކަން ހަދާތަނެއްވެސް ނޫނީވިއްޔާއެވެ.\nމިކަމުގައި އަޅުގަނޑަށް ފެންނައެއްޗެއްވެސް ހިމަނާލާނަމެވެ.\nފުލުހުންގެ ހިދުމަތް ފުރިހަމަކަން ވަޒަންކުރެވޭ އެއްމިންގަނޑަކަށް ހަމަގައިމުވެސް އާންމުން މިނާ ނާޅިއަކަށްވާނީ، ފުލުހުންނަށް ކުރެވޭ ރިޕޯޓާއި އެކު ސީންއަށް އެޓެންޑްވުމަށް ނަގާވަގުތެވެ. އޫރިދޫ އެންޓަނާގެ ހުޅަނގުކޮޅުގައި އޮތް ބިމުގައި ޕޮލިހުން ޤާއިމްވެގެން ތިބޭނަމަ އިހަވަންދޫ ހިއްކި ބިމުގައި ކަމެއް ހިނގައިފިނަމަ އެތަނަށް ދިއުމަށް 1.2 ކިލޯ މީޓަރަށްވުރެ ދުރައް ދުއްވަން ޖެހިދާނެއެވެ. ނަމަވެސް ކުނިކޮށި ދެކުނަށް އޮތްބިމުގައި ފުލުހުން ޤާއިމްވެ ތިބޭނަމަ އިހަވަންދޫގަ އެއްވެސް ސަރަހައްދަކަށް ދިއުމަށް 800 މީޓަރަށްވުރެ އިތުރަށް ދުއްވާކަށް ނުޖެހޭނެއެވެ. ވުމާއިއެކު ރަށުގެ މެދުތެރޭ ޕޮލިސް ސްޓޭޝަން ގާއިމްކުރެވިއްޖެނަމަ ފުލުހުންގެ “ރެސްޕޯންސް ޓައިމް” އަވަސްކުރެވޭނެއެވެ. އަޅުގަނޑު ޤަބޫލުކުރާ ގޮތުގައި ރައްޔިތުންނަށް ހިދުމަތްދޭ މުއައްސާސާއެއްގެ އިމާރާތް އެޅުމަށް ބިމެއް ކަނޑައަޅާއިރު އެންމެބޮޑަށް ބަލަންޖެހޭނީ އެމުއައްސަސާއަކުން ދޭހިދުމަތް ރައްޔިތުންނާއި އެންމެ ގާތުންދެވޭނެ އިންތިޒާމު ހަމަޖެއްސޭނެ ގޮތެއްގެ މައްޗަށެވެ.\n2. އިހަވަންދޫގެ ހުޅަނގު ދެކުނު ފަރާތަކީ އިހަވަންދޫއަށް އުދައެރުމަށް އެންމެ މަތީ ދަރަޖައަށް ހިރާސް އޮތް ސަރަހައްދެވެ. މިއީ އަޅުގަނޑު ބުނާ ވާހަކައެއްނޫނެވެ. އިހަވަންދޫގެ ބިން ހިއްކުމަށް އެކުލަވައިލި އީއައިއޭ ރިޕޯޓް ހެދުމަށް ކުރެވުނު ސާވޭއިންވެސް ފެންނަންއޮތް ކަމެކެވެ. އަދި ދާދިފަހުން އިހަވަންދޫގެ ހުޅަނގު އުތުރުފަރާތުން ރަށު ތެރެއަށް އުދައަރައި، އުދައިގެ ސަބަބުން އިހަވަންދޫއަށް ތާރީހުގައިވެސް ލިބުނު އެންމެބޮޑު ގެއްލުން ލިބިގެން ދިޔައީ އަޅުގަނޑުމެންގެ ލޯކުރިމަތީގައެވެ. އެންމެ ފަހުން އުދައެރި ދުވަހުވެސް އުދައިގެ ރާޅުގަނޑު ރަށުތެރެއަށް ވަދެގެން ދިޔައީ ހުޅަގު ދެކުނުން ކަނޑާފައިވާ ބޮޑު މަގުންނާއި، މައިޒާނެއް ހަދަން ގަސްތައް ސާފުކޮށްފައިވާ ސަރަހައްދުންނެވެ. މިފަދަ ނާޒުކް ވެއްޓެއް އޮތް ސަރަހައްދެއްގެ ހޭޅިފަށުން ރަށުގެ ހިމާޔަތަށް ބާކީ ހުރި ރުއްގަސް ނަގައި އިމާރާތެއްއެޅުމީ އެންމެ މަންފާކުރަނިވި ނިންމުމަކަށް ވެދާނެބާއެވެ؟ އެއާ ހިލާފަށް އެއީ ރުއްގަސް އިތުރުކޮށް ވަރުގަދަ “ވެޖިޓޭޝަނެއް” ބާއްވަންވީ ސަރަހައްދުނޫންތޯއެވެ. އެސަރަހައްދުގެ ހޭޅިފަށް ދުއްވާލައިފިނަމަ އަލަށްދޫކުރި ގޯތިތަކަށްވެސް މިހާރަށްވުރެބޮޑަށް ލޮނުގެ އަސަރުކުރުމާއި އުދައެރުމުގެ ހިރާސް ބޮޑުވެގެންދާނެއެވެ.\n3. އެސަރަހަށްދަށް ލޮނުގެ އަސަރު ކުރާނެ ވާހަކަޔަކީ ދެއްކުމެއް އޮތް ވާހަކައެއް ނޫނެވެ. އަޅުގަނޑު މަސައްކަތްކުރާ އޮފީހުގެ އިންފްރާސް ސްޓްރަކްޗަރ އަށް އެންމެ ބޮޑު ހިރާސް އަކަށް ވެފައިއޮތީ ތަނަށް ލޮނުގެ އަސަރުކުރާ މިންވަރެވެ. އެކަމުގެ ސަބަބުން ތަނުގައި ބޭނުންކުރާ މެޝިނަރީސްއަށާއި އިކްއިޕްމެންޓްތަކަށް އަދި ވެހިކަލްތަކަށްވެސްދަނީ އިއާދަނުކުރެވޭ ވަރުގެ ގެއްލުންތައް ވަމުންނެވެ. މިދިޔަ ހަފްތާގައި އެކަނިވެސް2އެއަރ ކޮންޑިޝަނަރު ހަލާކުވެއްޖެއެވެ. ތަނުގެ ހޯލުގައި ހަރުކުރާ ޓީވީ އެއްވެސް ހަލާކުނުވެ ހަތަރުމަހެއްހާ ދުވަހުވެސް ހުންނަނީ މަދުފަހަރަކުއެވެ. ކޮމްޕިއުޓަރުތަކާއި ފަންކާތަކުން ފެށިގެން ބަޔޯމެޑިކަލްސް މެޝިނަރީއަށްވެސްޖެހެނީ މިހާލެވެ. ހަލާކުވާ އިކުއުޕްމަންޓެއްގެ އެތެރެ ހުޅުވައި ބަލައިފިނަމަ ހިކި ފުރެއްދެލޮނު ހުންނަނީ ފެންނާށެވެ. ގޯތިތެރޭގެ ހުޅަގާއި ދެކުނު ފަރާތުގައި ގަހެއް ހެއްދެނީއެއްނޫނެވެ. ވަޔާއިއެކު ލޮނު އަންނަ ދުވަސްވަރެއްނަމަ ފަތްތައް ހުންނަނީ އަންދާލާފައެވެ. ލޮނުގެ އަސަރު ކުޑަވާނެގޮތަށް ޒަމާނީ ޓެކްނޮލޮޖީގެ އެހީގައި އިމާރާތް ފަރުމާ ކުރެވިދާނެއެވެ. ނަމަވެސް ވިސްނާލަންޖެހޭ ކަމަކީ މިއިން ކޮންމެކަމަކީވެސް އިތުރު އެތައް ހަރަދު ހިނގާ މަސައްކަތުގެ ޝެޑިއުލަށް ލަސްކަން ގެނުވާނެ ކަންކަމެވެ.\n4. ރަށުގެ އެންވަޔަރަމަންޓް ޕްރޮޓެކްޝަން ޒޯން (އީޕީޒެޑް) އަށް ހޭޅިފަށުގައި ބާއްވަންޖެހޭ 20 މީޓަރު ވެޖިޓޭޝަން ރަށުގެ ދެކުނު ކޮޅުގައި ޕޮލިސް ސްޓޭޝަން މިހާރު އަޅަން ދޫކޮށްފައިވާ ބިމާއި ދެމެދު ނެތެވެ. ހޭޅިފަށުގައި އީޕީޒެޑް ވަކި މިނަކަށް ބޭއްވުމަކީ ޤާނޫނުތަކުން ލާޒިމްކުރާ ކަމަކަށްވީހިނދު އެބިމަށް ދައުލަތުގެ ކަމާއި ގުޅުންހުރި އިދާރާތަކުން ހުއްދަ ދީފާނެކަމަކަށް ނުބެލެވެއެވެ. ރާއްޖޭގެ ބިނާވެށި ޕްލޭންކުރުމާއި ހިންގުމުގެ ޤަވާއިދުގައިބުނާ ޝަރުތު ހަމަނުވާ ތަނެއްގައި އިމާރާތެއް އަޅަން އުޅުމީ އިތުރަށް މަސައްކަތް ލަސްވެގެންދާނެ ކަމެކެވެ. އަދި މިފަދަ ތަނެއް އެޅުމަށް ރައްޔިތުންގެ ހިޔާލަކަށް ދާންވާނީވެސް ހެދިފައިވާ ޤާނުތަކާއި ޤަވާއިދުތަކަށް ރިއާޔަތްކޮށް އެކަން ކުރެވުން އޮތް ތަނެއްގައި ކަމުގައި ދެކެމެވެ.\nކޮންމެއަކަސް މިކަމުގައި އެކިމަގުތަކަށް ހިޔާލުތައް ކަފިވެފައިވާއިރު ފާހަގަކޮށްފައިވާ ދެބިން ފިޔަވާ ގިނަ ކަންކަމަށް ހައްލު ލިބިގެންދާ އެހެން ބިމެއްވެސް މިކަމަށް ފެނުމީ އެކަށީގެންވާކަމެކެވެ. ނަމެއްގައި ރައްޔިތުންގެ ހިޔާލު ނުހޯދައި، އެކަމަށް އެކަށީގެންވާ ޕްލެޓްފޯމެއް ހިޔާރުކޮށްފިނަމަ މާތަނަވަސް ހިޔާލުތައް އަންނާނެކަން ޔަޤީނެވެ.


Euro host kuran bidukoh, Russia in emmen sissuvaalaifi - vNews.mv\nޔޫރޯ 2028 ހޯސްޓުކުރަން ބިޑުކޮށް، ރަޝިއާއިން އެންމެން ހައިރާން ކޮށްލައިފި\nއައްފާން މުހައްމަދު 24 March 2022, 05:26\nޔޫރަޕުގެ އެންމެ ޝަރަފުވެރި ފުޓުބޯޅަ މުބާރާތް، ޔޫރޯގެ 2028 ވަނަ އަހަރުގެ މުބާރާތް ހޯސްޓުކުރަން ބިޑުކޮށް، ރަޝިއާއިން ގިނަބަޔަކު ހައިރާންކޮށް ސިއްސުވާލައިފިއެވެ.\n2028 އަދި 2032 ވަނަ އަހަރުގެ ޔޫރޯ މުބާރާތް ހޯސްޓުކުރުމަށް ބިޑު ހުށަހެޅުމުގެ ސުންގަޑި ހަމަވެފައިވަނީ ބުދަ ދުވަހުގެ ނިޔަލަށެވެ. ސުންގަޑި ހަމަވުމުން މުބާރާތް އިންތިޒާމުކުރާ ޔޫއެފާ އިންވަނީ މުބާރާތް ހޯސްޓުކުރުމަށް ބިޑުކޮށްފައިވާ ގައުމުތަކަކީ ކޮބައިކަން ހާމަކޮށްފައެވެ.\nއެގޮތުން ތިން ފަރާތަކުން ބިޑު ހުށަހަޅާފައިވާއިރު އޭގެތެރެއިން އެއް ބިޑު ހުށަހަޅާފައިވަނީ އިނގިރޭސިވިލާތާއި އަޔަލެންޑު ގުޅިގެން ދެގައުމުގައި މުބާރާތް ބޭއްވުމަށް އެދި ހުށަހަޅާފައިވާ ބިޑެކެވެ. ދެން މުބާރާތް ހޯސްޓުކުރުމަށް ބިޑުކޮށްފައިވަނީ ތުރުކީގެ އިތުރުން ރަޝިއާއެވެ.\nމިއާއެކު ގިނަ ބަޔަކަށް ވަނީ ހައިރާންކަން ގެނުވާފައެވެ. ސަބަބަކީ ޔޫކްރެއިން އަށް އަރައިގަނެ ރަޝިއާއިން ހިންގަމުންދާ ޖަރީމާތަކުގެ ސަބަބުން، ދުނިޔޭގެ ގިނަ ގައުމުތަކާއި ބައްރުތަކުގެ ޔޫނިއަންތަކުން، އަދި ކުޅިވަރުގެ ބެލެނިވެރި ފަރާތްތަކުންވެސް ރަޝިއާ އާއި ދެކޮޅަށް ހަރުކަށި ފިޔަވަޅުތަކެއް އަޅާފައިވަނިކޮށް ރަޝިއާ އިން ޔޫރޯ ހޯސްޓުކުރުމަށް ބިޑުކުރުމެވެ.\nރަޝިއާ އާއި ދެކޮޅަށް ފިޔަވަޅު އަޅާފައިވާ ކުޅިވަރު އިދާރާތަކުގެ ތެރޭގައި ދުނިޔޭގެ ފުޓުބޯޅައިގެ މައި ޖަމިއްޔާ ފީފާ، ޔޫރަޕު ފުޓުބޯޅައިގެ ބެލެނިވެރިފަރާތް ޔޫއެފާ ހިމެނެއެވެ. ޔޫރޯ އަކީ ޔޫއެފާ އިން އިންތިޒާމުކުރާ މުބާރާތެކެވެ.\nމި ދެ ޖަމިއްޔާއިން އަޅާފައިވާ ފިޔަވަޅުތަކުގެ ތެރޭގައި ފުޓުބޯޅައިގެ އެންމެހާ ހަރަކާތްތަކުން ރަޝިއާ ސަސްޕެންޑްކުރުން ހިމެނެއެވެ. އަދި މިއަހަރު ފަހުކޮޅު އޮތް ވޯލްޑް ކަޕުންވެސް ރަޝިއާ އަށް ފުރުސަތު ނުދީ، ކޮލިފިކޭޝަން މެޗުތަކުގައިވެސް ރަޝިއާ ބައިވެރިނުކުރުމަށް ފީފާއިން ވަނީ ނިންމާފައެވެ. މިއާއެކު ރަޝިއާގެ ފުޓުބޯޅަ ފެޑެރޭޝަނުން ވަނީ ކުޅިވަރުގެ ކޯޓް އޮފް އާބިޓްރޭޝަން އަށް މި މައްސަލަ ހުށަހަޅާފައެވެ.\nމި ސަސްޕެންޝަން ތަކާއެކުވެސް ރަޝިއާ އަށް 2028 ވަނަ އަހަރުގެ މުބާރާތް ހޯސްޓުކުރުމަށް އަދި އެކަމަށް އެދި ބިޑު ހުށަހެޅުމަށް އެއްވެސް ހުރަހެއް ނެތްކަމަށް ޔޫއެފާ އިން ބުނެފައިވެއެވެ. އެހެންކަމުން ޔޫއެފާ އިންވަނީ މި ބިޑު ބަލައިގަންނަންވެސް ނިންމާފައެވެ.\nގިނަ ބަޔަކަށް މިކަމުގެ ސަބަބުން ހައިރާންކަމެއް ގެނުވީ، ފުޓުބޯޅައިގެ އެންމެހާ ހަރަކާތްތަކަކުން ރަޝިއާ ސަސްޕެންޑުކޮށްފައިވަނިކޮށް، އޭގެއިން އެއް ޖަމިއްޔާ އަކުން އިންތިޒާމުކުރާ މުބާރާތެއް އަމިއްލަ ގައުމުގައި ބޭއްވުމަށް އެދި ރަޝިއާ އިން ބިޑުކުރުމުންނެވެ.\nރަޝިއާއިން ވަނީ 2028 ވަނަ ހަރުގެ ޔޫރޯ ހޯސްޓުކުރުމުގެ ފުރުސަތު ނުލިބޭނަމަ 2032 ވަނަ އަހަރުގެ ޔޫރޯ މުބާރާތް ހޯސްޓުކުރުމަށްވެސް ބިޑުކޮށްފައެވެ.\nރަޝިއާ އަކީ ދުނިޔޭގެ ފުޓުބޯޅައިގެ ގިނަ މުބާރާތްތަކަކާއި މުހިންމު ގިނަ މެޗުތަކެއްވެސް ހޯސްޓުކޮށްފައިވާ ގައުމެކެވެ. އެގޮތުން 2018 ވަނަ އަހަރުގެ ވޯލްޑް ކަޕާއި، 2021 ވަނަ އަހަރުގައި ކުޅެވުނު 2020 ވަނަ އަހަރުގެ ޔޫރޯ މުބާރާތުގެ ބައެއް މެޗުތައްވެސް ރަޝިއާގައި ކުޅެފައިވެއެވެ. މީގެއިތުރުން މި ސީޒަންގެ ޔޫއެފާ ޗެމްޕިއަންސްލީގުގެ ފައިނަލް މެޗުވެސް ކުޅުމަށް ކުރިން ތާވަލުކޮށްފައިވަނީ ރަޝިއާގެ ސެއިންޓް ޕީޓަސްބާގުގައެވެ. އެހެންނަމަވެސް ޔޫއެފާ އިން ރަޝިއާ އާއި ދެކޮޅަށް އެޅި ފިޔަވަޅުތަކާއިއެކު މިމެޗު ރަޝިއާގައި ނުކުޅޭނެ ކަމަށާއި ދެން މިމެޗު ކުޅޭނީ ފްރާންސްގައިކަން ޔޫއެފާ އިން ވަނީ ހާމަކޮށްފައެވެ.\nރަޝިއާގެ އިތުރުން ދެން 2028 ވަނަ އަހަރުގެ ޔޫރޯ ހޯސްޓުކުރުމަށް ބިޑުކުރި ތުރުކީ އަކީ ކުރިއަށް އޮތް 2024 ވަނަ އަހަރުގެ ޔޫރޯ ހޯސްޓުކުރުމަށްވެސް ބިޑުކުރި ގައުމެކެވެ. އެހެންނަމަވެސް ތުރުކީގެ މައްޗަށް ކުރިހޯދާ މި ފުރުސަތު ހޯދާފައިވަނީ ޖަރުމަނުންނެވެ. ތުރުކީ އިންވެސް ވަނީ 2032 ވަނަ އަހަރުގެ ޔޫރޯ ހޯސްޓުކުރުމަށް ބިޑުކޮށްފައެވެ.\nދެން 2032 ވަނަ އަހަރުގެ ޔޫރޯ ހޯސްޓުކުރަން ބިޑުކޮށްފައިވަނީ އެންމެފަހުގެ ޔޫރޯ ޗެމްޕިއަން އިޓަލީ އެވެ. އިޓަލީން ވަނީ މީގެކުރިން ދެފަހަރެއްގެ މަތިން ޔޫރޯ ހޯސްޓުކޮށްފައެވެ. އެއީ 1968 ވަނަ އަހަރުގެ ޔޫރޯ އާއި 1980 ވަނަ އަހަރުގެ ޔޫރޯއެވެ.\nފީފާ ރަޝިއާ - ޔޫކްރެއިން ހަނގުރާމަ ކުޅިވަރު ޫޭޔޫއެފާ ޔޫރޯ


Muzahara kuran komme kameh ves india ah kamudhey!\nމުޒާހަރާކުރަން ކޮންމެ ކަމެއް ވެސް އިންޑިއާއަށް ކަމުދޭ!\nއިންޑިޔާ މީހުންގެ މުޒާހަރާ ކުރުމުގެ ވާހަކަ ފަށަން ޖެހެނީ މަހާތުމާ ގާންދީއާ ހިސާބުންނެވެ. ގައުމުގެ ބައްޕަގެ ލަގަބު މަހާތުމާ ގާންދީއަށް ދޭއިރު، އޭނާއަކީ މުޒާހަރާގެ ވެސް ބައްޕަ ކަމަށް ބުނެވިދާނެއެވެ.\nއެ ޒަމާނަށް ބަލާއިރު މަހާތުމާ ގާންދީގެ މުޒާހަރާތައް ވަރަށް ތަފާތެވެ. އޭރު އާންމުންގެ ތާއީދު ގާންދީއަށް އެ ވަރަށް ލިބުނީ މުޒާހަރާތަކުގައި ބޭނުންކުރި އާ ގޮތްތަކުގެ ވެސް ސަބަބުންނެވެ. މަދަނީ ބަސްނޭހުމާއި، ސުލްހެވެރި ދޮކުޅުހެދުންތަކާއި ބަނޑުހައި ހޫނުކަމުގެ ހަޅުތާލުތަކާއި އިނގިރޭސި މުދާ ބޮއިކޮޓް ކުރުންފަދަ ހަރަކާތައް ގާނދީ ހިންގެވިގޮތް މިސާލަކަށް ބަލައި އެތައް ގައުމެއްގައި އެތައް ލީޑަރުންނެއް ކާމިޔާބު އިންގިލާބުތައް ގެނެސްފައި އެބަ ހުއްޓެވެ. މިގޮތުން ސައުތު އެފްރިކާގެ ނެލްސަން މަންޑޭލާ ފާހަގަ ކުރެވެއެވެ.\nނަވާރަސަތޭކަ ހަތްދިހައިގައި އިންޑިޔާގެ އެތައްބަޔަކު ވަނީ ގަސްތަކުގެ ހިމާޔަތުގައި ނުކުމެފައެވެ. ގަސްތަކުގައި ބައްދާލައިގެން ތިބެއެވެ. އިންޑިޔާގެ އުތުރުގައި ފެށުނު މި ހަރަކާތުގައި އެތައްބަޔަކު އަތާ އަތް ގުޅުވާލައިގެން ގަސްތައް ވަށާ ތިއްބެވެ. އެމީހުންގެ ދިރިއުޅުމުގައި ގަސްތައް އަދާކުރާ ދައުރު މުހިންމުކަމުން، ގަސްތަކުގެ ހިމާޔަތުގައި ތިބި މީހުން އެމީހުންގެ ފުރާނަ ދުއްވާލާފައި ނޫނީ ގަސްތައް ނުކެނޑޭނެ ކަމަށް ބުނެ ކުރި މުޒާހަރާ ވަނީ ތިން އަހަރު ފަހުން ކާމިޔާބު ވެފައެވެ.\nއޭރުގެ ބޮޑުވަޒީރު އިންދިރާ ގާންދީ ހިމާލިޔާގައި ގަސްކެނޑުން މަނާކުރީއެވެ. ޖަންގަލީގެ ދިރުން ހިމާޔަތް ކުރުމުގައި މި އުކުޅު އެހެން ގައުމުތަކުގައި ވެސް ފަހުން ބޭނުންކުރި އެވެ. މިދިޔަ އަހަރު ނޭޕާލުގެ 2001 ސްކޫލުކުދިން ވަނީ ގަސްތަކުގައި ބައްދާލައިގެން ދުނިޔޭގެ ރެކޯޑެއް ވެސް ގާއިމް ކޮށްފަ އެވެ.\nދެހާސް ނުވަ ވަނަ އަހަރު އިންޑިޔާގެ އަންހެނުންތަކެއް ވަނީ ފިޔާތޮށި ޖަނގިޔާ ކެމްޕޭންގެ ނަމުގައި ހަރަކާތެއް ކުރިއަށް ގެންގޮސްފަ އެވެ. މިއީ މިނިވަންކަމާއެކު ކުރިއެރުމަށް މަސައްކަތްކުރާ އަންހެނުންނާ ދެކޮޅަށް މުސްކުޅި ހިޔާލުގެ މީހުނާއި ދީނީ ހަރުކަށި މީހުން ހިންގާ ހަރަކާތްތަކަށް ރައްދު ދިނުމަށް ހިންގި ހަރަކާތެކެވެ. މި ހަރަކާތް ހިންގި މީހުން ވަނީ އަންހެނުންގެ ކުރިއެރުމަށް ހުރަސްއެޅި ޖަމާއަތުގެ އޮފީހަށް 2000 ޖަނގިޔާ ފޮނުވާފައެވެ.\nމިދިޔަ އަހަރު ޒުވާން ޖޯޑެއް ކެފޭއެއްގައި ދޮނެއް ދެނިކޮށް ނަގާފައިވާ ފޮޓޯއެއް އާންމުވުމުން ހަރުކަށި ހިންދޫއިންގެ ބަޔަކު އެ ކެފޭއަށް ގެއްލުންދީ އެތަން ހަލާކު ކޮއްލިއެވެ. ކެރެއްލާ ސްޓޭޓްގެ ޒުވާނުން މި ހަރުކަށި އަމަލަށް ރައްދު ދިނީ "މާސް ޕަބްލިކް ކިސިން އިވެންޓެއް" ބާއްވައިގެންނެވެ.\nއުއްތަރު ޕްރަދޭޝްގައި ހަރުފަ ގެންގުޅޭ މީހަކު އޭނާގެ ހަރުފަތައް ގެންގުޅޭނެ ބިމެއް ދިނުމަށް ހުށައެޅި ޕެޓިޝަނަށް ސަރުކާރުން ފުރަގަސްދިނުމުން ކަމާބެހޭ އޮފީހަށް އަޅާލީ ހުސް ހަރުފައެވެ. ވިހަގަދަ ކޯބްރާ ވެސް ހިމެނޭ ގޮތަށެވެ.\nއިންޑިޔާ ސަރުކާރުން އެކުލަވާލި ބިން މިލްކު ކުރުމުގެ ގާނޫނާމެދު ހިންހަމަ ނުޖެހިފައި ތިބި މީހުން އެ ގާނޫނު ކޮޕީތަށް މަގުމަތީގައި އަތުރާލައިގެން އޭގެ މަތީ ފައްޗަކަށް ތިބެ ބޮޑުކަމު ދިޔައެވެ.\nބައެއް ފަހަރު މައްސަލައެއް ކިތަންމެ ސީރިޔަސްވިޔަސް އާންމުންގެ ސަމާލުކަން އެ މައްސަލައަކަށް ލިބެނީ އާދަޔާ ހިލާފު ގޮތަކަށް އެ މައްސަލައިގެ ވާހަކަ އާންމުންނަށް އިއްވާލީމައެވެ. ނުވަތަ ސަރުކާރަށް އިއްވާލީމައެވެ. މިކަމުގައި އިންޑިޔާ މީހުން މިއުޅެނީ މާ ބޮޑަށްވެސް ކުރީގައެވެ. -- މައުލޫމާތު: ބީބީސީ


Mi seasonge Premier League baathil kuranjehey: Karren Brady - vNews.mv\nމި ސީޒަަންގެ ޕްރިމިއަރ ލީގު ބާތިލް ކުރަންޖެހޭ: ކެރެން ބްރޭޑީ\nއައްފާން މުހައްމަދު 14 March 2020, 23:35\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސްގެ ސަބަބުން މި ސީޒަނުގެ އިނގިރޭސި ޕްރިމިއާރ ލީގާއި އެގައުމުގެ ފުޓުބޯޅައިގެ މުހިންމު އެހެންލީގުތައް ބާތިލް ކުރަންޖެހޭކަމަށް ވެސްޓް ހަމް ޔުނައިޓެޑްގެ ވައިސް ޗެއާމަން ކެރެން ބްރޭޑީ ބުނެފިއެވެ.\nއަވޭ ގޯލްގެ ތަފާތުން މިވަގުތު ރެލިގޭޓް ނުވެ ސަލާމަތުން އޮތް "ދަ ހެމާޒް"ގެ ވައިސް ޗެއާމަން ބްރޭޑީ ބުނީ ކުރިއަށް އޮތް ތިން ހަފްތާ ތެރޭގައި ލީގު ފެށިދާނެ ކަމަށް ޓީމް ތަކުން ދެކެމުންދަނީ ކުލަ ނުޖެއްސޭނެ ހުވަފެންތަކެއް ކަމަށެވެ.\nވައިރަސްގެ ސަބަބުން މިހާރުވެސް މެޗުތަށް އޭޕްރިލް މަހަށް ފަސްކުރެވިފައިވާއިރު މި "ޕެންޑެމިކް"ގެ ސަބަބުން އިތުރަށް ލީގު ކުރިއަށް ގެންދެވިދާނެ ކަމާމެދު ގިނަބަޔަކު ސުވާލު އުފައްދައެވެ. ސަބަބަކީ ތާވަލުގެ ކުރީގައި އޮތް ގިނަ ޓީމްތަކެއްގެ އިތުރުން އެހެން ބައެއް ޓީމްތަކުގެ ކުޅުންތެރިންވެސް ވައިރަސްގެ ސަބަބުން ސެލްފް އައިސޮލޭޓް ކުރުމަށް ނިންމާފައިވާތީއެެވެ.\nމިގޮތުން އާސެނަލްގެ ކޯޗް މިކެލް އާޓެޓާ ވައިރަސްއަށް ޕޮޒިޓިވް ވެފައިވާއިރު އެޓީމުގެ ގިނަ ކުޅުންތެރިން ތަކެއް އައިސޮލޭޓް ކުރުމަށްވެސް ވަނީ ނިންމާފައެވެ. މީގެ އިތުރުން އެވަޓަން، ޗެލްސީ، ލެސްޓާރ ސިޓީ، މެންޗެސްޓާރ ސިޓީ އަދި ބާންމައުތް ގެ މުޅި ޓީމްވެސް ސެލްފް އައިސޮލޭޓް ކުރުމަށް ވަނީ ނިންމާފައެވެ. އަދި ވެސްޓް ހަމް ޔުނައިޓެޑްގެ ކުޅުންތެރިން އަދި އޮފިޝަލުންގެ ތެރެއިން އާސެނަލް ޓީމުގެ އެއްވެސް ފަރާތަކާ ކޮންޓެކްޓް ވެފައިވާ ފަރާތްތައްވެސް އައިސޮލޭޓް ކުރުމަށްވަނީ ނިންމާފައެވެ.\nލީގު ބާތިލު ކުރުމަށް ނިންމައިފިނަމަ މިކަމުގެ ހިތާމަ އެންމެ ބޮޑަށް ކުރާނީ މިވަގުތު ލީގުގެ އެއްވަނައިގައި އޮތް ލިވަޕޫލްގެ ކުޅުންތެރިންނާއި އޮފިޝަލުން އަދި ސަޕޯޓަރުންނެވެ. އެއީ މީ 30 އަހަރަށްފަހު އެޓީމަށް ޕްރިމިއަރ ލީގުގެ ތަށި ލިބޭނެ ފުރަތަމަ ފަހަރު ކަމަށްވާތީއެވެ. ލިވަޕޫލް ތާވަލުގެ އެއްވަނައިގައި 82 ޕޮއިންޓާއެކު އޮތް އިރު ދެވަނައިގައި އޮތް ސިޓީއާދެމެދު 25 ޕޮއިންޓްގެ ތަފާތެއް އެބައޮތެވެ. ލީގު ކަށަވަރު ވުމަށް ލިވަޕޫލްއިން ދެން ބޭނުންވަނީ އެންމެ6ޕޮއިންޓެވެ.\nލީގު ފަސްކުރަމަށް ނުވަތަ ބާތިލް ކުރުމާ ބެހޭގޮތުން ވާހަކަ ދެއްކުމަށް މި ފެށޭ ހަފްތާގައި ލީގުގެ އިސްވެރިންނާއި ކްލަބް ތަކުން ކުއްލި ބައްދަލުވުމަކަށް ދިޔުމަށް ވަނީ ނިންމާފައެވެ.\nވައިރަސްގެ ސަބަބުން ޔޫރަޕްގެ ބޮޑެތި ލީގުތައް ކުރިއަށްދިޔުމާ ދޭތެރޭ ސުވާލު އުފެދިފައިވާއިރު ޔޫއެފްއާއިން ވަނީ ޗެމްޕިއަންސް ލީގާއި ޔޫރަޕާ ލީގުވެސް ފަސްކުރުމަށް ނިންމާފައެވެ.\nކޮރޯނާވައިރަސް އިނގިރޭސި ޕްރިމިއާ ލީގު ލިވަޕޫލް ބޭރު ކުޅިވަރު


Maaraamaaree ginavanee. zimmaa nagaanee kaaku? | Laamu Live\nމާރާމާރީ ގިނަވަނީ. ޒިންމާ ނަގާނީ ކާކު؟\nނިދަންވެގެން ފޯނު ހުޅުވާ ބަލާލާއިރު ފެންނަނީ އެވެނި ތާކު މިވެނި މީހެއްގެ ގަޔަށް ވަޅިހަރައިގެން އުޅޭ މަންޒަރެވެ. ހެނދުނު ހޭލައިގެން ފޯނުނަގައި ބަލާލާއިރު ފެންނަނީ ވަޅިޖެހި މީހާ ނިޔާވި ވާހަކައެވެ. މިއީ އަދުގެ ޙާލަތެވެ. ޚުދު ދިވެހިރާއްޖޭގެ ޙާލަތެވެ. ހަމައެކަނި ރޭގަނޑު ދަން ގަޑީގައެއް ނޫނެވެ. ރޯމާދުވާލު ގަޑީގަވެސް މިކަން މިބީދައިން ކުރިޔަށް އެބަދެއެވެ.\nޤަތުލު މިވަނީ އާންމުވެފައެވެ. ކުރިން ސިއްރުގައި، އެހެނަސް މިއަދު ފައުޅުގައެވެ. ކުށެއް ނެތް އެތަށްބައެކެވެ. ދަންނަވަންތޯއެވެ. އެވެސް މީހެއްގެ ދަރިއެކެވެ. މީހެއްގެ ފިރިއެކެވެ. ފަހަރުގައި އެތަށް ބައެއް ބަލަހައްޓާ ބާޢުބާނަކަށްވެސް ވެދާނެއެވެ. އިންސާނިއްޔަތު ކަމުގެ ކަންފުކެއްވެސް ނެތީ ހެއްޔެވެ؟ މިއަދު ޤަތުލުކޮށްލާ މިހާއަކީ މާދަމާ މިޤައުމަށް ކިހާ ޙިދުމަތެއް ކޮށްދޭނެ މީހެއްތޯ ވިސްނާވެސް ނުލައެވެ. މާދަމާ އަހަރެން ކަމެއް ނޫނީ ތިބާކަމެއްވެސް ނޭނގެއެވެ.\nމިއަދު ގެއިން ނިކުމެގެން ކައިރި ފިހާރައަކަށް ގޮސްފައި ގެއަށް އާދެވޭނެކަމުގެ އެއްވެސް ޔަގީންކަމެއް އެބަ އޮތްހެއްޔެވެ؟ ޤައުމު މިވަނީ މިފަދަ ވަބާއެއްގައިޖެހި އަމާންކަން ގެއްލިފައެވެ. އިސްރަށްވެހިން ދުތް އަމާން، ދޮންވެލީގެ މިޤައުމު މިއަދު މިވަނީ ލޭގެ ކޯރަކަށް ބަދަލުވާން ފަށާފައެވެ. އިތުރަށް ކިޔެވުމަށް ރަށުން މާލެ ފައިބާ ތިބި ޒުވާންކުދިންގެ މައިންބަފައިން މިއަދު ތިބީ މާޔޫސްކަމެއްގެ ތެރޭގައެވެ. މިކަމުގެ ޒިންމާ ނަގާނީ ކޮންބައެއް ހެއްޔެވެ؟ ކޮންމެ ރެއަކުހެން “ކަތިލަމުން” އެދާ މިހުންގެ އާއިލާއިން ހެއްޔެވެ؟ މިހެން “ކޮށާ ކުދިކޮށްލެވޭ” މީހުންގެ ޤާތިލުން ކޮބައިހެއްޔެވެ؟


Instagram In Ves Dhen Sirrun Screenshot Nunegeyne - Vaguthu\nއިންސްޓަގްރާމުން ވެސް ދެން ސިއްރުން ސްކްރީންޝޮޓް ނުނެގޭނެ\nފާއިތުވެދިޔަ ދުވަސްތަކުގައި، ދުނިޔޭގެ އެންމެ މަޝްހޫރު މީސްމީޑިއާ އެޕްތަކުގެ ތެރޭގައި ހިމެނޭ އިންސްޓަގްރާމްއަށް ބޮޑު ބަދަލުތަކެއް އަންނަމުން ދެއެވެ. އެކި ދުވަސްމަތިން ތަފާތު އާ ފީޗާސްތަކެއް އިންސްޓަގްރާމްއަށް ގެންނަމުންދާއިރު، އިންސްޓަގްރާމް ސްޓޯރީއަކީ އާއްމުކޮށް އެންމެ ގިނަ ބަޔަކު ބޭނުންކުރާ ފީޗާއެވެ.\nއެ ފީޗާ އެތައް ބަޔަކު ބޭނުން ކުރެވެއެވެ. މީގެ ކުރިން އިންސްޓަގްރާމް މެދުވެރިކޮށް ސްޓޯރީއަށް ފޮޓޯލާ މީހުންގެ ފޮޓޯތައް ވަރަށް ގިިނައިން ސްކްރީންޝޯޓް ނަގާ ހަދައެވެ. އެއް ބަޔަކަށް މިއީ މައްސަލައަކަށް ވެފައިވާއިރު، އަނެއް ބަޔަކު އޭގެ ފައިދާ އެކި ގޮތްގޮތަށް ނަގަމުން ދެއެވެ.\nއެހެން މީހަކަށް ދައްކާލުމުގެ ނިޔަތުގައި ނުވަތަ މަޖަލަކަށްވެސް ނޫނީ އޭގައި ވާ އެއްޗެއް ރީތިކަމުން ނެގިޔަސް ކުރިން އޭގެ ވެރި ފަރާތަކަށް ނޭގެއެވެ. ނަމަވެސް އިންސްޓަގްރާމްއަށް އަލަށް އަންނަ ބަދަލަކާއެކު ވަރަށް އަވަހަށް އެފަދަ ޢަމަލުތައް ފަޅާއަރާނެއެވެ. އިންސްޓަގްރާމް ސްޓޯރީގެ ވީޑިޔޯ ނުވަތަ ފޮޓޯތައް ސްކްރީންޝޮޓް ނެގިކަން އެ ސްޓޯރީގެ ވެރިފަރާތައް އެނގެނީ ސްކްރީނަށް އަރާ ތަރި އައިކޮންއެއްގެ ސަބަބުންނެވެ.\nމިދިޔަ މަސް ތެރޭގައި އިންސްޓަގްރާމް އިން ހާމަކޮށްފައިވާގޮތުގައި، ކުރިންވެސް މި ފީޗާ ހެދުމުގެ މަސައްކަތް އިންސްޓަގްރާމުން ދިޔައީ ކުރަމުންނެވެ. އަދި ޓެސްޓް ކުރުމަށް ބައެއް ފަރާތްތަކަށް އާ ފީޗާ ދޫކޮށްފައިވާއިރު، ވަަރަށް އަވަހަށް އާއްމުންނާއި ހަަމައަށް އަންނާނެ ކަަމަށްވެސް ވަނީ ބުނެފައެވެ.\nފެބުރުއަރީ 10, 2018 13:49\nާކުޑަކުދިން ކައިރީ ތިކަހަލަ ފޭކް ވާހަކަ ދައްކާ..


SunOnline: Addu Hithadhoo gai home quarantine vi ithuru meehaku positive vejje\nއައްޑޫ ހިތަދޫގައި ހޯމް ކަރަންޓީނުވި އިތުރު މީހަކު ޕޮޒިޓިވްވެއްޖެ\nޝަފްނާ ހުސައިން 11 Aug 2020, 17:50\nއައްޑޫ ސިޓީ ހިތަދޫގައި ހޯމް ކަރަންޓީނުގައި ހުރި ދިވެއްސަކު ކޮވިޑް19 އަށް ޕޮޒިޓިވްވެއްޖެއެވެ.\nހެލްތު އެމަޖެންސީ އޮޕަރޭޝަން ސެންޓަރުން ބުނީ ހިތަދޫ އިން ޕޮޒިޓިވްވީ 21 އަހަރުގެ ދިވެހި އަންހެނެއް ކަމަށެވެ. އަދި އޭނާ ޕޮޒިޓިވްކަން އެނގުނީ ފުރަބަންދު ކަރަންޓީނު ފުރިހަމަ ކުރުމަށްފަހު ކޮވިޑަށް ޓެސްޓު ކުރުމުން ކަމަށެވެ.\nމީގެކުރިން ވެސް ހިތަދޫ ހޯމް ކަރަންޓީނުގައި ތިބި ދެ މީހަކު ވަނީ ވައިރަހަށް ޕޮޒިޓިވްފެފައެވެ. އަދި ޕޮޒިޓިވް ކޭސްތަކާ ގުޅިގެން ހިތަދޫ މޮނީޓަރިން އަށް ލައި ދެ ދުވަހަށް ސްކޫލުތަކުގެ ކިޔެވުންވެސް ބަންދު ކުރި އެވެ.\nހިތަދޫ މޮނީޓަރިން އިން ނަގާފައިވަނީ ބަލަން ކަނޑައެޅުނު ކަންތައް ބަލައި ނިމުމުން އިތުރަށް މޮނީޓަރިންގައި ބާއްވަންޖެހޭ ހާލަތެއް ނެތުމުންނެވެ.\nހިތަދޫގެ އިތުރުން އައްޑޫ ފޭދޫ އިންވެސް ވަނީ ކޮވިޑްގެ ކޭހެއް ފެނިފަ އެވެ. އައްޑޫ އިން ޕޮޒިޓިވްވި ހުރިހާ އެންމެންގެ ހާލުވެސް ރަނގަޅެވެ.\nއައްޑޫ ސިޓީގައި ކޮވިޑް-19ގެ ޓެސްޓުކުރުން އަދި ފަރުވާ ދިނުމުގެ ކަންކަން ހަމަޖެހިފައިވަނީ އައްޑޫ އީކުއެޓޯރިއަލް ހޮސްޕިޓަލުގަ އެވެ.\nރާއްޖޭގައި ކޮވިޑް19 ފެތުރޭ މިންވަރު އިތުރުވަމުން އަންނަ އިރު ރާއްޖެއިން ބަލި ޖެހުނު މީހުންގެ އަދަދު ވަނީ 5،000 އިން މައްޗަށް ގޮސްފައެވެ. ހޯމް ކަރަންޓީނުގައި ތިބޭ މީހުން ޕޮޒިޓިވްވުން ވެސް އިތުރުވަމުން ދާއިރު ހޯމް ކަރަންޓީނަށް މީހުން ރަށްރަށަށް ފޮނުވާ އުސޫލު ހަރުދަނާކޮށް ވަނީ ހަރުކަށި ކޮށްފަ އެވެ.\nއިންޑިއާ ފްލައިޓުން އައީ ސިފައިންނެއް ނޫން\nއައްޑޫއިން ފްލެޓް ލިބޭ މީހުންގެ ވަގުތީ ލިސްޓު ނެރެފި


Saudi investment thah ithuru kurumah mashvara kohfi\nފޮރިން މިނިސްޓަރު ޝާހިދު ސައުދީގެ ކޮމާސް މިނިސްޓަރާ ބައްދަލު ކުރައްވަނީ.-- ފޮޓޯ: ފޮރިން މިނިސްޓްރީ\nސައުދީގެ އިންވެސްޓްމަންޓްތައް އިތުރު ކުރުމަށް މަޝްވަރާ ކޮށްފި\nރާއްޖޭގައި ސައުދީ އަރަބިއްޔާގެ އިންވެސްޓްމަންޓްތައް އިތުރު ކުރުމާ ގުޅޭގޮތުން ފޮރިން މިނިޝްޓަރު އަބްދުﷲ ޝާހިދު އާއި އެ ގައުމުގެ ކޮމާސް އެންޑް އިންވެސްޓުމެންޓް މިނިސްޓަރު ޑރ. މަޖީދު ބިން އަބްދުﷲ އަލް ގަސާބީ އާ މިއަދު މަޝްވަރާ ކުރައްވައިފި އެވެ.\nފޮރިން މިނިސްޓަރު ޝާހިދު އިއްޔެ ސައުދީ އަށް ފެއްޓެވި ރަސްމީ ދަތުރުގެ ތެރެއިން މިއަދު ސައުދީ ކޮމާޝް އެންޑް އިންވެސްޓްމަންޓް މިނިސްޓަރާ އެކު ބޭއްވި މަޝްވަރާތަކުގައި ވަނީ އެ ގައުމުގެ ވެރިރަށުގައި ބިޒްނަސް ނެޓްވޯކިން ފޯރަމެއް ބޭއްވުމަށް ވެސް މަޝްވަރާ ކުރައްވާފަ އެވެ. އެގޮތުން ސައުދީގެ ވިޔަފާރިވެރިންނަށް ރާއްޖޭގައި ހުރި ފުރުސަތުތަކުގެ މައުލޫމާތު އެ ފޯރަމުގައި ދޭނެ އެވެ.\nމިއަދު ޝާހިދު ވަނީ ސައުދީގެ ފިނޭންސް މިނިސްޓަރުގެ ނައިބު ހަމަދް ބިން ސުލައިމާން އަލް ބަޒައި އާ ވެސް ބައްދަލު ކުރައްވާފަ އެވެ. އެ ބައްދަލުވުމުގައި ރާއްޖޭގައި ކުރިއަށްދާ މަޝްރޫއުތަކާއި ކުރިއަށް އޮތް ތަނުގައި ހިންގަން ހަމަޖެހިފައިވާ ޕްރޮޖެކްޓްތަކާ ގުޅޭގޮތުން ދެ ބޭފުޅުން ވަނީ މަޝްވަރާ ކުރައްވާފަ އެވެ.\nއެ ބައްދަލުވުމުގައި ސައުދީގެ ފިނޭންސް މިނިސްޓަރުގެ ނައިބު ވަނީ ރައީސް އިބްރާހިމް މުހައްމަދު ސޯލިހުގެ ސަރުކާރުން ހާސިލް ކުރަން ބޭނުންވާ ލަނޑުދަނޑިތައް ހާސިލް ކުރުމަށް އެ ގައުމުން އެއްބާރުލުން ދޭން ތައްޔާރު ކަމަށް ވިދާޅުވެފަ އެވެ.\nމިނިސްޓަރުގެ ދަތުރުގައި ސައުދީގެ ފޮރިން މިނިސްޓަރު ޑރ. އިބްރާހިމް ބިން އަބްދުލްއަޒީޒް އަލްއައްސަފް އާ ވެސް ބައްދަލު ކުރައްވަން ވަނީ ހަމަޖެހިފަ އެވެ. ފޮރިން މިނިސްޓަރުކަމާ ޝާހިދު ހަވާލުވުމަށް ފަހު އެ ގައުމަށް ކުރައްވާ ފުރަތަމަ ދަތުރުގައި، މިނިސްޓަރާއި އެކު ސައުދީ އަށް ވަޑައިގެންނެވި ޑެލިގޭޝަނުގައި ހިމެނެނީ ރައީސް އޮފީހުގެ ޕޮލިސީ ސެކެޓްރީ އާމިނަތު ޝައުނާ އާއި މިނިސްޓްރީ އޮފް ފޮރިން އެފެއާޒްގެ އެޑިޝަނަލް ސެކެޓްރީ އަހުމަދު ޝިއާންގެ އިތުރުން ހާރިޖީ ވުޒާރާގެ ބައެއް އިސް ވެރިންނެވެ.\nމިހާރު ސައޫދީ އަރަބިއްޔާ އޯކޭ މީގެ ކުރިން ސައޫދީ އަކީ ރާއްޖެއަށް ހުރި ބޮޑު ބިރެއް ރާއްޖެ އަޅުވެތި ކުރަން އުޅޭ ބަޔެއް ދިވެހި ރައްޔިތުންނަށް ހެޔޮއެދޭ އެއްބަޔަކު ވެސް ނެތް


Mi aharu fahukolhu ithuru ehn sukookei vikkanee | MBS NEWS\nކޮވިޑާ ގުޅިގެން ސަރުކާރުން މާލީ ދާއިރާއަށް ގެންނަ ބަދަލުތަކާ ބެހޭ ގޮތުން ފިނޭންސް މިނިސްޓަރު އިބްރާހިމް އަމީރު ނޫސްވެރިންނާ ބައްދަލުކުރައްވަނީ. ފޮޓޯ: އެޗްއީއޯސީ\nމި އަހަރުގެ ފަހުކޮޅު އިތުރު އެހެން ސުކޫކެއް ވިއްކަނީ\nކޮވިޑް-19ގެ ސަބަބުން ލިބުނު މާލީ ގެއްލުމުން އަރައިގަތުމަށް އަހަރުގެ ފަހުކޮޅު އިތުރު ސުކޫކެއް ވިއްކާނެ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nއޮންލައިން ނޫސް "މިހާރު"އަށް އަމީރު ވިދާޅުވީ، އެ ސްކޫކު ނަގަނީ ސަރުކާރުގެ ހަރަދުތަށް ހަމަޖައްސަން ކަމަށެވެ. އަދި ސަރުކާރުން ފަށާފައިވާ އެއް ބިލިއަން ޑޮލަރުގެ ސުކޫކް ވިއްކުމުގެ ޕްރޮގްރާމުގެ ދަށުން އަންނަ އަހަރު ވެސް ސުކޫކެއް އިޝޫ ކުރުމުގެ ފުރުސަތު ސަރުކާރަށް އޮންނާނެ ކަމަށް ވެސް މިނިސްޓަރު ވިދާޅުވި އެވެ.\nމިދިޔަ އޭޕްރީލް މަހު 300 މިލިއަން ޑޮލަރު (4.6 ބިލިއަން ރުފިޔާ) ސަރުކާރަށް ލިބުނެވެ. މިއީ ފަސް އަހަރު ފަހުން އިންޓަރެސްޓާ އެކު ސަރުކާރުން އަނބުރާ ދައްކަން ޖެހޭ ފައިސާ އެވެ. ސުކޫކް ވިއްކީ ދަރުމަވަންތަ ހޮސްޕިޓަލް އެސެޓެއްގެ ގޮތުގައި ބޭނުންކޮށްގެންނެވެ. ގާތްގަނޑަކަށް 387 މިލިއަން ޑޮލަރު (5.9 ބިލިއަން ރުފިޔާ) އަނބުރާ ދައްކަން ޖެހޭނެ އެވެ. ސުކޫކުން ލިބުނު 191 މިލިއަން ޑޮލަރު (2.9 ބިލިއަން ރުފިޔާ) ހޭދަކުރީ ދައުލަތުގެ ދަރަނި ދެއްކުމަށެވެ.\nމީގެ އިތުރުން ރައްޔިތުންގެ މަޖިލީހުން ވަނީ ދައުލަތުގެ ކޭޝްފްލޯ ހަމަޖެއްސުމަށް އޯވަޑްރާފްޓް ފެސިލިޓީގެ މުއްދަތު ވެސް އެއް އަހަރަށް އިތުރުކޮށްފަ އެވެ.\nސަރުކާރުން ސުކޫކް އިޝޫ ކުރުމުގައި މޯގޭޖް ކުރުން ފަދަ ގޮތަކަށް ޕްރޮޕަޓީ ބޭނުންކުރި ނަމަވެސް މިއީ ކޮންވެންޝަނަލް އުސޫލުތަކުގައި އޮންނަ ގޮތަށް ކުރާ ކަމެއް ނޫނެވެ. ސުކޫކް އިޝޫ ކުރާއިރު، ދެ ފަރާތުގެ ހިއްސާ އޮންނަ ގޮތަށް އެސްޕީވީ [ކުންފުންޏެއް] އުފައްދައި އެ އެސްޕީވީގެ ނަމުގައި، ސްކޫކް ސެކިއު ކުރެވޭ ވަރުގެ ޕްރޮޕަޓީ ހުންނަން ޖެހެ އެވެ.\nކޮއިފުޅު\t3 months ago\nއަދިވެސް މަތިފަޑީގައި ތިއްބެވި މަތިވެރި ބޭފުޅުންގެ މުސާރަ ބޮޑު ކުރައްވާ